
IZ UREDNIŠTVA I UPRAVE „SAVREMENIKA“ 


Redakcija pojedinog broja „Savremenika" zaključuje se svakog 5. i 20. 
dana u mjesecu. Rukopisi, koji nakon toga stignu, ne dolaze u obzir za slijedeći 
broj. Suradnici se umoljavaju, da rukopise šalju i prije, jer su to posljednji dani, 
na koje se rukopisi još predaju tiskari. 

Izdavanje »Savremenika“ spojeno je s velikim novčanim izdacima. Jedini 
prihod „Savremenika" potječe od pretplate i oglasa. Stoga molimo sve prijatelje, 
da što više rade na proširenju lista. Svaki prijatelj, koji nam nađe 10 pret¬ 
platnika, dobit će kao nagradu četiri djela, izdana kao redovita izdanja 
Društva hrvatskih književnika, čim ovi plate barem polovicu pretplate. 
Novi pretplatnici dobivaju sve dosadašnje ovogodišnje brojeve. 

Nitko ne može dobiti popust na pretplati, jer je pretplata „Savremenika* 
tako niska, da se više ne može snizivati. 

PRETISKAVANJE POJEDINIH ČLANAKA U CIJELOSTI ILI OPŠIRNIJEM 

IZVATKU NIJE BEZ- POSEBNOG DOPUŠTENJA DOZVOLJENO PRIJE 5„ 

ODNOSNO 25. DANA U DOTIČNOM MJESECU. 


SAVREMENI HRVATSKI PISCI 

Redovita izdanja Društva hrvatskih književnika 

mogu se naručiti 

u Upravi „Savretnenika", Zagreb, Frankopanska ul. 8 

1. Fedy Martinčić: Zmijski skot, Roman iz današnjeg života. 

2. Ivan Dončević: Propast (Zemlja, voda i vjetar) (roman). 

3. Ivo Kozarčanin: Tuđa žena (roman). 

4. Stanislav Šimić: Dalekozor duha. 

5. Slavko Batušić: Od Kandije do Hammerfesta, Putopisi i priče o viđenim i ne¬ 

viđenim zemljama. 

6. Novak Simić: Suton Tašlihana (novele). 

7. Tin Ujević: Ljudi za vratima gostionice, Izabrana proza. 

8. Vjekoslav Majer: Život puža (roman). 

Cijena pojedinoj knjizi, uvezanoj u tvrdo platno, Din 50*— (pedeset). 

Cijena čitavome kompletu (8 knjiga) Din 350*— (tristo i pedeset). 

VLADIMIR NAZOR 


MALI ŠTEFEK S MEDVEŠČAKA 


Otkad sam u miru i boravim u gornjem dijelu Gre- 
gorijančeve, na periferiji grada, obilazim često i do 
dva puta na dan Salatu i putove do Mirogoja. Najmi¬ 
lija mi je pak šetnja nedograđena Schrottova ulica, 
otkuda se, s uzvisine, otvara vidik na brežuljkov hrbat 
s one strane Medveščaka, na Sljeme i na tornjeve mi- 
rogojske. 

Znam pse u vrtićima od villa, pa i pijetlove u dvo¬ 
rištima nekih kućica; po njima odmah doznajem, gdje 
su se stanari izmijenili. A znam i djecu. Gotovo su sva 
lijepo obučena, dobro hranjena, uvijek čuvana. Igraju 
se — često — u vrtu, ili — rijetko — ispred kuće i ne 
idu bez pratnje na obližnje livadice; neko ih uvijek 
za ruku vodi. Mila i valjano odgojena djeca: žive ru¬ 
žice i lijerovi u vrtićima tih mirnih villa ograđenih ba- 
lustradama s procvjetalim prućem. 

Onomadne me jedno dijete — nije mu još šest go¬ 
dina — ipak iznenadi . 

Nađoh ga predveče, na putu, kraj hrpe pijeska is¬ 
pred kuće što se gradi. Bilo je malne golo. Kopalo je 
jamu, da se u nju glavom uvuče, te da iz nje, s druge 
strane stoga, izađe. Kad me ugleda, đipne, strese pi¬ 
jesak s glave i s vjeđa, zagleda se u me pokazujući 
mi u osmijehu zubiće; kliknu mi veselo: »Dobar ve¬ 
čer!« i odjuri niza strminu; nestade ga u šikari, ii se 
— možda? — uvuče u jedan od stogova sijena na do¬ 
njem kraju sjenokoše. 

Ne znam zašto, al ja se u taj čas sjetih bića u Sha- 
kespeareovu »Snu ljetne noći« i viknuh za njim: 

- Puck! 

* 

Prođe više dana i počeh zaboravljati taj dogođaj, 
kad se dijete iznova pokaza. Bilo je to ovako: 

Neki je kanonik obilazio predveče vinograd na 
obronku između Mirogoja i Schrottove ulice. Išao je 
polako uz redove trsja, zastajkivao i gledao kako još 
nezrelo grožđe bubri, držeći u lijevici štap i šešir, a 
brišući drugom rukom kapljice znoja sa čela ispod 
sijedih mu vlasi. Ali, sve trsje jednako, na jednakim 
kocima, pa — rekao bih — i s istim brojem lišća i 
grozdića. Htio se vratiti, kad mu oko zape o voćku na 
rubu vinograda. Protura se do nje, dignu glavu, pa 
i ruku da ubere; no, uzalud; ne pomaže mu ništap. U 
taj čas dijete se stvori pokraj njega. Dvije, tri riječi, 
koje ne čuh — i Puck se pope na drvo, hitro i lagano 


kao vjeverica. Dizao se na visoke tanke grane, prela¬ 
zeći s jedne na drugu. 

— Ne tako! Past ćeš. Ubit ćeš se, vikao je kanonik, 
mašući rukama, zapovijedujući mu da siđe. 

Dječak nije slušao. Sjedio je na vrhu stabla, bos 
i polugo, obasjan suncem na zapadu. Smijao se, dok 
je od njegova njihanja voće padalo starcu na glavu. 
Kanonik uzmaknu. Kad se okrenu, Puck bijaše već 
sišao i dao se u trčanje. 

— Stoj! Uzmi! Sve je to za te. 

Uzalud. Dijete je jurilo kroz redove trsja, uvijek 
dalje, dok ne preskoči plot, uđe u šumicu. 

Pomogoh kanoniku sakupiti voće. 

— Čudnovato dijete, reče mi on. Zdravo, bistro, a 
i oštro. Obilazim rijetko te naše kaptolske vinograde, 
pa ga prvi put vidjeh. Da V ga, možda, znate? 

— Ne. Zovem ga, za sada, po Shakespeareu, Puck. 

— Ne mojte. Sjeća na pse. Čitam polako Viktor 
Hugove »Jadnike« u Viznerovu prijevodu, pa mi pada 
11a um pariški derančić Gavroche. Al taj je naš si¬ 
gurno samO kakvigod zagrebački Jožek ili Štefek, koji 
ne će zaslužiti da se o njemu što dobro piše. Što sve ne 
krije periferija Zagreba, pa i neka dvorišta i usred 
grada, za palačama s lijepim fasadama! Legla bijed¬ 
nika i — zločinaca. 

1 mi započesmo jedan od onih toliko uobičajnih a 
jalovih razgovora o siročadi i o zapuštenoj djeci, vra¬ 
ćajući se prvim mrakom u grad. 

* 

Od tada dijete češće viđam. 

Najmilije mu je predvečernje trkalište strmina iz¬ 
među gornjeg Medveščaka i još nedograđena dijela uz¬ 
visine. Ljudi prolaze kraticom preko livade; zalju¬ 
bljeni mladi parovi sjede, osamljeni, na travi; stanov¬ 
nici obližnih kuća vode na šetnju psa; djeca se, pod 
paskom čuvarica, igraju. Puck se iznenada pokazuje, 
sam, bos, gologlav, u kratkim gaćicama od istrošena 
platna. Jedar je kao drijen, hitar kao zec, otvoren, ve¬ 
seo i od važan. I svakome se približuje, al samo za čas; 
svakome nešto veli, al ne čeka odgovora. Svi ga rado 
gledaju, najviše žene. 

— Mali, čiji si? S kim si? 

— Kako te majka tako pušta? Povest ću te ja do¬ 
ma. Pazi: cigani! 







— Stoj! Čuj! 

On ne stoji i ne sluša; odlazi i vraća se; nestaje ga, 
da se opet pokaže. Pružani i ja za njim ruke, al je 
njegovo kretanje kao letaj leptirov. A u njemu sve 
drhti i trepti, od zdravlja, od snage, od neke lude i 
slijepe radosti. Nemam mira; htio bih doista uraditi 
što vele da cigani rade: uloviti ga i ukrasti ga, poni¬ 
jeti pod svoj krov. No, jedne večeri, kad prvi mrak 
siđe i kraj opusti, prilika mi se desi, a dijete ipak 
ne oteh. Nisam mislio na nj, kad se ono preda mnom 
stvori. 

— Gospon, hoćeš li? 

— Što sinko? 

— Ponesi me doma. Tamo dolje. 

— Daj ruku. 

On se ote: 

. —*• Ne tako. Ponesi. 

— Da te nosim? Kakav je to hir? 

— To može i pometač Jožina, koji je stariji od tebe. 

— Mani, bolan. Ruku! 

— Ne ću. 

Bili bismo se posvadili, da se prolaznik, neki sta¬ 
riji radnik, ne umiješa: 

— Šibom, gospodine. 

— Ponesi me onda ti. Tamo dolje, do kraja putelj- 
ka, pa preko jarka, do šupe iza žute trokratnice, obrati 
se derančić k čovjeku, a na takav način, da ga od¬ 
mah pridobi. 

— Hoću, pile! i htjede ga dignuti u naručaj. 

Dijete mu se otme, skoči mu na leđa, namjesti se 
i viknu: 

— Tako! Ti si čvršći od Jožine. 

I nestade ih u mraku, prema svijećama na donjoj, 
širokoj ulici. 

* 

Te noći kasno usnih. 

Ono mi dijete nikako iz glave. Još ga vidim na 
ramenima čovjeka koji ga mrakom nosi k svjetlosti. 
Zašto ga ja onako ne uprtih na se i ne ponijeh? No¬ 
siti dijete, — kako li to mora slatko biti! Koliko li me 
puta ta čežnja već ne spopade? ... Sjećam se iznova 
drevna mediteranskog mita. Neki junak smalaksa i 
oslijepi. Ne ojača i ne progleda, dok ne dignu sebi na 
ramena dijete i ne pusti da ga ono vodi prema suncu 
koje ističe. A ja već davno i slabim, i gubim vid, i ho¬ 
dam samo prema zapadu. Ne postavi li udes tog ma¬ 
lišana na moj put? A ja tako... Eto, radnik ne zna 
za nekakve mite pune značenja i pouke; al njegov 
nagon sluti mnogo više nego ja; u njega je, rekao 
bih, i više srca no u mene. Da; nositi! ... 

Kad se sutradan probudih, začudih se svom noćnom 
nemiru. Otresoh se tih misli, izrekavši malne na glas: 

— Sve to nije ništa drugo do li zakašnjela čežnja 
neudovoljenih očinskih osjećaja. Shakespeaerov je pak 
Puck izmišljeno elementarno biće; Gavroche je neki 
simbol velikog francuskog romantika; nemaju ništa 
zajedničko s tim zagrebačkim fakinčićem. Mani! 

* 

Međutim, do nekoliko dana, pođoh opet na uzvi¬ 
sinu. 


Sunce je zapadalo pod rumenim oblacima negdje 
iznad Cmroka, pa su tornjevi na Mirogoju bili nalik 
na krvlju oblivene kule kakve tvrđave. Spremala se 
jedna od najljepših zagrebačkih večeri kasnog ljeta. 
Prolaznici bivahu uvijek rjeđi, samo je na obronku 
nekoliko ljudi kosilo nadalje travu. Oko njih je ono 
dijete skakutalo i klicalo. Kad me ugleda, potrča k 
meni. Tog puta pusti da ga uhvatim i dignem. 

— Ha! Eto, ipak možeš, reče mi. 

Navalih na nj pitanjima. Čiji je? Kako se to sam i 
jedva obučen skita? Vonjao je po sijenu. Dodirao me 
rukama s pouzdanjem, kao stara stanca; al jedva slu¬ 
šaše što ga pitam, odgovaraše neodređeno, pa mogoh 
samo doznati da se zove Štefek, i da stanuje onamo 
dolje: puteljak, jarak, iza žute velike kuće. Šmignu 
mi iz ruku, da ga nestane, pa da mi se opet vrati. 
Međutim se bijaše smrklo, prve svijeće zasjale, kraj 
opustio. On se umiri. 

— Odoše, reče, pokazujući mjesto gdje su prije 
bili kosači. 

— Pa što zato? 

— Mene je strah. Hoću doma. Tko će me sad no¬ 
siti? 

Napokon ga razumijeh. Bijaše doista kao leptir ili 
ptiće: obdan kretanje i obi jest, prvim mrakom strah 
i mirovanje. Al ni tog puta ne popustih. Morade mi 
dati ruku i krenuti sa mnom niz dol. Bi mi čudno¬ 
vato što ja moram njega više voditi nego on mene, 
pomaže mi samo riječima. Zađosmo u grmlje, pro- 
đosmo jarak, stigosmo pred daščaru iza visoke kuće 
na širokoj ulici. Na daščari vrata i dva prozorčića. 
Svijetlo u njoj gori. To je nekakva šupa — drvarnica 
ili čak šijenik — preuređena za bijedno stanovanje. U 
njoj debela žena kuha na poluoronulu štednjaku. Čuje 
nas, al se ne okreće. A kad me vidi, začudi se. 

— Večeras ga vi dovedoste, gospon? reče nehajno. 

— Kao da mnogo ne marite za svoje dijete, ote 
mi se. 

— Moje dijete! Nije moje. Zove me »tetka«, al mu 
ni to, zapravo, nisam. 

— Golo je i boso. 

— Nije. Dobiva on koješta na dar od milostiva ko¬ 
jima jutrom mlijeko nosi. 

— Vi ste mljekarica? 

— Nisam. Samo raznašam što mlijekar sa sela do- 
veze. Težak posao, a malena nagrada. 

— Ipak ... 

— Moram dvoriti u dvije kuće. Nemam ja vremena 
trčati za tim skitalcem. Velite: bos. Htjele bi se za nj 
cipele od gvožđa, a ne bi pak htio ni sandala nositi. 
Podivljao je. 

— Da pokušamo. Kupite mu ih, rekoh i pružih joj 
novac. 

Ona primi i napravi odmah slađe lice. Namjesti 
dijete uz stolčić, izlije mu nešto u tanjur. I drukčije 
progovori. Oh, kako ga ona voli i skrbi za nj. Al je 
slaba zdravlja i siromašna. Da nema dobrih ljudi, 
propadoše — oboje. 

Ostavih je. Jedva se okrenuh, kad se nađoh pred 
starcem koji je u mraku šutke stajao i slušao nas, dr¬ 
žeći veliku metlu u ruci. 

— Vi ste Jožina, rekoh mu. 

— Jesam. 

— Gradski pometač, koji dijete prti. 

— Da, gospon. Jer Štefek, čim se smrkne, jedva 
vidi. Boji se za to on mraka, a ja za nj. Pomažem 
često grobaru na Mirogoju kopati predveče nove jame; 
kad se nizdol vraćam, potražim dijete pa ga katkada 
čak i nosim doma. 

— Tako! A čemu ste vi sada ovdje? 

— Podstanar sam kod te žene. U izbici s tim drugim 
prozorom. 

— Naći ćemo se, da mi o Štefeku i o Tetki što pri¬ 
čate. / 

— Neka. A 1 jedno ću vam već sada reći: sandala 
ne će dijete ni vidjeti. 

— Da sam to slutio, bio bih mu ih sam kupio. 

— A 1 ih se Štefek ne bi ni onda nanosio. 

— Kako to? 

— Što jedan kupi i donese, druga proda. Valja dje¬ 
tetu dati što veoma malo vrijedi. 

U meni zavre. Htjedoh pokucati na ona vrata. 

U zadnji se čas sustegnuh i odoli. 

* 

Stadoh se za nj sve većina zanimati. Potražili po¬ 
metača i od njega koješta doznah. Štefek je vanbračno 
dijete neke Tetkine rođakinje. Rodio se usred Za¬ 
greba, od služavke koja umrije u bolnici, pa ga uze 
baka koja preklani skonča u ubožnici. Dijete se samo 
te jadne starice sjeća, samo se nje pokatkada zaželi, 
a toliko, da čak i zaplače. Nakon bakine smrti dođe 
u ruke Tetke koja mu je tutorka i čvrsto ga drži, jer 
se — u raznašanju mlijeka — djetetom već sada ko¬ 
risti. Ne tuče ga, previše ga i ne grdi, al se za nj ni¬ 
kako ne brine. Dijete ustaje rano, prije zore, kad se 
ptice bude, i raznosi s Tetkom mlijeko po nekim ku¬ 
ćama. Uz stube i niz stube mora ono, jer je žena de¬ 
bela; ne može, a i ne će. Milostive ga rijetko viđaju, 
sluškinje ga dobro znadu. Da nema njih bilo bi i zimi 
golo, gladno i prečesto. Kad nije uz pometača, čitavi 
se dan skita, dok žena dvori u nekim obližnjim po¬ 
drumskim stanovima. Jožina ga drži u vidu koliko 
može; ponajviše sada ljeti, predveče, jer u tople sun¬ 
čane dane, netom se smrkne, Štefek malne oslijepi: ne 
vidi noću kao ni vrapci. Ne bi pometač ostao nadalje 
kod Tetke, da nema tog mališana; preselio bi se u 
koju drugu, makar i udaljeniju ulicu, na lakši rad, 
jer je Medveščak dug i širok, a Jožina je ostario, noge 
ga izdale, metla mu otežala. 

Dani su prolazili; s djetetom, pa katkada i s po¬ 
metačem, sve sam se češće nalazio. Desetak dana pro- 
vedoh, zatim, daleko, pod visokim planinama, a kad 
se vratih, spopade me želja da Štefeka — koji ni u 
grad ni u Ksaversku dolinu nije nikad zalazio — ne¬ 
kamo povedeni, makar ispod Sljemena, na brežuljke, 
što ih, i sa svog prozora, svaki dan gledam. 

I dogovorismo se: jedne nedjelje, kad je i Jožina 
slobodan. Dijete se toliko obradova da pristade doći 
s pometačem k meni i pusti da ga moja sestra obuče 
u ljetno odijelce i metne mu na noge čarape i sandale. 
Naprtismo Jožinu ruksakom, kao da ćemo na Alpe, i 
krenusmo. Kratka vožnja tramvajem (zbog teških po- 
metačevih nogu) bijaše z§ Štefeka dogođaj. Obađosmo 
Kalvarij i crkvu sv. Ksaveru, sidosmo na cestu i po- 
đosmo dalje. Jedva minusmo mitnicu, a dijete se uz¬ 


nemiri. Sandali ga žulje — pa skinu i njih i čarape; 
odijelo ga stiska — pa svlači haljetak; doskora izvuče 
i hlače — pa ga, eto, opet onakva, kakav se pokazuje 
predveče u Schrottovoj ulici. Vrti glavom, njuši kao 
lovački pas. Najedanput đipne, zatrča se preko jarka, 
preskoči ivicu i pohita uza strminu brda što, između 
dviju cesta, zatvara — osamljeno, okruglo i zeleno — 
Ksaversku dolinu, gledajući daleko niz Medveščak. 

— Jožina, što sada? 

A pometač se smiješi; kao da se njegova leđa, opte¬ 
rećena ruksakom i Štefekovim odijelom, i njegove te¬ 
ške noge raduju tome. 

— Gospon, gle na tom brdu star dvorac, u miru i 
u hladu! Ne znam mu više gospodara; ali znam vili¬ 
ci lira: dobar čovjek. Davno ga ne obađoh. Hajdino. 
Štefek je pogodio. 

I mi odemo djetetovim tragom. 

* 

Dvorac je djelomice od drva, s dugim doksatom na 
prednjem zidu. Vrata i malne svi prozori zatvoreni. 
Straga i s jedne strane visoka stabla. Pustoš i šutnja. 
Svjetlost i život kao da se povukoše gore, na livadice 
i u gajeve brdu na vrhu, kamo je Štefek već dotrčao, 
pa se obazreo, i vidio nas, te nam, pokatkad, maše ru¬ 
kama, kričeći kao soko. Čujemo lajanje. Star, crn pas, 
vezan uz kućicu mu, gleda u nas, otvara krezuba usta 
i jedva laje razđrtim, promuklim glasom. Vrata se 11a 
doksatu otvaraju i starčić silazi niza stube. 

— Matek!, ja sam! kliče mu Jožina. Al si propao, 
ostario! 

A vincilir diže prst 11a usta, u znak da bude tisi. 
Ušutkao je psa, poveo nas na sjedište ispod stabla, 
pogledao, zabrinut, na otvoren prozor ispod krova. I 
tek je sada progovorio. A kako ne bi ostario i propao! 
Što se sve ne desi u nekoliko godina s njegovim go¬ 
spodarima, s kućom im u gradu i s tim dvorcem na 
brdu! Vlastelin i milostiva pomriješe; dijete im od¬ 
nese preklani neka bolest; s bakom, vlastelinovom 
majkom, još je gore. 

— Kako to, Matek? 

— Zlo. Djetetova je smrt sasvim utuče; a kako i 
ne bi? Onakav dječak — zdrav, lijep, živa vatra! 
Starici se poremeti nešto u glavi. Ne vjeruje da je mali 
Štefek umro. Tražila ga po ulicama i obnoć; čekala ga 
i čeka još i dandanas. 

- Gdje? 

— Ovdje. Neko je vrijeme držali u Stenjevcu, sad 
je tu. Kuća prodana, dvorac zapušten i samo za nju; 
ja i moja nećakinja Bara njeni smo čuvari. Pokadtkad 
dolazi neki njezin rođak, da je malko obađe. Žalost. 

— Teško ti je? 

— Nije baš teško, ali je tužno. Valja na nju paziti. 
Čeka uvijek unučića i sprema mu koješta; 110, svako 
toliko, bježi na cestu, silazi niz ulicu. Vreba dječačiće. 
Prepoznaje, veli, u nekima otetog joj Štefeka i hoće 
da ga preotme, povede amo.. Djeca se plaše mršave 
stare žene, u crno i u starinsku nošnju obučene; pro¬ 
laznici se bune. Inače je mirna; i preveć šutljiva. Ide 
kao avet po kući, zatvara prozore i zavjese, jedva trpi 
da se prašina briše. Nikada mi ništa ne zapovijeda. 
Ne mari ni zašto. 





Zamolili vincilira da me pusti ogledati bar prizemni 
dio dvorca. 

On se nećkao. Napokon pristade, jer je starica već 
dva dana veoma mirna; pritajila se u gornjim sobama. 

A 1 tiho i šutke; da nas ne čuje. 

Matek nas vodi. 

Otvara oprezno vrata, a mi za njim, na prstima, 
kao tatovi. U sobama je malne mračno, jer vincilir 
ne će da otvori prozore: čulo bi se; stara bi se gospo¬ 
đa uznemirila. U polumraku, ormari su nalik na aveti. 
Tišina je potpuna, iako čujem kako crv drvo toči. 
Lagan al prodiran vonj truleži gotovo me omamljuje. 

— Dosta. Povedite nas na dvor, šapćem starcu. 

A on sluša. Prolazimo nekim hodnikom, pa nas, 
eto, u predsoblju, pred vratima. Al ne treba da ih vin¬ 
cilir otvori; otvaraju se naglo sama. Sunce na pod, a 
naš Štefek na prag. Nosi procvalu granu, sav je na¬ 
smijan, pjan od sunca i od zraka. 

— Jožina! Gospon! Gdje ste? I-ju! Ju! kriči. 

Matek se preplaši: 

— Šuti! Ne miči se. 

Dijete ga ne sluša. Osvrće se. Kad ugleda stepe¬ 
nice što vode u gornji kat, zatrča se uz njih: 

— Ulovi me! I-ju! 

To bi i pometaču previše; zaboravi se i viknu što 
glasnije: 

— Odmah dolje! Štefek! 

Pokuša da ga stigne i vrati, kad stade, nogom jedva 
na prvoj stepenici. 

Na vrhu stuba pokaza se žena, stara, mršava, u 
crno obučena i sva ukočena. Lice joj blijedo, oči kao 
od stakla. Stajala je nepomično, buljila u dijete i šap- 
tala: »Štefek? Štefek?« A Štefek se. ne prestraši, samo 
mu grančica ispade iz ruke, izražaj obi jesti s lica. 
Uspe se do nje i reče joj: »Baka!« I tad se zbi nepred¬ 
viđeno: starica se prignu i pruži ruke; »unučić« i 
»baka« se zagrliše. Ona ga dignu u naručaj, ponese ga 
u sobu. 

I vincilir i pometač se upropastiše. Da ne bješe me¬ 
ne, bili bi pohitali gore, da odijele ludo dijete od smu¬ 
šene stare gospođe. 

— Što nam uraditi? zapitaše me. 

— Ništa. Sjednimo i počekajmo. 

A nismo dugo čekali. Starica se opet pokaza. Drža¬ 
nje, lice, glas bijahu joj sada drugačiji. 

— Matek, donesi gospodičiću što toplo za zajutrak! 

— Zajutrak? začudi se vincilir. 

— Da. Makar kavu. 

— Mlijekarica će tek sutra rano doći. 

— Kakva mlijekarica! Pohitaj u štalu. Muzi, kuhaj. 
Hitro! zapovijedi ona i nestade je. 

Matek se prekrsti: 

— Je li ozdravila, ili joj je još gore? Napokon se 
sjeti svojih krava, al ne zna da joj je štala već dugo 
prazna. 

Vincilir ne zna što bi, a starica se iznova javi: 

— Matek, gdje si? 

— Nema ni mlijeka, ni ognja, pa ni Bare: u crkvi 
je. 

— Kakva Bara! Pozovi Rezu i Miciku. Nek donesu 
vode, da operem djetetu noge. Hitro! 


A Matek pada u novo čuđenje: 

— Govori i zapovijeda kao negda, davno, a ne zna 
da Rezi i Miciki nema već dugo ni traga u toj kući. 
Gospon, zar nije to ono najtužnije? 

— Nije. Potražite sud, ulijte vode; i dajte meni. 

* 

Uđoh polako u sobu, noseći vodu. 

Ona je već klečala pred Štefekom koji je sjedio. Po¬ 
gleda me okrenuv jedva glavu: 

— A; vi ste, gospodine! Znam sve... od Štefeka. 
Nađoste ga u neke ženetine i dovedoste mi ga. Odu- 
žit ću vam se; ne bojte se. 

I kao da me sasvim zaboravi. Prala je i trla noge 
djetetu, mičući glavom i rukama novim kretnjama, 
govoreći novim glasom: 

— Jadno moje dijete! Ipak si mi zdravo i čitavo, 
i veselo kao uvijek. Al te tvoje nožice! Tražile su me 
po svijetu kao što su i moje tebe tražile. A i čekanje 
umara; ono je i teže... Nježne tanke noge, a pune 
prašine, razdrta nokta, s dračicom u peti. Slatke, mile 
nožice! ... 

Trla ih prstima, sušila ubrusom, ljubila ustima; a 
Štefeka to škaljalo, pa se vrpoljio, smijao i hvatao sta¬ 
ricu za kose, kričući: »Bakice, još!« 

Ona jistade i otvori škrinju. U njoj dječje rublje i 
dječja odijela. Sve stara kroja, a brižljivo složeno i ču¬ 
vano. I »bakica« poče oblačiti »unučića«. Nisam znao 
kome da se više čudim: starici ili djetetu. Ono je od 
nje sve primalo, svemu se veselilo, ne mareći što mu 
je koješta preširoko ili preusko. 

— Vidiš, govorila mu, znala sam da ćemo se naći. 
Oh, kako sam čekala, dugo, ustrpljivo. A sad, eto, gle- 
te! Štefek! Štefek!... Al to nije sve... Ima još ko¬ 
ješta ... 

I pohita k vratima: 

— Matek! Je li se to Bara vratila? 

— Jest, odazva se vincilir. 

— Nek otvori blagovaonicu. Vrata! Prozore! I nek 
obriše prašinu! !I nek spremi u njoj jelo! Gospodičić 
je gladan ... Je li, Štefek, da si (vragoljan i izjelica 
bijaše ti uvijek) gladan kao vučić? ... A gladna sam 
i ja, tvoja stara baka; meni je kao da nisam dugo niti 
jela niti pila niti zraka Božjeg disala... oh muke! 
No, sve to prođe... A sada, da vidiš. 

Uze ga za ruku i povede u obližnju sobu. Žurila se 
pred nama, otvarala prozore, gurala ustran zavjese. 

A zrak i svijetlo ulazahu u kuću. 

Starinska vitrina puna staklenine zasja od sunca; 
papirnato cvijeće u posudi na okruglu stolu s krivim 
nogama, iako osuto prašinom, kao da oživi; voće od 
mramora pod zvonom od stakla na ormariću sinu ru¬ 
menilom jabuke i žutilom kruške, a u zrcalu iznad 
njega pokaza se golema ura što je — s blistavom mje¬ 
denom lećom na kraju njihaljke i s utezima visećim 
o žici — stajala, već davno ukočena i nijema, na su¬ 
protnom zidu. 

— Vidim da imate sat. Biste li mi je uredili? reče 
mi žena. 

Digoh se na stolicu, ovih pero, makoh kazaljke i 
dotakoh se njihalice. Starica je neko vrijeme slušala 
uz osmijeh kucanje sata te nas povede naprijed. 

U spavaćoj sobi dva velika kreveta i stara pota- 
mnjela slika sv. Stjepana, a između postelja ormarić 
uza zid, pod slikom dvorca uokvirenom rezbarijama 
s obiteljskim grbom na vrhu. 

Sad je Štefek išao prvi. Skakao je na sjedala, otva¬ 
rao sam prozore i gurao zavjese; veselio se svjetlosti 
i svemu što svijetlo u sobi najedanput otkrivalo. 

— Tako je i prije radio, govorila mi starica, dok 
hitaše za njim, da ga lovi i grli, a on, iz obijesti, trčao 
oko stola. Eto, podjetinjih i ja. 

U posljednjoj prostoriji stadosmo. A bilo je i zašto. 
»Štefekova« soba! 

Dječji krevet, neki umivaonik i igračke: drven ko¬ 
njić na njihaljici, sabljice, vojnici od olova i koješta. 
Dijete se iznenadi, otvori usta, raskolači oči. Bakica se 
raznježi. 

— He! Znala sam ja ... Eto, nađe kako i ostavi. 
Zato nikad nikoga ne pustih ni ovamo. Dolazili sama, 
da čistim i redim. Deder, zajaši, uzmi, digni! Odvi¬ 
knuo si se, je li? zaboravio, crviću moj? ... Čekahu i 
oni na te... Gle kako ti panduri u te gledaju! Hvataj, 
namještaj ... ovako! 

I ona sjedne na pod, s djetetom, nasred igračaka. 
Pokazivala mu kako se »prije« igrao, sjećala se imena 
što ga jednom davao bud konjiću od drva, bud voj¬ 
niku od olova. 

To bi bilo dugo trajalo, da Matek ne dođe i ne javi 
da je dolje, u blagovaonici, sve uređeno. 

. * 

Bara, mirna ženica, bijaše spremila hladan zaju¬ 
trak, a bez ikakve muke: izvukla ga iz torbe što ju 
Jožina jutros prtio. 

Crna gospođa, ta negda ponosita i oštra vlaste- 
linka a zatim šutljiva i uvijek osamljena starica, htjede 
nas sve pri stolu, i Mateka; samo je u Baru gledala s 
nekim nepouzdanjem. 

I bi živahno. Starica je govorila i jela; sve se u nje 
bijaše prenulo: krv u žilama, pamćenje u glavi, glad 
u želucu. Navali na Mateka mnogim pitanjima: gdje 
joj rođak? Gdje krave i konji? Kamo Reza i Micika? 
Otkuda ta Bara? Što je s kućom i s imanjem? ... Sad 
je gledala kao kroz maglu što se prolomi, sad opet vrlu¬ 
dala po njoj probijajući se do svijetla. I sjećala se sve 
više, hvatajući uvijek lakše neke prekinute niti. Htjela 
je ne doznati, zbog djeteta, s kojeg nije dizala oči, a 
ono je gledalo u nju, radosno i ushićeno. Najedanput 
se starica zagleda u me i reče: »A, da!« Onda ustane 
i kazavši: »Čuvajte mi dijete«, povede me gore, u 
svoju sobu. Klekne pred velikim teškim ormarom, 
opipa mu ures na rubu, izvuče iz njedara ključ, koji 
joj visio o vratu, i otvori malne nevidljivu bravicu. U 
skritoj je ladici bilo srebrnih žlica, zlatnih narukvica, 
prstenja, broševa, naušnica i križića. Čitava riznica. 

— Gospodine, reče, već vam rekoh da ću vas na¬ 
graditi. Uzmite koliko i što hoćete. 

Ja se ne makoh, a njoj ne bi pravo. 

— Novaca nemam. Ta, i vidjeste i čuste što sa mnom 
’uradiše. Rođak tvrdi da Štefek umrije, pa se smatra 
baštinikom. Prodao kuću u gradu, maknuo krave i 
'konje, potjerao služinćad, sve zapustio, mene živu za¬ 
kopao. A 1 ja nisam luda; znala sam čekati i dočekati. 
Ispraznio mi blagajnu, odnio najljepše sagove i slike, 


al mi ne ote srebro i zlato: znala sam sakriti i čuvati ., 
za Štefeka. Tu je; a novaca nemam. 

— Ne ću ni novaca, gospođo. 

Htjela me nagovarati, kad se čuše koraci na stuba¬ 
ma, pa ona hitro zatvori i pohita ususret Štefeku koji 
je prilazio. 

— Bakice, hoću na brdo. 

— Da, sinko. 

— I ti ćeš sa mnom. Sve do vrha. 

— Da, sinko. 

I ona siđe s njime dolje, pa u dvorište. 

Krenuše uzbrdo, na novo, još veće Matek ovo i Ba- 
rino čuđenje, jer je starica izlazila iz kuće samo kra¬ 
dom, u rijetke dane kad je išla niz ulice da traži dijete. 

Ostadosmo pod stablom; samo Matek pođe, krijući 
se, za njima. 

Gledao sam kako »unučić« vodi »baku« prema vrhu 
ispod sunca, on sprijeda, ona odmah za njim; i pri¬ 
činjalo mi se kao da starica dijete nosi. Sjetih se opet 
mita o slijepom heroju s dječakom na ramenima; i 
rekoh pometaču: 

— Tožina, ta će žena ... progledati. 


Čekali smo prilično dugo, kad čusmo Matekov zov. 

Pohitasmo uzbrdo. Nađosmo staricu onesviješćenu 
i poni jesmo je u dvorac, gdje je Bara metne u krevet. 
Bila je i preveć umorna, iscrpljena kretnjama, oma¬ 
mljena suncem i zrakom. 

Preoblačismo dijete; ođvedosmo ga, malne silom, 
u grad. 

* 

Moradoh na otoke i tek se pred Božić vratih u Za¬ 
greb. 

Vlaga i studen. Schrottova ulica opustjela, na Med- 
veščaku ne vidim starog pometača. 

Jedno pred veće pođoh k Štefekovoj tetki. 

U prvoj prostoriji nikoga, u drugoj — u neugri- 
janoj izbi — Jožina sjedi na svom ležaju i kašlje. 
Starcu nije najbolje: jesen mu pakostila, zima ga već 
sada bije. Nagutao se u dugom radu na ulici toliko 
prašine, da ga davi i sili na kašalj: izbacuje sluz u 
kome je nešto nalik na pijesak i na prah od konjskih 
izmetina. Bio je na Griču, govorio je s gospodom od 
Grada i obećaše mu krevet u Domu milosrđa; al se 
on ne da ... Štefek! 

A da dijete vidim, ili bar o njemu što čujem, po¬ 
žurili se danas k Tetki. 

— Gdje su? 

— Sigurno kod Crne gospe. Oboje. 

— Skupa? No, tim bolje. Nisam se tome nadao. 

On se iskašlje tresući starim kostima, pa, kad se 
smiri, zaljulja glavom, reče: »Gospon, nije dobro«, i 
poče mi pričati. 

Poslije onog izleta, Štefek je sam išao k »bakici«; 
ostade jednom kod nje dva dana. S početka Tetka nije 
za to marila, ali, kad bolje dozna što je i kako je, ne¬ 
što smisli, pa ne dade djetetu da se makne od nje i iz 
ove daščare; uzalud dođe Matek po dijete. Najedan¬ 
put uze Tetka Štefeka za ruku pa s njime ravno k 
Crnoj gospi. Ni Matek ne zna što je između njih bilo, 
al ču i vikanje i plač. Na koncu Tetka smekša, popusti. 

— Nije dakle loša žena. 

— Gadna je, gospon. Vodi sada sama Štefeka k vi a- 
stelinki, da skupo proda svaki djetetov posjet »ba¬ 
kici«. 

— Da proda? 

— Jest. A nikada za novac. Ona krije, ali su u mene 
još uvijek dobre oči. Donese svaki put kući sad žlicu 
od srebra, sad prsten od zlata. Na Štefeku prnje, a 
ona se obukla; nakiti se baba nekim naušnicama. Ima 
već novaca, al joj škrtost samo raste. 

— Da li joj ti što reče? 

— Ni riječi. Potjerala bi me odmah. 1 tako veli 
da će odseliti u bolji stan. Jadnog li djeteta i jadne 
li stare gospe! Dijete mršavi. 

Htio je da se još jada, kada Tetka uđe vodeći di¬ 
jete. Vidjeh joj na licu da mi se ne raduje; pusti Šte¬ 
feka k nama i pritvori vrata pometačeve izbice. Kada 
htjedoh odanle, kazah joj da ću sutra doći po dijete. 
Ona se opre. Štefek njoj treba; valja zaslužiti sebi 
kruh. Ja se ne mogoh više suzdržati. Imadoh s njom 
živ razgovor. Žena se na koncu ražesti, postade gruba. 
Kad izađoh, lupnu snažno vratima. 

Uvidjeh da valja nešto uraditi. 

Pođoh na redarstvo, k župniku, na Općinu, k Za¬ 
štiti siročadi, na koncu i k psihijatru za koga doznali 
da katkad obilazi staru gospođu u dvorcu. I bje mnogo 
riječi, stvarnih upućivanja i teoretskih raspravljanja, 
al ništa što bi djetetu moglo biti od neke koristi. Pri¬ 
manje ma bilo kakvih darova nije kažnjivo; Tetka 
je neporočna a i pobožna žena; rođaci su najbolja za¬ 
štita sirote; umobolne valja puštati na miru, ukloniti 
iluzije što samo kvare njihovu bolest; ne može se ni¬ 
kako oduzeti zakonitoj tutorki dijete, da se ono preda 
— luđakinji. 

Latih se onda posljednjeg sredstva: zakucali na 
vrata staričinog rođaka. 

Ispričah mu sve i izrazih mnijenje da bi ta bakina 
iluzija mogla — kako sam vidjeh — doprinijeti ozdrav¬ 
ljenju bolesnice. Moralo bi se spretno urediti općenje 
između »bakice« i »unučića«, suzbivši kakogod utje¬ 
caj pohlepne Tetke. On me spočetka nehajno, pa i ne¬ 
rado, slušao; trgnu se samo kada ču o ladici u ormaru. 
Kad svrših, smrknu se i reče da se okanim svega toga; 
dade mi razumjeti kako se ne smijem prtiti u njegove 
obiteljske prilike. Ja ne uzmakoh; i naš razgovor po¬ 
stade takav da se rastadosmo gotovo bez pozdrava. 

Doskora uvidjeh da sam time učinio više štete no 
koristi. — Rođak pođe k Tetki, nagna je da njemu 
vrati »obiteljske uspomene« što ih još ne proda, ski¬ 
nu joj pače s ušiju starinske naušnice; Mateka, Baru i 
starog psa maknu na neko drugo imanje, a dovede u 
Dvorac nove čuvare: oštra kuđronju i još oštrijeg vin- 
cilira: niko živ nije više smio k bolesnoj starici. A 
Tetka da se pomami; ljutila najviše na me, zarobi sa¬ 
svim dijete. Da ne bješe Jožine, koji je opet, ali i sve 
teže, meo na Međveščaku i kopao na Mirogoju. teško 
da bih bio o Štefeku nešto doznao. 

* 

Nastade duga ciča zima, kakve Zagreb već odavna 
ne pamti: snijeg, led, oštar vjetar. 

Pritisnu i mene, ne dade mi iz kuće, gurne me i u 
krevet. Prođe i dvadesetak dana dok joj oštrina po¬ 
pusti, i ustadoh. Mislio sam, kako uspostaviti opet 


vezu s Jožinom, kad mi on pokuca na vrata. Štefek 
leži u mrzlom stanu i jedva pokriven; Tetka se sklo- 
nula kod neke znanice, u topliju jazbinu; otkada se 
prekinu ono s Crnom gospom, postade još gora, zapu¬ 
sti sasvim dijete. Jožina se sam muči oko bolesnika. 
Djetetu sve gore. A kako i ne bi? Morao je i po tom 
ledu rano ustati mlijeko nositi, a jadno obučeno. 

Naprtih sebe i starca koječim, pohitamo k Štefeku. 

A dijete u posteljici, mršavo, omamljeno vrućicom. 
Pokrih ga. uradili što znah i mogoh, poslah Jožinu po 
liječnika i po drva. 

Sjedio sam uz krevetić, držeći dijete za ruku. Ono 
me prepozna, sjedne i poče mi nešto govoriti; al se nje¬ 
govo teško pričanje prometne u bulaznjenje. Rumenilo 
mu se osu po licu, oči mu zasjaše, jezik mu se razveza. 
Micao je nogama, mahao rukama. Eto, na livadi je, 
zelenoj, punoj cvijeća. Trči; goni leptire. Hip! Hop! 

. No, sad je pak na đrvetu; bere voće i gađa njime 
sijeda, u crno obučena gospođina koji ga odozdo gleda 
i kliče: »Siđi! Past ćeš« ... Ha, ha! smije se bolesnik, 
pa se zamisli, i pruža ruku, gladi me po licu: »Gospon. 
gdje je bakica? Povedite me.« I suze mu sjaju u oči¬ 
ma. Sav se uznemirio... Prođe neko vrijeme, dok ga 
umirih, i on pade u poludrijem. Kad popusti varava 
snaga što mu je oganj dade, zagledah se bolje u pro¬ 
palo mu lice, opipah oprezno klonulo mu tijelo i vidjeh 
kako je djetetu doista zlo. 

Liječnik dođe, ogleda ga, pa pogladi šutke ruđaste 
mu vlasi. 

— Doktore? 

— Šteta! reče on i otide. 

Te iste noći Štefek izđahnu. 

Sutradan metnusmo ga u lijesić. Kad rekoh Jožini 
da potraži čovjeka koji će ga ponijeti u mrtvačnicu, on 
mi odgovori: 

— Ne. Nosio sam ga toliko puta, živa; pa ću ga i 
sad. 

* 

Predjesenji cvjetovi — bijela divlja mrkva i žuta 
djetelina — cvatu iznova na već pokošenim livadicama 
s obje strane Schrottove ulice. Djeca se opet tu igraju. 
Stari kanonik obilazi vinograd. 

Jožinu i sad viđam. Još mete i kopa, ali je u onoj 
potleušici dandanas sam; Tetka se preselila, i trag joj 
se izgubi. Pometač će ondje ostati dok — kako vele — 
daščaru ne poruše, ili dok mu, doista, ne dadu obećano 
mu sklonište. 

Od njega znam što je sada sa Crnom gospođom. 
Bunila se žestoko protiv novih joj čuvara, a njezin 
rođak — kada dozna da je mali Štefek s MedvešČaka 
umro — popusti i vrati joj Mateka s Barom i sa starim 
psom. Ona vjeruje da je »njezin« Štefek nastradao u 
rukama »one ženetine«. I ne čeka ga više; smirila se u 
dubokoj nijemoj tuzi. Bara je katkad vodi na šetnju, 
pa i na Štefekov grob, jer Štefek ima svoj, od Jožine 
čuvan, grobić — nisam pustio da ga bace u kakvu 
zajedničku raku. 

Jednog dana nađoh na grobu smrznutog ptičeta 
»bakicu«. Stajala je dugo, nepomično, gledajući u 
križ, a njeno lice nije ništa izražavalo. Kada dignu 
oči, zagleda se, za trenutak, u me. 

Nije me prepoznala. 

Zagreb, 15. VIII. 1940 : 

VLADIMIR NAZOR 


NO ST ALGI JE 


Htio bih biti skitalac 

Čija je glava prazna kao i njegova torba, 

Čija se volja razdrla ko i kraj njegova štapa! 

Lutati bi’ htio, ko što sam lutao jednom, 

A ne znam kada, 

I ne znam kuda! 

Ići bosih nogu i golih lakata 

Dračavim šibljem u cvatu, pa liznuti ranu: 

Neka propjeva kapljica krvi 
Na mom jeziku; 

Sjedit u vlažnoj spilji, pa brojiti kaplje 
Što mi padaju na dlan, 

Tako dugo, dok siga u ruci mi ne stvori svieću, 

Da je ponesem, na grob prošlosti svoje; 

Proći gazom rijeke što njezin je izvor negdje duboko 
A uvor je na vrhnucu; 

Hodati uz klanac pod mostovima od magle, 

Niz ravan pod lucima od Duge, 

Gladan — a snažan, 

Blatan — a svietal, 

Go — a obučen obdan u odijelo od sedmero proljeća, 
Noću u tralje na kojim kroz rupice zviezde se vide; 

I hodati, hodati uviek, ko Ahasver ,• skitalac vječni, 

U kriku žena, 

Uz prietnju ljudi, 

Uz lavež paša! 

Htio bih negdje u gori, 

U zimskoj noći, 

Pod šibama kiše i vjetra, 

Zvier biti progonjena i gladila, zvier koja tuli 
Svoj jad i svoju gorčinu! 

I stablo da mi je postati opet, 

Golo stablo što usnu u hrpi leda i sniega, 

Pa se probudilo, puno cvietova i lišća, 

Od zujanja pčela! 

I litica da sam, kao već davno, neizrecivo davno, 
Litica od vapnenca, izrovana brazdam, jer po njoj 
Daždevi oru, 

I osjećat — pod suncem ljetnim — kako u meni trepte 
Zrnca od kojih sam građen, 

I polako se žile u meni stvaraju, i nastaje zemlja 
Crvena, naša topla i plodna primorska zemlja, 

Da iz te krvi izmili trava, 

I crv, i ptica, i zvjerka, 

Dok nov i sretniji skitač ne prohodi Zemljom 
Po kojoj se sada ja vučem . f , 

Oh, da je! 

TIN UJEVIC 


SAN USKRSAVA SABLASTI 

U snu mojem vječ na čežnja Skita 
nerazumljenom tužbom suncu vrišti. 

I glad krvoločna u snu troglodita 
za ljudskim mesom bogu prava pisti. 

Zli predaci se javljaju iz mene 
s hulom na usni pred kipom kumira — 
na smrt pomamni divljaci i žene 
s psovkom hijene i bijesom vampira. 

Ovaj znoj noćni tumači mi dane, 
vukodlak s kocem domu animiste. 

I neprijatelj srče krv iz rane, 
jastrijebi snuju da mi srce sliste. 

Javlja se ludost još s iskona svijeta, 
i pustolovna jedra Argonauta. 

Javlja se pandža, najjače od dlijeta, 
k Džagernautovim kolima flauta. 

1 kad se budim, rukom preko čela, 
na jasnost dana tek bistreći zjene, 
plašim se ovih orgija opijela, 
i zakletvom se odričem sve sjene: 

premda u meni, nije bijes od mene. 


ANTUN BARAC 

ILIRCI PREMA PITANJU HRVATSKOGA 
KNJIŽEVNOGA JEZIKA 


i. 

Niti jedan pokret u narodu ili čovječanstvu ne uspi¬ 
jeva u cijelosti, nego redovno ostvaruje samo jedan dio 
svojih težnja. Njegove neuspjehe obično novo poko¬ 
ljenje uzima kao osnovicu i uporište za vlastitu ideolo¬ 
giju i rad. Ono vrši kritiku starijih, ističući njihove 
negativne strane i upozorujući naročito na crte, kojih 
oni nisu bili toliko razvili. Tako je bilo i s ilirizmom: 
njegovi uspjesi postali su općenom tekovinom hrvat¬ 
skoga narodnoga života, a njegove neuspjehe iskoristila 
su mlađa pokoljenja, da upozoravajući na njih mogu 
razvijati i svoje ideje i stjecati pristalice. Pravaštvo 
treba shvatiti u prvom redu kao reakciju na ilirizam. 
Odatle i njegova oštrina, a i njegova frazeologija. 

Zadatak novijih pokoljenja, koja nemaju intimni¬ 
jih veza sa starijima, nije u tome, da u svome odnosu 
prema prošlosti jednostavno prihvate optužbe jedne 
starije generacije protiv druge, nego da s razumijeva¬ 
njem pristupe k djelima svojih pređa, priznavajući 

svakome pokoljenju ono, što ga ide. Konstatirajući 
njegove neuspjehe ili jednostranosti, potomstvo treba 
ipak da s harnošću spomene ono, što je neko poko¬ 
ljenje ostavilo mlađima kao svoj pozitivan prilog. 

Bez obzira na neuspjehe ilirizma 11 a više strana, 
objektivno će potomstvo njegovim članovima morati 
priznati bar jedno: da je taj pokret ne samo preporo¬ 
dio Hrvate, nego ujedno i spasio hrvatski narod od na¬ 
cionalne smrti. Mogu se u Iliraca pronaći i sitniča- 
vosti, i naivnosti, i zablude. Može netko biti nezadovo¬ 
ljan s njihovim pogledima na ovu ili onu stranu na¬ 
rodnoga bića. Sve to ipak ne umanjuje glavnu i osnov¬ 
nu činjenicu: da su oni u snažnom stvaralačkom odu¬ 
ševljenju probudili u Hrvata vjeru u vlastiti narod i 
da su u jednom desetljeću izvršili tako čudesan narodni 
preokret, da je to još i danas teško shvatljivo. Da nije 
bilo ilirizma, ne bi bilo ni pravaštva. 

Pred ovom činjenicom gube vrijednost za naknadne 
primjedbe q nejasnim političkim i nacionalnim cilje- 


Tima ovoga pokreta, o držanju njegovih ljudi u ovoj 
ili onoj prilici. Svaki pokret izriče svoje programe i 
udešuje svoje držanje prema položaju, u kome razvija 
svoju akciju, pa je tako činio i ilirizam. Prenositi u 
prošlost poglede, koji su nastali u kasnijim razdo¬ 
bljima i vršiti kritiku nestalili pokoljenja s obzirom na 
nove, drugačije životne zadatke, može zvučiti duho¬ 
vito, ali nije pravedno. 

Stogodišnjica ilirizma, pojava književnih djela na 
kajkavskom i čakavskom narječju, različite pravopi¬ 
sne promjene, a ne manje i političke prilike posljed¬ 
njih decenija, dale su povoda, da se kod nas prošlih 
godina vrlo mnogo pisalo o problemu književnoga 
jezika. U više navrata izneseno je čak javno i pitanje: 
nisu li hrvatski preporoditelji primajući kao književni 
jezik štokavštinu s ijekavštinom, učinili veliku po¬ 
grešku, i ne bi li možda bilo bolje, da se vratimo kaj- 
kavštini ili čakavštini? Problem je nabacio Krleža u 
svojim »Baladama Petrice Kerempuha«, istaknuvši 
organsku povezanost kajkavštine s hrvatskim narod¬ 
nim životom i njezine prednosti za umjetnički izraz: 

Ileri kak pilki, faklonosi, 
zaškrabani dijaki, larfonosi, 

Pokapali su paradno starinsku reč: KAJ. 

Kak zvon je KAJ germelo , 
kak kres je KAJ plamtelo ... 


Na grobu žive Reci knjiga se zidati ne da! 

Poslije Krleže javiše se pak drugi, poznati i ne¬ 
poznati predlagači, s različitim mišljenjima: da se 
treba vratiti kajkavštini, kao hrvatskom književnom 
narječju uoči preporoda; da treba obnoviti kao hrvat¬ 
sko književno narječje čakavštinu, koja je to bila u 
počecima hrvatskoga književnoga života; da mjesto 
ijekavštine treba uzeti ikavštinu. Pri tom su navedeni 
različiti razlozi: politički, literarni, lokalni, itd. Jedni 
tvrde, da je trebalo čuvati kontinuitet kajkavskoga 
književnoga jezika. Drugi navode, kako je čakav- 
ština najprikladnija za hrvatski književni jezik, jer 
se po njoj Hrvati razlikuju od Slovenaca i Srba. Treći 
iznose, kako je čakavcima i kajavcima teško naučiti 
štokavštinu tako, da bi u njoj mogli naći sve ono, što 
im je kao piscima potrebne za umjetnički izraz. 

Među ovakvim mišljenjima i prijedlozima ima i 
ozbiljnih i manje ozbiljnih. Ali je u svemu tome — 
s obzirom na naš odnos prema jednome od najvažnijih 
pokreta u našoj prošlosti — najvažnije pitanje: da li 
su Ilirci kao Hrvati doista pogriješiti, što su preuzeli 
štokavštinu za književni jezik, i da li su na taj način 
doista škodili hrvatskim nacionalnim i književnim in¬ 
teresima? 

2 . 

U diskusiji o tom pitanju treba naravno pustiti s 
vida sve one crte u ideologiji Iliraca, po kojima su oni 
prelazili granice hrvatstva, i zadržati se samo na tome, 
koliko su imali pred očima hrvatske prilike i hrvatske 
interese. 

Da se neko narječje može uzdići na stepen književ¬ 
noga narječja, kojim će pisati pripadnici cijeloga na¬ 


roda, i održati se na tome položaju, potrebno je ne¬ 
koliko elemenata. Ono mora imati bar neke literarne 
tradicije; ono mora biti prilično rasprostranjeno, ili 
bar djelomično poznato i ostalim pripadnicima isto¬ 
ga naroda; ono mora imati neku prodornu snagu; 
ono mora imati među ostalim dijalektima istoga jezika 
najviše svojstava za umjetnički izraz. Razumije se, da 
svi ti elementi ne moraju biti podjednako jaki i vid¬ 
ljivi, ali ih pri rješavanju pitanja o književnom je¬ 
ziku treba ipak više manje uzimati u obzir. 

Pristupajući k problemu hrvatskoga književnoga 
jezika, naši su Ilirci bili na čistu sa svim tim elemen¬ 
tima. Navodile su ih na to same potrebe književnoga i 
nacionalnoga života. 

U vrijeme, kad je trebalo odlučiti, koje će od naših 
narječja postati zajedničkim književnim narječjem, 
naši su realniji kajkavci i sami osjećali, kako zbog 
svoje malobrojnosti i neznatne kulturne snage u kaj¬ 
kavskim krajevima uz najveće napore teško održavaju 
kakav takav književni život. Ne treba spominjati ništa 
drugo, nego Mikloušića. — I oni književnici kajkavci, 
koji su i dalje ostajali na braniku svoga narječja, išli 
su samo za tim, da se ono održi kao književni jezik u 
kajkavskim krajevima — ali nikome od njih nije palo 
na pamet, da ga učini književnim narječjem svih Hr¬ 
vata. Nisu to činili naprosto stoga, što su znali, da 
djela kajkavskih pisaca nisu prodirala ni u čakavsko 
ni u štokavsko područje; ako se kajkavština i proši¬ 
rila ponegdje na štetu čakavštine, nije to bilo u takvu 
opsegu, da bi se ikad moglo misliti, kao će je i pri¬ 
padnici ostalih krajeva prihvatiti kao književni di- 
jalekat. 

Naši preporoditelji kajkavci nisu se dakle ni mogli 
postaviti pred izbor: hoće li zadržati kajkavštinu kao 
opće hrvatsko književno narječje (kad ona to nije nikad 
ni bila), ili će je napustiti na korist štokavštine. Oni 
su imali da odluče: da li će i dalje zadržati kajkavštinu 
u književnosti, sa slabim nadama u održanje i jači 
kulturni razvitak, ili će je se odreći, da se s čakavcima 
i štokavcima ujedine u jednom književnom jeziku. 
Zadržavanje kajkavštine kao književnog jezika zna¬ 
čilo bi napuštanje svake misli o sjedinjenju s čakav¬ 
cima i štokavcima, sa svim posljedicama, koje bi u 
tom slučaju nadošle u narodnom životu i književnosti. 
Kad se našim kajkavcima problem postavio ovako, 
onda je njihovo rješenje bilo i lakše i brže. 

Kad se govori o stvaranju hrvatskoga književnoga 
jezika, može se češće čuti misao, kako je kajkavština 
uoči preporoda bila izgrađen književni jezik, pa da je 
nije trebalo napuštati. To je samo djelomično istinito. 
Ovo je narječje kroz nekoliko stoljeća doista postajalo 
književno sve izgrađenijim, ali se do književnog je¬ 
zika u punom smislu nije nikad bilo razvilo. Ako je 
ono moglo da posluži za kalendare, molitvenike, nešto 
poezije i pouke, pa i za drame, to još uvijek nije bilo 
dosta, da bi se njime s punim uspjehom mogao po¬ 
služiti umjetnik ili učenjak i do kraja izreći svoje mi¬ 
sli. Kakvim su se sredstvima služili kajkavski pisci 
još u tridesetim godinama prošloga vijeka, kad su 
htjeli jasnije iznijeti i kakvu običnu misao, vidi se na 
pr. iz Vukotinovićevih drama ili iz nekih članaka »Da¬ 
nice«. — Neke rečenice u tome listu, u godini 1835., 
glase na pr.: 

»Czeli ovdi pripovedani dogodyaj od tih. szedem 
6zinov Mikicha bana uvezla (stikala) je vmetelyna 
ruka nekoje plemenite gozpoje u jedan szag (tepih)...« 

>Vu gerbu (czimeru) Bocskajzkoga plemena na- 
hajal sze je...« (str. 24.) 

Yraz je otvoreno pisao o neizgrađenosti kajkavskoga 
narječja za umjetnički izraz, a Mažuranić je elemente 
za svoj izraz nalazio posvud, samo ih nije našao u tom 
narječju — iako je boravio i u Zagrebu. 

Sve to u još većoj mjeri vrijedi za čakavsko narje¬ 
čje. Iako je ono od svih naših dijalekata najprije ušlo 
u umjetnu književnost, opet se nije nikad moglo učvr¬ 
stiti kao književno narječje na većem narodnom po¬ 
dručju — vjerojatno i zbog prilika, u kojem je živio 
hrvatski čakavski elemenat. Zbog prodiranja štokavaca 
i kajkavaca na čakavski teritorij, i zbog seoba ča¬ 
kavaca iz njihovih prvotnih krajeva, njihovo se po¬ 
dručje sve više suzivalo. Budući da su se oni usto ve¬ 
likim dijelom služili na pismu glagolicom, koja u 
ostalim dijelovima naroda nije bila gotovo ni poznata, 
nisu produkti njihove pismenosti mogli ni da prodiru 
u ostale krajeve. Zbog svega toga, kod njih se nije ni 
mogao razviti kakav intenzivniji književni život. Hr¬ 
vatski preporoditelji, rodom čakavci, nisu mogli ni 
postaviti pitanje: ne bi li se čakavština mogla uzdići 
na stepen književnoga jezika za sve Hrvate, — kad 
ona to nije bila ni za njih same, i kad oni u zajednicu 
nisu mogli unijeti književnih djela, koja bi se naroči¬ 
tom vrijednošću ili značenjem mogla nametnuti svima. 
A kad nisu mogli na to misliti oni sami, još su to ma¬ 
nje mogli činiti Hrvati ostalih narječja. 

Ako su naši čakavci znali, da njihov dijalekat ne 
može postati općim hrvatskim književnim dijalektom, 
onda su morali ipak da misle, koje bi narječje moglo 
biti najprikladnije za tu funkciju. Morali su se pitati: 
Ako već ne mogu, zbog narodnih interesa, u književ¬ 
nosti upotrebljavati vlastiti dijalekat, da li će za te 
interese biti bolje, ako općenim hrvatskim književnim 
narječjem postane slaba kajkavština, ili mnogo jača, 
bogatija i raširenija štokavština? — Odgovor je mogao 
biti samo jedan. 

Prema svemu tome, čakavci i štokavci bili su u 
doba narodnog preporoda jednodušno za štokavštinu. 
Mažuranić već svoje prve štampane pjesme piše tim 
narječjem. — Kraj toga kajkavci nisu mogli stati u 
obranu vlastitog narječja kao književnog ni na svome 
terenu, ako su htjeli da se u književnosti među Hrva¬ 
tima provede proces ujedinjenja — a pogotovu onda 
nisu mogli ni pomišljati na to, da bi to narječje mo¬ 
glo postati književnim dijalektom svih Hrvata. 

Kraj svega toga treba istaknuti jedno: preuzima¬ 
jući štokavštinu za književno narječje, naši Ilirci — 
kajkavci i čakavci — nisu držali, da primaju nešto, 
što im je bilo s koje strane narinuto, već su to činili 
spontano. U jednom svom članku u »Letopisu Matice 
srpske« (g. 1846.), koji je inače slabo poznat, iznio je 
Vraz vrlo važne i zanimljive misli o književnim pita¬ 
njima. Osvrćući se na tadašnje prilike u Srba, s obzi¬ 
rom na borbe o književni jezik, govori on i o hrvat¬ 
skim prilikama preporučujući Srbima, da učine ono 
isto, što su učinili i Hrvati, t. j. da se sporazumiju o 
književnom jeziku. Bilo je to u doba, kad su Hrvati 
imali za sobom već 10 godina štokavštine kao literar¬ 


nog jezika, a u Srba još nije bilo autoriteta, koji bi sve 
povukao za sobom. 

»Nu ništa zato — pisao je Vraz — gdje nema umo¬ 
va prvog reda, tu neka se slože svi umovi drugog reda, 
pa će biti svi ukupno toliko jaki, te će od njih zašu¬ 
ti ti umovi trećeg, četvrtog (i Bog zna kojeg ne) reda; 
zamuknut sve babe Smiljane i njihovi kumi i prijatelji, 
ili (kao što Nijemac zove Kleingeister) mali dusi, i 
uvesti će moći svaku spasonosnu reformu. I kod nas 
nema još glava ili umova prvog reda, ali mi, glavice 
drugog reda, lijepo se složismo, načinismo između 
sebe književnu koaliciju, pa da vidiš sad, koliko uči- 
nismo u tih nekoliko godina! Mi ostavismo sasvim put, 
kojim su donle išli bezjaci kajkavci, zabacismo na¬ 
rječje, odabravši mjesto kajkavštine štokavštinu knji¬ 
ževnim jezikom, pngrlismo novi pravopis. Glave tre¬ 
ćeg i posljednjeg reda istina zakrekeću kod nas kao 
žabe, što riču u ritu. No doskora zamuknu, jer se mla¬ 
dež bila združila s nami, a ostali slavjanski svijet ka¬ 
zao, da tako valja. 1 tim smo nadvladali, tako da vi 
sad u čitavoj Hrvatskoj ne ćete naći deset ljudi, koji 
ne bi bili zadovoljni s književnimi našimi načini.« 

Primajući štokavštinu, naši kajkavci i čakavci nisu 
kod toga držali, da napuštaju nešto svoje i blisko, a 
preuzimaju nešto strano i dalje, nego su pri tom osje¬ 
ćali, da preuzimaju nešto, što je također njihovo. Vidi 
se to i iz poznatih Mazuranićevih misli o pjesničkom 
jeziku. »On scijeni, da mi Hrvati, star narod u knji¬ 
ževnosti, taj jezik imamo« ( misleći pri tom na jezik 
dubrovačkih pisaca) — veli o svom ocu Vladimir Ma¬ 
žuranić. 

bve ono, što je nedostajalo kajkavštini i čakavštini 
imala je štokavština: rasprostranjenost, stare literarne 
tradicije, prodornu snagu, sposobnost za pjesnički 
izrazaj. Zato je odluka iliraca morala da bude onakva, 
kakva je bila. 

3. 

Sve su ovo uostalom stvari većinom poznate i jasne, 
i ne bi ih trebalo ponavljati, kad se često na osnovi 
njih ne bi stvarali krivi zaključci, na štetu Iliraca. — 
Pitanje, da li su oni učinili dobro ili loše, kad su stva¬ 
rali ovakvu odluku, moglo bi se postaviti i drugačije. 
Moglo bi se pitati: Što bi se bilo dogodilo, da su naši 
kajkavci zadržali za svoj književni jezik kajkavštinu, 
čakavci čakavštinu, ili da je jedno od ova dva narje¬ 
čja postalo hrvatskim književnim narječjem? Da li bi 
razvitak hrvatskih književnih i nacionalnih prilika bio 
krenuo onim putem, kojim je išao, ili bismo danas 
bili u drugačijem položaju? Pri tom treba uzeti u ob¬ 
zir i nacionalne prilike u Hrvatskoj u prvoj polovici 
19. vijeka. 

Dok su i kajkavci i čakavci, uz male izuzetke, bez 
protivljenja primili štokavštinu za književni jezik, sa¬ 
svim je sigurno, da to ne bi bio slučaj, kad bi štokavci 
i čakavci bili imali da prime kajkavštinu, ili kajkavci 
i štokavci čakavštinu. U slučaju, da je za hrvatski knji¬ 
ževni jezik bila uzeta kajkavština, taj bi se jezik bio 
doduše razlikovao od srpskoga — ali je vrlo sumnjivo, 
da li bi se oko kajkavske jezgre bio okupio znatniji 
broj Hrvata, i da li bismo onda uopće imali snage 
da se kulturno ojačamo i održimo. U slučaju pak, da 
je za književni jezik uzeta čakavština, taj bi se jezik 
razlikovao i od srpskoga i od slovenačkoga. Ali bi se 

vjerojatno Lilo dogodilo ono, što je priželjkivao Kopi¬ 
tar: da bi se hrvatsko nacionalno osjećanje bilo ogra¬ 
ničilo uglavnom na čakavce. Pomisao dakle, da se u 
ime što izrazitijeg hrvatstva uskrisi čakavština kao 
književni hrvatski jezik, znači u stvari pristajanje uz 
onu orijentaciju, koja je Hrvatima najmanje sklona. 

U našim raspravama o književnom jeziku izbija 
često više regionalni patriotizam ljudi, koji bi htjeli, 
da njihovo narječje bude općenarodnim književnim 
narječjem, negoli istinski i duboki nacionalni osjećaj. 
U pohvalu naših Iliraca treba pak reći, da njima nisu 
pred očima nikad lebdjeli lokalni obziri, nego ih je 
vodila misao na više ciljeve naroda i književnosti. Svi 
naši Ilirci kajkavci i čakavci podvrgnuli su svoje lične 
osjećaje spoznaji, kako je potrebno, da nešto priguše 
svoja čuvstva prema dijalektu kraja, u kome su nikli. 

Sto posljednjih godina hrvatskog narodnog života i 
književnosti pokazuje, da je odluka Iliraca bila dobra. 
Njihovu veličinu dokazuje i to, što su je oni stvorili 
brzo, bez dugih priprava i diskusija — kao u nekom 
genijalnom zaletu, osjećajući, da žive u časovima, kad 
treba raditi brzo i dobro, jer svako kolebanje i odlaga¬ 
nje rješenja zavodi u propast. 

Svako naknadno ispitivanje i omalovažavanje nji¬ 
hova čina, pa i potkrijepljeno naoko ozbiljnijim ra¬ 
zlozima, ne može pobiti činjenice, da smo istom nakon 
njega mogli punom parom razvijati svoje kulturne 
vrijednosti. Ako netko, makar i u ime nacionalnih 
razloga, izriče sumnju u opravdanost ove odluke, tra¬ 
žeći neku promjenu, onda je to znak, kako u njega 
pravih nacionalnih osjećanja i nema. Ima u duhovnom 
životu naroda elemenata, koji su već postali sastavnim 
dijelom narodnoga bića, i oni se ne mijenjaju lako. 
Nabacivati iznova pitanje hrvatskog književnog jezi¬ 
ka značilo bi zapravo priznavati, da mi takvog jezika 
još i nemamo. Književni se jezik, kao dio narodne tra¬ 
dicije, čuvar duhovnih vrijednosti i elemenat konti¬ 
nuiteta u kulturnom stvaranju, ne da mijenjati od časa 
do časa, prema efemernim-dispozicijama, ili čak de- 
kretirati. 

Primajući štokavštinu kao književno narječje, ne 
mora se nitko odreći vlastitog dijalekta. Umjesto teza, 
da se u književnom jeziku imamo vratiti kajkavštini 


ili čakavštini, treba istaknuti nešto drugo: da svatko 
od onih, koji kroz škole primaju štokavštinu kao na¬ 
rječje, kojim će pisati i kojim će se u životu služiti, 
treba da što jače čuva i svoja osjećanja prema dija¬ 
lektu, u kome je uzrastao. Čak i više: i čakavac i što- 
kavac treba da osjete intimne ljepote kajkavštine, i 
obrnuto. Umjetnik pak, koji je spoznao, da svoja osje¬ 
ćanja može izreći samo zavičajnim dijalektom, ima ne 
samo pravo, da se njime posluži, nego mu je to i du¬ 
žnost. Ljepote Marulića, kajkavske lirike ili Krležinih 
balada, ne bi mogle doći do izražaja u štokavštini 
onako, kako su izbile u čakavštini i kajkavštini. Ali 
to nema veza s pitanjem općega književnoga jezika, 
koji ima i druge nacionalne svrhe, a ne samo knji¬ 
ževne. 

Među primjedbama o našem književnom jeziku ima 
i potpuno naivnih — na pr. kad kakav kajkavac ili 
čakavac kaže, da se treba vratiti kajkavštini ili ča¬ 
kavštini, jer neštokavac ne može nikad naučiti štokav¬ 
štinu toliko, da bi njome kao umjetnik mogao izreći 
sve ono, što osjeća. Na ovakvu se primjedbu može od¬ 
govoriti samo jedno: jezik je živ i vrlo složen organi¬ 
zam, koji se uvijek razvija i koji se nikad ne može 
definitivno naučiti. I onaj, koji je svoj materinski jezik 
proučavao naučno, nikad ne može reći, da ga dovoljno 
pozna, jer uvijek u njemu otkriva nova svojstva i nove 
tajne. 

Još više to vrijedi za umjetnika, za kojega će biti 
važan svaki zvuk, svaka i najneznatnija promjena u 
redu riječi, svaki naglasak i dužina. Kajkavac ili što- 
kavac, koji ne voli štokavštine, tvrdeći, da je ne može 
naučiti, priznaje u stvari, da ne pozna ni vlastitog 
dijalekta; da ga pozna, osjetio bi, koliko se tajna krije 
i u njemu. 

Umjesto težnja za promjenom književnoga jezika, 
za povratkom dijalektima i si., potrebnon je više svega 
jedno: da taj jezik više proučavamo, više upozna¬ 
jemo, više volimo. Od Preradovićevih vremena mi osje¬ 
ćamo, kako divan organ imamo u njemu — ali se od 
tih vremena nismo mnogo približili svemu onome, što 
on u sebi krije. A ogrješujemo se o njega pomalo svi — 
možda najviše onda, kad u vezi s njime vodimo nepo¬ 
trebne diskusije o pitanjima, koja su davno i dobro 
riješena. 


IVO KOZARČANIN 

MALI GRAD 

Zatvorene sive kuće, prašno poslije podne. 
Bosa žena na drvenu bunaru sama 
pere rano grožđe, teže žitko sunce. 

U sjeni oraha pijem slatko mlijeko. 
Dječak u bijeloj košulji muči leptira. 

Pas drijema na pragu. Još četvrt sata, 
dok dođu moja kola. Uvele žute ruže. 

Sad će s hrastova tornja odletjeti roda 
teško mašući krilima. Biju signali, 
ali nitko ne putuje iz malog mjesta 
uz tromu rijeku. Ljeska se most. 

Voda čeka. Zru jabuke, žene i sjene. 







NIKOLA POLIĆ 

RUKA SE ODMARA U TRAVI 


>Assoupi de sommeils touffus. 
Aimai-je un reve?« 

(Mallarme: »Apres midi d'un faune*) 

Jedno popodne. Nedjelja. Bez zvona. 

Proljetni skelet u sedefu se ljeska. 

Počiva ruka. I sva vasiona 
diše kroz mrežu tankih arabeska. 

Mirisu breskve. Rascvjetano granje 
umorno čezne. To je san na javi. 

Pauk —mrk susjed — prede tanko tkanje. 
Počiva ruka, tu, u vlažnoj travi. 

Gube se misli, uspavanke dana. 

Odmor teče dalje . 

Veliki lepet sa dalekih strana. 

Majstor Botticelli skida Vesni halje. 

Počiva ruka. Mislila je dosta 
pišući slova praznih rukopisa. 

Sad skromno leži. Dobrim gostom posta 
proljetne trave i jurjevskih mirisa. 

Bukove sume — čuj glas sumskog rogal — 
sjenama modrim hlade mramor čela. 

(Oplakuju, možda, izgubljenog boga 
u vlažnoj tišini mravaca i pčela?) 

Počiva ruka. Zuji žuta osa. 

Samotni hrast krije zamišljenu brezu. 

Iz osame i tame čuje se zov kosa: 

On, na crnoj fruli, žviždi marseljezu. 


VJEKOSLAV KALEB 

MJESTO U RAJU 


Ženik nije dolazio. 

U mladosti Mara je svakog dana mnogo sati stajala 
na ulici, po običaju u selu, i čekala. Naslonjena na zid 
kuće promatrala je prolaznike i pokazivala sebe. Žene 
oko nje su čevrljale, primjećivale prolaznicima, a ona 
je šutila povučena u nekoj bojazni duboko u se. Ni 
pjevala nije u nedjelju s drugaricama, koje su sje¬ 
dile na njezinu pragu. Pjevale su: 

Diku resi areloj kadine 
Mene mladu od zlata rećine ... 

Ona je imala nos velik i okrugao kao rajčica; i 
rumen tako. Taj nos, jer se uzimalo u obzir, da Ma¬ 

ra ima brata, davao joj licu izraz, koji imaju pobožne 
usidjelice: kao da je uvjeravao svakoga, da ona nije 
za udaju. 

Kad je umro brat, pa poslije i žena mu, a da djece 
nijesu ostavili, ona je bila stara djevica u lijepoj kući 
i na veliku imetku. Sada, u dubokoj djevičanskoj sta¬ 
rosti, nos joj je dobio izblijedjelu modro ljubičastu 
boju s crnim točkicama, ali se oko njega kao u pokro¬ 
viteljskoj sjeni raširila neka blagost, dobrodušnost i 
čak ženska milina. Ni po čemu se u njoj nije moglo 
prepoznati staru djevicu, tako je iz njezinih dobrih 
crnih očiju, punih sanja, i tiha lica izbijala materinska 
nježnost. 


A nos se nije ni opažao. 

U susjedstvu bila je kuća brodograditelja Mate, 
jako slična njezinoj: leđima okrenuta k ulici, a licem 
k moru; dvorište je bilo i jednoj i drugoj izgrađeno 
malo pristanište. A takve su sve kuće u selu, koje je 
na otoku, pa se na kopno u polje moraju težaci pre¬ 
voziti brodovima. Matina je kuća bila mnogo veća. 
Imao je veliku obitelj: tri-četiri sina, toliko kćeri, sna¬ 
he, neudatu sestru, unučadi i starca oca. Živio je veo¬ 
ma dobro, jer su muškarci gradili brodove, a žene 
radile u polju. Svi silno zaposleni i veseli u radu, samo 
starac se zadubao u svoje godine; pažljivo se uhvatio 
za nit, koja ga drži na životu. Sjedi dolje na škveru 
među drvljem za gradnju brodova, prema suncu, i 
lagano troši vrijeme. 

Na koncu sjeti netko, da staroga udovca zaposle s 
korišću za obitelj: — Neka — kaže — bude mlado¬ 
ženja. 

Odredili mu staru djevicu Maru. 

Vesela mladež, gledajući u starcu bezosjetan pred¬ 
met, smiješan jako, prihvatila je tu misao za šalu 
i smijeh, ali s odlukom da je ostvare. 

— Zima dolazi; nek se stari griju pred smrt. 

Zet Matin, Joso, mladić brbljav, ali dobrodušan i 
dobre volje, osobito je jako navijao šalu. 

— Pa bit će i korisno! — govorio je. 

A domaćin Mate ozbiljno je razmislio: granice nje¬ 
gove obale, dvorišta i kuće proširit će se prilično; u 
sklop države doći će nova zgrada, obala, polja. Lu¬ 
kavom šutnjom potakao je mladež da zaključe čin. 
Ženi je kazao svoje razloge znajući, da ih predaje na 
kamate. Ona je šum pronijela kroz selo: 

— Eno, vrazi, uvatili se staroga, da se ženi. Da 
uzme staru Maru ... A ja kažen — doda ona kao ne¬ 
hajno — nek se ženi, ako ga je volja; ko mu brani. 

Oprezno je ona natucala, neka stara čuje od treće 
osobe, neka joj naviju žicu, potaknu je na misli. 

— A šta se to govori o meni u selu? — upitala je 
Mare jednog dana Luču; a nije mogla sakriti osmijeh, 
koji je izdavao zadovoljstvo zbog zanimanja, koje se 
nenadano poklanja njezinoj osobi. A Luci taj posmijeh 
nije umakao. 

— E bome... oli bi bilo slabo? Gledali bi te u sta¬ 
rosti, pazili... ima nas u kući ka mravi... ti samo 
sjedi uz oganj i pređi, ako te volja, a ako ne, nije triba 
ni to. Ne bi ti falilo ni jaj od ribe... 

Ovaj događaj je Mari poremetio mir. Stara djevica 
je sanjarila u blijedim nemoćnim slikama, ali koje su se 
nametnule slaboj staračkoj volji. Tu se podigla mje¬ 
šavina osjećaja, sjećanja iz mladosti i nada iz zrelih 
godina. Probijao se kroz to sve jače negdašnji lik sta¬ 
roga Ante. Mladić je on bio snažan, žute kose, crven 
u licu; pucao je od zdravlja i snage. Kad je imao dva¬ 
deset i četiri godine, ona je još imala nade, da bi mo¬ 
gao doći k njoj. Ali je prošao kraj nje on, a poslije 
toliki drugi momci. — Nije to bio osobito jak doživljaj; 
nije bilo ljubavi ni boli, ali je sada zasjao u nekom 
sanjivom svijetlu popraćen svim onim, što Antu op- 
koljuje: bogatstvo, lijepa kuća, sinovi, prijatelji, za¬ 
nat, ugled. I ona je sjedala na to leglo, kao kvočka na 
tuđa jaja, uživivši se u ulogu domaćice i majke, tvr¬ 
doglavo ne shvaćajući položaj. 


Imala je onda osamnaest godina, kad je Ante oti¬ 
šao k drugoj, a okus toga događaja danas se javljao 
u čudnovato ugodnom tonu. 

I tako je starica dospjela u djetinjasto raspolože¬ 
nje. Rado je podnosila podrugivanje djevojaka, ne 
htijući ga razumjeti drukčije nego kao laskanje. 

— A je li ti drag? 

— A... je — odgovarala je ostidno, uživivši se u 
ulogu djevojke. 

Za vrijeme pregovaranja starac nije pokazivao ni¬ 
kakvo zanimanje za stvar. Živio je kao i prije: odabrao 
miran kutić i gledao preda se puštajući, da mlako 
žmirucaju slike iz mraka života kao osvijetljene ulje- 
nicom. Katkada je samo, kad je s naporom zadržao 
kakvu misao, uzbuđen lako, pomaknuo nogu i kucnuo 
dva puta štapom po kamenu, lagano kao olovkom. A 
pred njim je klokotalo more u rupama u zidu prista¬ 
ništa. Iz daleka kao da su se valovi nehajno ljulju- 
škali i dolazili kraju samo zato, da uđu među crno od 
alga kamenje i da zašumore. Tako je sunce tiho, nebo 
veliko i modro, brda siva, daleka, stare kuće smeđih 
krovova ogrijane: sve kao da je vječito, postavljeno 
tako, da ostane bez promjene do konca svijeta. 

— Šta si se tote skutrija? Ajde k mladoj ... — uz¬ 
nemirio bi ga katkada obijestan glas. 

Mladež je uporno tražila, da se izvrši sav obred 
vjenčanja; da ih vode pred oltar i da se piruje u pu¬ 
noj slavi. 

— Imat ćemo razlog da se dobrp napijemo i nai- 
demo. — 

Vjeridba je prošla mirno, da se djevojka ne uplaši. 
Na »rakiji« su oko mladenaca galamili kao na pokla¬ 
de. Starac nije promijenio svoje nehajno držanje, ali 
pio je rado. Starica je gledala dolje prema zemlji 
preda se i smiješila se stidljivo. Znala je, da su žene 
rastvorile oči i hvataju svaki pokret njezin i njegov, 
da poslije razglabaju na dugo. 

Zatim su vršili pripreme za pir: pekli su kolače, 
pogače, nabavljali jagnjad. Mladež je spremala odje¬ 
ću i doskočice, kako će na piru na svoju osobu svra¬ 
titi što veću pozornost. I oni, koji nijesu imali doći 
na gozbu, spremali su podmukle duhovitosti: limene 
sudove, rogove, olinjale ovčje kože, stare crvljive 
mješine. 

Popodneva, koje je bilo određeno za vjenčanje, 
cijelo selo je bilo u pokretu. Već nekoliko sati prije 
su zgodnija mjesta za gledalište zauzele žene i djeca. 

Povorka je bila duga: na čelu trobojnica okićena 
živo šarenim rupcima, vrvcama, kitom cvijeća, jabu¬ 
kama, kolačima. Svatovi su po običaju bili svi u sta¬ 
rinskoj nošnji. Na kraju povorke je, dobro rumen u 
licu, nakresan temeljito, Mitar na dugoj trstici na kon¬ 
cu dizao u vis pred nosom hrpe djece slatki roščić. 

I starac je dobro gucnuo rakije, da bi izgledao či- 
liji, mladenački; i perjanicu su mu stavili na kapu. 
Starici su stavili na glavu djevojački vijenac od cvi¬ 
jeća i vrvca, za pas joj zadjeli svileni rubac, obukli joj 
crvenu suknju, zelenu ječermu, žute postole... 

Žene sa strane posipale su cvijećem, klicale, smi- 
jale se, a djeca su se zalijetala među svatove, hva¬ 
tala ženika za rukave, djevojku za suknju, vikali... 
U crkvi i oko nje bila je tolika stiska, da se nije ni 
pop mogao kretati. Jedva je obred mogao dovršiti. Na 

izlasku dočekala ih je urnebesna buka limenjača, tru- 
bljenje u rogove, zviždanje, ukanje. — Žurno su mo¬ 
rali umaknuti kući. — Ali sve se to smatralo šalom. 
Jer takav je običaj u selu pri svakom vjenčanju. 

Na čelu stola sjedili su dvoje staraca pod šarenim 
nakitom. Mladež se brzo zasitila šale s dvoje staraca, 
pa se počela zabavljati među sobom. Osim toga Roko 
Kalafat je zapodjenuo odmah razgovor o »Korabljici«. 
On je za ovu prigodu sačuvao posebnu zbirku mu¬ 
drosti, za koju je tvrdio, da je iz »Korabljice«, nje¬ 
gove ljubljene knjige, po njegovu mišljenju jedine u 
Hrvatskoj. 

— Čovik i žena — govorio je tihim ozbiljnim gla¬ 
som slušaču preziruci buku; i kao da govori u pero, 
prstom je bo uzduh — čovik i žena, piše u Korabljici, 
su od Boga dani ka temelj svita. Za njihov život na¬ 
grada ih čeka gori — pokaže on prstom u vis. — Oni, 
ki su zaslužni prid Bogon i prid ljudiman, najti će se 
na onon svitu... — govorio je on uvjeren, da govori 
veliku tajnu. 

Roko se uvijek smatrao Božjim posrednikom u se¬ 
lu, pa je čak i popa pokušavao poučavati... — Sad 
bi uhvatio jednoga svata pod riječ, sad rugoga, a ne¬ 
vjesti je bio upravio gore spomenute riječi. Na koncu 
je opazio, da govori prema pogači samoj, da se svak 
izmiče njegovim riječima i traži svakidašnji razgovor. 
On pomakne čašu i završi zamišljeno: 

— Ndakako... 

Poslije mesnih jela došla je pogača, koju su doče¬ 
kali u ritmu: 

Valjala se pogača ... 

razbijali su za okladu kolače i na koncu, pred odlazak 
mladenaca na spavanje, došla je nazdravica. Vrč ide 
naokolo, a oni pjevaju: 

Ova časa oriova 

Po dnu srebrom okovana, 

Svi ćemo je redom piti 
I svi ćemo zdravi biti! 

Pi, Mate, tvoj je red, 

Slađe vino nego med, 

Pi, Joso, tvoj je red ... 

A onda završna pjesma: 

Toči, toči, protoči 
S ovin stolon gospodskin, 

S ovon zlatnon jabukon, 

S ovin pason svilenin, 

Molitva se daje, 

Našen bratu i nevisti zdravlje ... 

Dok su to pjevali, udarali su svi snažno nogama 
po podu, a rukama po stolu u slogu pjesme. Najed¬ 
nom se stari bišivi pđđ od tog udaranje, trešnje pro- 
sjedne i svatovi u prašini i jaucima nađu se u ko¬ 
nobi. Na sreću nijesu propali preduboko, jer su pod 
zadržale bačve. Svi su se skotrljali skupa s klupama, 
vrčevima, sjedalicama, stolom, pogačama, na jednu 
stranu, na onu, koja je spala. 

— Gledan ja kroz prozor, gledan, kako oni pivaju 
»Toči, toči, protoči...«, kad najedanput ih nema; ne¬ 


stalo ih... pripovijedala je susjeda, koja je gledala 
preko ulice sa svojega prozora. 

Nitko se nije teže ozlijedio. Samo stari je sutradan 
»pravio kaput« i morao leći. 

Zet Joso je govorio u šali: 

— Ko zna, kakov je napor te noći njega iscrpija? — 

Ali o tom nije moglo biti ni govora; starac se nakon 
pada nije mogao ni maknuti, nego su ga još i njego¬ 
vati morali cijelu noć. 

Nakon dva dana je, kao u šali, umro. 

— Svoju zadaću je izvršio — govorili su svi zado¬ 
voljno. 

Nova snaha nije se isprva mogla snaći. Gledala je 
oko sebe čeljad, kao da od svakoga očekuje: što će sad 
ovaj reći? Pa malo po malo počela nekako zadovoljno 
žmiriti na svakoga: kroz kratko vrijeme snaha i udo¬ 
vica. 

Starca su obukli u ono staro ruho, u kojemu je i 
pirovao, koje je nosio i kao mladić u svatovima: cr¬ 
vena kapa, koporan, benevreci... Ležala je ta odora 
na odru kao prazna; mršavo tijelo nije se u njoj pri¬ 
mjećivalo. 

Soba je bila uvijek puna svijeta. Svi su glasno 
razgovarali, šalili se, smijali. Zet Joso je starca hvatao 
za ruku i govorio u šali, ali ganuto: 

— Ej, dide moj stari, pozdravi tamo tetu Antulu ... 
A vraćati se nemoj ... 

— Gledaj ga, ka da je momak. 

— Koristan je bija do zadnjega daha ... 

Prilazili su stari njegovi drugovi i glasno se opra¬ 
štali od njega. 

Svima se činilo, da je ovaj odlazak sasvim razum¬ 
ljiv, i zato su se rastajali od njega, kao da je živ: tako 
se pitomo uklanja mladima, on, koji je toliko toga 
sagradio. Leže stare ruke, koje su udjelale tolike bro¬ 
dove, naučile tolike majstore. 

Starica se nije rastužila. Išla je za sprovodom tiho. 
Mjesto nje su naricale druge žene, a ona je bila po¬ 
nosna, što je žena pokojnoga Ante i što je ona u svemu 
ovome glavno lice. Ali pravo značenje događaja iz¬ 
micalo joj je iz svijesti, nije ga se mogla svojim sta¬ 
račkim mozgom dohvatiti. Javljale su se samo istrgane 
slike: Ante ide putem pred njezinom kućom, skupa 
imetak, oboje pred oltarom iskidani u svijetle krpe 
u traku sunca, koje se probijalo kroz prozor, i vrevi 
seljana, zvonjava zvona onda i sada za sprovodom. 
Pa se po malo počelo sve jače javljati sjajno nebo, vi¬ 
linski dvori, rajsko naselje. Ante je bio dobar kao 
kruh. Nikad se nitko nije na nj potužio. On je sada 
tamo u mladenačkom ruhu, koporanu, benevrecima, 
crvenoj kapi poigravao u kolu svatovskom pred licem 
Boga i mnoštva svetaca. Oko njega bili su sami momci 
i djevojke. 

— Zbogom, moj ćaćo — govorio je Mate glasno, 
iskreno, kad su staro tijelo spustili u grob — Zaslužija 
si raj nebeski. — Pa otare suze. 

Poduže vremena stajali su nad otvorenom rakom. 
Nije im se dalo maknuti se. Činilo im se, da starac od¬ 
lazi nekamo vrlo blizu i služit će kao veza s onim svi¬ 
jetom. A kako su ga mrtva mogli dodirivati, govoriti 
mu, mislili su, da su povirili na vrata, kroz koja naziru 
sve one, koji su odavno onamo. 

— Nakrivo ti je malo škrinja. Stavi tote jedan ka¬ 
men. — Svi su brižljivo pazili, da se sanduk namjesti 
što bolje, da starome ne bude njegov zadnji dio okrnut. 

Od tada je stara djevičanska udovica vazda pri¬ 
povijedala o onom svijetu. Sjedila je u velikoj kuhinji 
Matinoj kao poglavica. Ta kuhinja je bila obiteljsko 
ognjište, sa stropom visokim u obliku podrezane pi¬ 
ramide, velikom napom, ogromnim od opeka zidanim 
kominom, na kojemu je sa svake strane otvora za drva 
bila po jedna reljefna ploča od majolike s lavljom 
glavom. Te lavlje glave s drugim ukrasom na pločama 
ostajale su trajno u sjećanju svima u obitelji, koji su 
odrasli u toj staroj kuhinji, i prsteni u zubima im, koji 
su služili, da pridrže popečak, bili su uzrok mnogog 
đietinjskog doživljaja. Za dugim stolovima je starinska 
klupa s naslonom, pocrnjela i ona od starosti i dima. 
Starica je sjedila na sjedalici istesanoj u obliku or¬ 
mara (u donjem djelu je i bio ormar), pod nogama je 
držala klupčicu i prela na tenane. 


Sjajnih očiju i s onim njezinim dobrodušnim po- 
smijehom oko lukovice nosa govorila je: 

— Onamo ćemo se svi vratiti na osamnaest godina, 
pa ćemo živiti po zasluzi u veselju. Osamnaest godina 

ćemo imati... Najti ćemo se tamo svi_ 

Šaljivčina zet Joso je pripovijedao obično u dru¬ 
štvu, da je mala Anica razbila staričine nade ovako: 

— Da, dobro je, babo, osamnaest godin ... Ali koga 
će did titi? Tebe oli babu Petru? — Starica je zastala, 
uozbiljila se i pogledala unuku iznenađeno. Ustala je 
odmah zatim i otšetala van. Od toga časa ne govori 
više o raju ni o vraćanju na mladost. Nikada ne spo¬ 
minje smrt, a propuha se jako čuva kao kakav pop. 

Ali to nije istina. Joso se u društvu rado šalio i iz¬ 
mišljao nevjerojatne pripovijesti; rado se isticao ša¬ 
lom. Ja sam se o istini sam uvjerio: Još i danas će 
vam starica, koja je u Metuzalemovoj dobi, s čudnim 
tihim zanosom razlagati, kako će nam biti u raju, kad 
se svi vratimo na osamnaest godina. 


NIKOLA POLIĆ 

POVORKA 

»To idu legije iz crnih podzemlja , 
Sve idu dugo ... duže ... duže; 

U kolijevci im Bog je zvijezde darovo, 
Car-oiac Sibir , zrno , uže.« 

(Kranjčević: » Vizija «) 

Idu , nijemi i slijepi i u mračnom vidu 
nose strah sto raste i grom što će doći. 

Teturaju sjene po golome zidu 
pod crnom falangom oluje i noći. 

Idu mračni i teški. Barjake ne nose 
i baklje veselja u tmini ne gore. 

Konaka ne ištu. I milost ne prose. 

Kameni je put još do njihove zore. 

Pod korakom grubim tek tišina gola. 

Sve bježi pred njima u strepnji pred kugom. 
Crni ritam tuče sa mrtvačkih kola — 
nema vojskovođe pred povorkom dugom. 

Idu pred olujom. I pravdu ne traže. 

I bez očenaša povorka ta kreće. 

Već je Hlapec Jernej (ispred vjerne straže) 
pogasio lažne , dobroćudne svijeće. 

Tuku crni satovi. Tornjevi se njišu. 

U mraku , po mraku barikade rastu. 

Pred ulazom dana zla se slova pišu 
i slažu u knjigu olovnu i tmastu. 

Idu nijemi i slijepi. Timpane udaraju , 
omotane , teške , crnom ureolom. 

I sve dalje i dalje povorke se stvaraju. 

Odjekuju fanfare nad planinom golom. 



STJEPAN KASTROPIL 

TROJICA S MRAMORNE PLOČE U PARIŠKOM PANTEONU 

II. Alain Fournier 


Postoji neka vrsta tragične podudarnosti između 
sudbine Charlesa Peguya, o kojemu sam prije pisao, 
i Alaina Fourniera, čiju bih sudbinu htio da evociram 
u drugom — da tako kažem — panneau-u ovog krva¬ 
vog triptiha u slavu mučeništva književne Francu¬ 
ske, kojega pokušavam naslikati u stupcima ove re¬ 
vije. 

Kao i Peguy i Fournier Je čedo francuskog Centra. 
U departementu Cher, na sjeveru od Bourgesa, oba¬ 
sjalo ga je po prvi put svijetlo dana u jednom od 
mnogobrojnih sela, kroz koja je njegov otac učite- 
Ijujuci vodio njegovo djetinjstvo i čija će mu skro¬ 
mna ljepota i patrijarhalna sredina pružiti kasnije 
idealan okvir za konkretizaciju sna njegova života 
u obliku romana. 

Kao i Peguy i Fournier neobično voli svoj rodni 
kraj. Ta ljubav u izvjesnom dobu njegova đječaštva 
poprima takav strastveni oblik, da mu narušava 
zdravlje i teško zabrinjuje njegove roditelje. Kao i 
Peguy i on je svim žilicama svoga bića vezan za pri¬ 
prosti puk seljaka, za njegove svakidanje radosti i 
tegobe, koje je s toliko topline opisao u jednom od 
prvih svojih spisa: Miracle de la Fermiere * da je 
Peguy, u kome je po dolasku u Pariz našao prijatelja 
i vođu, oduševljeno uskliknuo: »Vaši su seljaci tako 
lijepi!« 

Osjećajući se skoro od prvih koraka u životu stra¬ 
nac u svojemu vremenu, pateći stoički od teške bolesti 
duše, od koje ga ni stvaranje svog remek-đjela nije 
izliječilo — kao što je Goethea stvaranje Werthera — 
i on kao i Peguy dolazi do uvjerenja o potrebi žrtvo¬ 
vanja tog beskorisnog, ranjavog života jednoj višoj 
svrsi, koja se nalazi izvan prenapetog, preosjetljivog 
egocentrizma. Kao i Peguvu i njemu se rat čini kao 
jedini mogući logični završetak njegove mladosti. 
»Znam, da je on neizbježiv i da se iz njega ja ne ću 
vratiti« — rekao je svome prijatelju Riviereu 1 2 već pri¬ 
godom poznatog incidenta kod Agadira. I zaista se 
nije vratio. Pao je samih sedamnaest dana poslije 
Peguya, 22. rujna 1914. Tijelo mu nikada nije bilo 
pronađeno. 

Kao i Peguy Alain (zapravo Henri) Fournier je 
duhovno čedo simbolizma. »Nitko ne može znati, što 
je simbolizam bio za one, koji su ga proživjeli« — re¬ 
kao je negdje Jacques Riviere. Fournier je proživio 
simbolizam u tolikoj mjeri, da ga je on — kao što to 
zapaža kritičar Anđre Rousseaux 3 — »odveo na gra¬ 
nice spiritualnog života«. Ali on ga je proživio više 
kroz rafinirani manierizam i ezoterizam pjesnika fin 
du siede-a: Maeterlincka, Mockela, Rćgniera, Julesa 


1 Grande Revue, 1911. 

2 Jacques Reviere prerano (1925) preminuli poznati kri¬ 
tičar, koji je dao kritičko izdanje svih Fournierovih spisa. 

3 Litterature du XXe siecle (Albin Michel, 1938.). 


Laforguea, nego kroz muzikalnu hermetičnost poezije 
velike pjesničke trojke simbolizma: Mallarmea, Ver- 
lainea i Rimbauda. Pod uplivom neosimbolista pisao 
je i svoje prve pjesničke pokušaje, koje je Riviere 
kasnije s nekim drugim neobjavljenim spisima sabrao 
u posmrtnu knjigu: Les Mirades. 

Kasnije Fournier skreće prema Gideu, Jamesu, a 
osobito prema Claudelu i napušta sve više aristokrat¬ 
sku poeziju neosimbolista, cizeliranu na »bokovima 
vaza« i naličjima »glinenih medalja«, odnjegovanu 
kao egzotično bilje u »vrtovima Infanta«. (Regnier, 
Samain, itd.). Od simbolizma ostale su mu u duši — 
izim neke vrste stalnog ushićavanja pred tajnovitom 
ljepotom stvari, i osjećaja inferiornosti ostvarenih 
snova prema onima, kojima je suđeno da ostanu uvijek 
u stanju sna i da se nikad ne obistine — uglavnom 
dvije stvari: saznanje, da svijet njegova djetinjstva 
nije samo nematerijalni plod njegove razbuktale mla- 
đićske mašte, jer su se i drugi: simbolisti, ljudi i od 
slave i značaja, kretali u jednom isto tako začaranom 
krugu, kao što je njegov, i vjerovanje, da će i on moći 
taj svijet dostojno izraziti pomoću jednostavnih, svaki- 
đanjih riječi, kojima će znati dati njihovu prirođenu 
dubinu i prvotnu rezonancu. 

Premda je unutarnji život Fourniera bio intenzivan 
i dubok, on je na površini bio tih i ravan kao mirna 
velika voda. Izim boravka u Engleskoj, gdje je upo¬ 
znavao i zavolio englesku književnost, u njemu sve 
do 1905. nije bilo naročitih događaja. Na Spasovo te 
godine Fournier se sreo s velikim, jedinstvenim doži¬ 
vljajem svoga života. Nekoliko pogleda, par riječi iz¬ 
mijenjenih s divnom nepoznatom djevojkom, par krat¬ 
kih viđenja i konačno bolni rastanak za uvijek, jer 
je ona pripadala drugome, bilo je dovoljno da otvori 
u njegovom srcu ranu, koja nije nikada više zacijelila. 

Ne bi nas mnogo zanimala sama po sebi ta ne¬ 
obična vjernost Fourniera uspomeni jedne žene, koja 
je u njegov život bila ušla više kao san, kao prikaza, 
nego kao realnost, i to neprestano čeprkanje po jednoj 
te istoj boli. U najbolju ruku vidjeli bismo u tome 
potencirani izraz onog anahronističkog, romantičnog, 
trubadurskog i viteškog, što — usprkos surovostima 
vremena — mnogi od nas u duši nosi, ili dokaz ogromne 
upornosti ovog čovjeka, da ne dopusti, da ga lake 
struje odnesu put ustaljenih i od većine ljudi prihva¬ 
ćenih korita života. Ali se iz ove uspomene na nepo¬ 
znatu djevojku, koja se pred Fournierom bila poja¬ 
vila na pariškom cvjetnom šetalištu Cours-la-Reine, 
kao nekada na obali žutog Arna Beatrice pred Floren- 
tincem, rodio Veliki Maulnes , taj labuđi pjev Four- 
nierova života i remek-djelo francuskog romana. 

Žena je uvijek privlačila Fourniera, jer je on u 
njoj vidio biće po svojoj spontanosti, impulzivnosti i 
naivnosti bliže prirodi i životu, nego što su to ljudi, 
koje suviše sputava u svoje mreže intelekt i rezoni- 

i*anje. 4 Zato je ovaj poklonik i obožavatelj »vječite 
ženskosti« (l’eternel feminin) tražio, poput sredovječ¬ 
nog viteza, u raznim ženskim spodobama predmet svog 
obožavanja, čeznući više za likom idealne »donne«, 
stvorene za utjehu duha i odmor od grubosti života, 
nego za ženom od krvi i mesa. »Pored njih (žena) sam 
najteže osjetio, kako me tišti moja duša« — rekao je 
on u jednom pismu svom intimnom drugu Riviereu 
12. svibnja 1909. 5 1 kad je konačno mislio, da je našao 
»ljubav kao vrtoglavicu, kao žrtvovanje, kao posljed¬ 
nju riječ o svemu«, 6 koju je do tada uzaludno tražio, 
sudbina ju je ugušila već u samom zametku. 

Otada je za njega život samo bljutav, bez ukusa 
i gorak. Karakteristična su za to njegova pisma, koja 
su kao i intimne ispovijesti Keatsa puna nemoćnog 
očaja i uvjerenja o ništavilu svega. Na Spasovo 1909. 
godine — dakle četiri ljeta po onom značajnom su¬ 
sretu — piše: »Čitav sam dan ostao u kući, da bih 
mogao do mile volje trpjeti-Ništa ne može razga¬ 

liti moju tjeskobu. Kad bi to trebalo da traje, ne bih 
mogao još dugo podnositi ovu težinu čitavog svijeta na 
srcu. Nešto me očajno zove, a svi me zemni putevi od 
toga dijele. Pred četiri godine, u ovaj sat, silazeći la¬ 
gano velikim kamenim stepenicama, ona je u mene 
bila uprla onaj tako čisti pogled, da sam se okrenuo.« 

Isti gluhi očaj, ista težnja za konačnim smirenjem 
u smrti je u pismu pisanom 1913. — dakle osam go¬ 
dina poslije onog značajnog Spasova. »Kod svakog 
sata, koji se okrene na brojčaniku obližnje crkve pi¬ 
tam se da li ću moći još podnositi život.Strašno 

je što moram priznati, da ipak nisam potpuno očajan. 
Ne mogu vjerovati, da mi je Bog toliko toga pokazao, 
toliko toga obećao i da mi neće ništa dati na ovom ili 
na onom svijetu.« 

I pored ovakvog duševnog stanja, koje nalazimo u 
njegovim pismima, Fournier, koji je kao i »krilati« 
pjesnik Shelley mogao uskliknuti slobodno: »Ljubio 
sam Antigonu u drugom životu«, nije mogao napustiti 
ovaj život, prije nego je svoju intimnu tragediju obe- 
smrtio u književnosti. Roman Veliki Maulnes je nad¬ 
grobni spomenik a ere perennius neostvarenom snu ži¬ 
vota Alaina Fourniera. 

Francuski roman toga doba proživljavao je jednu 
od onih skoro redovnih perioda pomračenja, koje su 
nastajale iza ugasnuća sjajnih zvijezda moderne pri- 
povjedalačke francuske proze: Stendhala, Balzaca, 
Flauberta, Zole i Prousta. Ni rafinirani stil i sublimi- 
zirana duhovitost skeptičnog Francea, ni namučeni 


4 »Ja velim, da ono što se ne može spoznati jest živort, 
koji nas kotrlja u svojim božanskim talasima. Ja velim, da 
je razum tek jedna njegova bijedna igračka i da je svako 
znanje, bilo filozofsko, bilo drugo, koje hoće da se oholo 
uzdigne i da zagospoduje životom, isprazno i da će se sru¬ 
šiti pd pritiskom beskrajnog, strašnog i svijetlog talasa. 
Velim, da je mudro odreći se svoje misli, dvoraca od ka¬ 
rata svoje misli i prepustiti se životu« (Pismo svojoj obite¬ 
lji od 17. II. 1906.). 

5 Ova korespondencija između Fourniera i Riviera, kao 
i glasovita Pisma malome B. rano umrlome pjesniku Rene 
Bichetu), koja nam daju ključ za poznavanje Fourniero- 
va života i njegove misli, su i s književne strane prava 
remek-djela jedne književne vrste, u kojoj su Francuzi, 
već od Madame de Sevigne, Voltairea, Hugoa i dr. veliki 
majstori. Ona se nalazi u knjizi: Correspondance avec J. 
liivier (4 vol. izđ. Gallimarđ), iz koje su uzeti neki citati 
u ovom članku. 

6 Pismo od 11. listopada 1906. 


nostalgični egzotizam Lotia, ni dogmatičnost konser- 
vativnog Bourgeta, ni zvučni, bestrasni ideološki plai- 
doyeri u obliku romana Barresa nisu, i pored pojedi¬ 
načnih uspjeha, mogli stvoriti onako ogromnih proznih 
konstrukcija, kao što su to stvorila ova velika petorica. 
Fournier, koji je obožavao Dostojevskog, koji se je 
bio sasma prilagodio teškoj moralnoj klimi njegovih 
romana (osobito Idiota), koji je odlično poznavao 
engleski roman, osobito pustolovni roman Stevensona 
i Conrada, shvatio je, da roman ne smije biti samo 
kopija stvarnosti, već više bijeg iz stvarnosti i njezinih 
grubosti. Prema njemu, pisac treba u prvom redu da 
istraži i iskoristi bogatstva, koja je djetinjstvo nasla¬ 
galo u našim dušama, a koja često nenaslućena, ne¬ 
otkrivena kroz cijeli život, svi u sebi nosimo, jer smo 
svi mi robovi djetinstva, ili — kao što bi rekao Words- 
worth — »The child is father of the man«. »Moj »credo« 
u umjetnosti i književnosti je djetinjstvo — piše on 
Riviereu 15. kolovoza 1906. Treba da uspijem izraziti 
ga bez ikakve djetinjarije... Moja buduća knjiga bit 
će možda neprestano i neosjetljivo prelaženje iz sna u 
stvarnost«. A 15. prosinca iste godine: »Taj zadatak je 
ogroman kao naš život. Hoću da oživim svoj svijet, 
tajnoviti svijet svoje želje, taj novi i daleki pejsaž svog 
srca«. 

Paralelno s Proustom, čiji se je prvi svezak ciklusa 
U potrazi za izgubljenim vremenom pojavio skoro u 
isto vrijeme kao i Veliki Maulnes , Fournier obilazi 
stvarnost, ili bolje rečeno stvara neku nadstvarnost, 
kao produkt suradnje svog pamćenja doživljene real¬ 
nosti i vremena, po glasovitoj Proustovoj formuli: »Sat 
nije sat, već vaza puna mirisa, zvukova, nauma, kli¬ 
ma«. Kao i nesretni i nepravedno zaboravljeni pjesnik 
Gerard de Nerval, njegov pretšasnik u književnosti, 
stapajući savršeno snove i stvarnost, on stvara mate¬ 
rijal za zidanje svog romana, koji uslijed toga postaje 
— prema idealu Nervalovom — »izlijevanje sna u 
stvarni život.« 

Veliki umjetnik, koji je živio u Fournieru, omogu¬ 
ćio mu je, da uspješno prebrodi sve opasne grebene 
jednog takvog pothvata: psihološku nevjerojatnost, 
sladunjavu melodramatičnost, namještenu patetiku i 
djetinju raznježenost. Diskrecija, mjera, blago sjen- 
čenje karakteriziraju stil Velikog Maulnesa, te jedin¬ 
stvene vilinske priče za odrasle ljude, koja nikada ne 
vrijeđa naš ukus za stvarnost, kojega je čitav jedan 
vijek realističke književnosti u nama izoštrio. Bez 
suvišnog prtljaga ideoloških teorija, bez dugih psiho¬ 
loških analiza, skoro bez ikakova zapleta, sa svega pet, 
šest lica Fournier je uspio da stvori nešto novog, do 
tada neviđenog u francuskom romanu. Točno dozirani 
opisi svijetlih pejsaža Chera, mirisnih šuma Sologne, 
patrijarhalne atmosfere Saint-Agathe i Chapelle d’An- 
gillon i života jedne seoske škole davaju onu tako ne¬ 
ophodnu u naše doba realnu notu 7 čitavome djelu, bez 
koje bi ono — s onim halucinatornim »hofmanovskim« 
opisom tajanstvenog imanja i dječje svečanosti na 

7 Mnogi kritičari, koji su u posljednje vrijeme pisali o 
Velikom Maulnesu, osobito poslije napada Montherlanta — a 
naročito poslije žestoke kritike Arlanda (Nouvelle Revne 
Frangaise od 1. XI. 1939.) i knjige sestre Fournierove Isa- 
belle (Riviere: Images d’ Alain Fournier) jednoglasno 
ističu ovaj realistični momenat u V. M., koji omogućuje 
njegov dug život. 

njemu — bilo tek savršeno umjetnički ispričana bajka, 
a ne »jedino klasično djelo jedne generacije« — kao 
što ga je negdje lijepo nazvao Edmond Jaloux. 

Ali i pored svega ovoga Veliki Maulnes je prven¬ 
stveno »roman djetinjstva i mladenaštva«. 8 Ističući 
ovo ne velim, da je francuska književnost i prije i 
poslije Alaina Fourniera oskudijevala u romanima sa 
sličnom temom. Ali dok klasična književnost (Mon- 
taigne, Fenelon i dr.) prelazi skoro ravnodušno preko 
djetinjstva, njegovih čarolija, tuga i radosti, gledajući 
u njemu kao neku bijelu neispisanu plohu, po kojoj 
pedagozi mogu po volji šarati i eksperimentirati, u 
svrhu stvaranja onog uzornog tipa klasičnog čovjeka 
(honnete homme), moderna književnost upada u drugu 
skrajnost. Slijedeći i nehotice u tome Rousseaua, za¬ 
ljubljeni u psihoanalizu i Freuda, poslijeratni pisci 
počeše uveliko eksploatirati djetinjstvo i dječaštvo, ali 
više ono mutno i nezdravo, što u toj dobi obično klija 
na močvarnom tlu tek probuđenih i već potiskivanih 
nagona. Ogroman je broj takvih romana u francuskoj 
poslijeratnoj književnosti. Čak i mnoga najozbiljnija 
djela toga doba počinju s obligatnom ispovijesti glav¬ 
nog junaka, u kojoj se, sa rekao bih skoro kliničkom 
preciznošću, analiziraju simptomi i deviacije probu¬ 
đenog i nezadovoljenog seksusa i njihove teške poslje¬ 
dice za docniji život. Gide, Martin du Gard, Golette i 
dr. — pa i sam katolički pisac Mauriac — platili su 
obilni danak ovoj modi pubertetnog romana, a da ne 
spominjem pisce drugoga reda. 

Koliko u ovom pogledu Veliki Maulnes — iako i 
sam roman puberteta — odudara od romana sa sli¬ 
čnom temom napisanih prije i poslije rata! Čitajući 
ga i nehotice nam pada na pamet krilatica pjesnika 
»zelenog raja djetinjstva«, Raudelairea: »Le genie, čest 
ienf ance relrouvee a volonte«. Ništa mutnog, ništa ne¬ 
zdravog i čulnog na njegovim stranicama. Riječi iz 
Nasljedovanja: »Tražim čisto srce i od njeg stvarani 
sebi odmorište«, koje je Alain Fournier, »anđeoski 
Alain F ournier« — kako ga naziva Rousseaux — met¬ 
nuo kao moto pred prvo poglavje svog romana Co- 
lombe Blanchet, od kojega su nam ostali samo frag¬ 
menti, nalaze u Velikom Maulnesu svoje puno oprav¬ 
danje i primjenu. Ljubavni doživljaj đaka Augustina 
Maulnesa 11 a začaranom imanju Sablonnieres je kri¬ 
stalno čist kao prva suza, koju je prvi ljubavni jad 
na oko izazvao. 

Veliki Maulnes je i roman »žalbe za djetinjstvom «, 9 
koja kao motiv wagnerijanske muzičke drame odjekuje 
kroz hiljadu detalja uzetih iz realnog života seljaka, 
školskog života seljačke djece, kojemu propušteni sa¬ 
tovi obuke u trčanju za gnijezdima i kupanju u ro¬ 
dnim rijekama, stvaranje djetinjih zavjera i sitnih 
rivalstva davaju naročitu draž. Kod Velikog Maulnesa, 
kao i kod samog Alaina Fourniera, neprestana žalba 
i žeđ za povratkom u taj plavi, magični svijet djetinj¬ 
stva dovodi do nemogućnosti prilagođivanja životu 
odraslih ljudi i ne usvajanja obične ljudske sreće. 
Augustin Maulnes ne priznaje sebi pravo da bude 
sretan. »Maulnes, Veliki Maulnes, junak moje knjige 


8 H. Peyre: Hommes et oeuvres du XXe siecle, (Correa, 
1938.). 

9 ibid. 


— piše Fournier Riviereu 4. travnja 1910. — je čovjek, 
čije je djetinjstvo bilo odveć lijepo. Za čitavo vrijeme 
njegovog mladenaštva ono ga vuče za sobom ... Ali 
on ne će više da zna, da taj raj više ne može postojati. 
O 11 se odriče sreće. O 11 je na svijetu kao netko, koji 
se sprema na polazak. U tome je tajna njegove okrut¬ 
nosti .... I na dan, kada se neosporna, neizbježiva 
sreća pojavljuje pred njime i naslanja o njegovo lice 
svoje ljudsko lice, Veliki Maulnes bježi, ne zbog he- 
roizma, već zbog straha, jer on nije od ovoga svijeta«. 

Veliki Maulnes je dakle okrutan u svom »zabaciva¬ 
nju svega onoga, što nije njegov san«. 10 On je okrutan 
kao i sam Fournier (koji je u malo prije spomenutom 
pismu priznao Riviereu svoju »strast za okrutnošću, 
za boli, koju nanosim sebi i onima, koje volim«), jer 
ne će lake, tihe, filistarske sreće bez pustolovina, bez 
jakih nadražujućih emocija, kojima je obilovalo nje¬ 
govo djetinjstvo. I kad u šumama misterioznog imanja 
Sablonnieres odjekne — kao fatalni krik trublje Don 
Ruy Gomersa u V. činu Hernania — zov njegovog me¬ 
lankoličnog brata u pustolovini, zauvijek od ljubavi 
ranjenog pierrota, Frantza de Gallais, Maulnes, kao 
i Hernani, na sam dan vjenčanja krha, kao veliki kri¬ 
stalni pehar pun neispijenih radosti, svoju sreću, za 
kojom je godinama beznadno čeznuo, a s njome i sreću 
svoje žene, čiste — rekao bih skoro prozračne Yvonne 
de Galais, u kojoj je Fournier učinio besmrtnom onu, 
koju je 1905. sreo na Cours-la-Reine i koja je, poja¬ 
vivši se i rasplinuvši se kao prikaza sna, odnijela 
svaku mogućnost sreće za njega na ovome svijetu. 

Stvorivši svog Velikog Maulnesa, Fournier je za- 
odjeo u pjesničko ruho jedan od bolnih konflikata to¬ 
likih mladih sudbina, koji nastaju iz prvih grubih 
spoticanja mladenačkih sanja o surove hrapavosti ži¬ 
vota. Zbog toga se je velika većina mladih Francuza 
onog doba prepoznala u njegovom glavnom junaku, a 
i sada se novi naraštaji u njemu prepoznavaju. U tome 
baš i leži tajna neuvele mladosti ovoga romana, koji 
se, bez pretenzija, bez nametljivosti, duboko uvlači u 
srce i maštu čitalaca. Zato nije ni čudo da je za veliki 
broj pisaca on postao uzor, koji su se trudili da do¬ 
stignu. Većinom bez velikog uspjeha, treba priznati, i 
s mnogo bljedila u njihovim kopijama jednog genrea, 
u kojemu je Fournier dostigao savršenstvo. Teško je 
goriti onim čudesnim plamenom, kojim je — kako 
lijepo kaže Rousseaux — gorio Fournier i na kojemu 
je »stopio svijet svojih uspomena i svoju profinjenu 
sensibilnost«. 

Neosporno je ipak, da su u djela Giraudouxa, Su- 
pervieliea. Cassoua, Robert Francisa (osobito u La 
Maison de verre) i naročito u melankolični roman Fe- 
lixa de Chazournesa: Caroline ou le depart pour les 
I les — u kojemu je sva kritika vidjela naročito talen¬ 
tiranog epigona Alaina Fourniera — upale mnoge i 
mnoge iskre toga svetoga plama, koji im — ne uma¬ 
njujući njihovu stvarnu vrijednost — dava onaj ton 
melodiozne inkantacije, onu, da tako kažem, toplu pa¬ 
tinu stare balade o dobrom, vilinskom, nenadoknadi¬ 
vom svijetu djetinjstva, koja se tako osjeća u Velikom 
Maulnesu . 


10 H. Peyre: Hommes et oeuvres du XXe siecle (Correa, 
1938.) Iz ovog su djela uzeti neki citati i biografski po¬ 
datci. 

Dobro je, da se u ovo vrijeme, na čijoj bi surovosti 
i divljaštvu mogla da pozavide i najmračnija vremena 
prehistorije, čuju glasovi poput glasa Alaina Four- 
niera, koji je mogao kroz svoje djelo — kao i njegov 
stariji brat u boli i poeziji: Keats protužiti: »Svijet 
je odveć brutalan za mene«. Više nego ikada potrebni 
su nam oni, koji nam magičnošću svog pera omogućuju 
— bez putnica i bez prelaska čelikom okovanih gra¬ 
nica — bijeg iz svog vremena u nepristupačne dnevnim 
prljavštinama luke sanja, nama, koji smo svijesni toga 
da smo — kao što reče Shakespeare — napravljeni iz 
istog tkiva, iz kojeg su napravljene naše sanje i da 
je nestvarno jedino stvarno »And nothing is But, 
what is not« — kao što to paradoksalno veli i sam stari 
tiran Macbet. 


KRATKA BIBLIOGRAFIJA O ALAIN FOURNiERU: 

Le Grand Maulnes (Emile-Panl, 1913); Miracles (Gal- 
limard 1934); Colombe Blancliet (fragmenti — Nouvelle Re- 
vue Frangaise, prosinac 1922 (Lettres a sa famille 1905— 
1914 (Plon 1930); Lettres au petit B. s uvodom La Fin de 
la Jeunesse od Ćlauda Avelinea (Emile Paul. 1930.). 

Kratak pregled najvažnijih studija o Alain Fournieru 
(osim ornih citiranih u raspravi): 

Jacques Riviere: Introduction a » Miracles «; Edmond 
Pilon: Alain Fournier (Champion, 1920); Alice Chauvet: 
Essai sur Jacques Riviere et Alain Fournier (Mont de Mar- 
san, Chahas, 1929; Hommage a Alain Fournier (specijalni 
broj revije Le Mail , Orleans, 1929); J. Chaix: De Renan 
a Jacques Riviere: Uexperience d’Alain Fournier (Cahiers 
de la Nouvelle Journee, br. 16. 1930); Paul Archambaiult: 
Temoin du spirituel: Henri-Alain Fournier (ibid. br. 24. 
1950); Henri Gillet: Enfances d’Alain Fournier (La Vie in- 
tellectuelle, br. od 25/VI I. 1934); Adolescence d’Alain 
Fournier (ibid. br. 10/1. 1936.) 


FRANO ALFIREVIĆ 

CRKVICE POKRAJ MORA 

Dočekuju nas prijazno njini zidovi stari, 
skloništa priprostih duša, ribara i mornara. 

Mnogo su uzdaha čuli polumračni oltari, 
mnogo je suza vidjela Gospina slika stara. 

Tu klecahu žene i majke k zemlji spustajuč oči, 
moleć za daleke svoje Mariju, zvijezdu mora. 

Tu klečahu grijehovi davni i grižnje na istrtoj ploči, 
kajanja teška, što mole mir od nebeskih dvora. 

Tu vise zavjetni darovi skromnog, pobožnog puka: 
sidra, konopi, fenjeri — spomeni brodoloma, 
srca i ribe od srebra. To je posljednja luka, 
u kojoj je tako dobro poslije životnog loma. 

O te stare kapele na primorskim padinama, 
srasle sa škrtim predjelom kamenja i stijenja, 
smiruju snenim bojama dušu, što luta sama 
i daju neznano nešto, od čega bol nam jenja. 

Te male crkve, što bijele se među zelenilom tamnim 
i dižu se često nad morem, s visova gledajući, 
pozdravljali su brodovi pred vidokrugom kamnim, 
zavičaj u njima videć, iz daljina se vraćajući. 

One imaju nešto prisno i za srce nevjernika, 
ozarilo se pred njima i lice krutog psovača, 
jer mir tajanstven struji iz njinog staračkog lika, 
i oči nekada divlje ispunjaju sjenom plača. 

Ko zna, zbog čega. Al tako, skromne i pogurene 
kao da čuvaju dušu davno nestalih ljudi, 
toplinu srdaca prošlih i neznanih godina sjene, 
tajnu srdaca zgaslih i bolove umrlih grudi. 

Ko zna, zbog čega. Al tako, u svečanom miru, 

one gledaju žive stazom duboke samoće, 

dok more pred njima blista s odrazom kuća u okviru y 

a kroz crninu čempresa bijele se nadgrobne ploče. 

DOBRIŠA cesarić 

VRAĆANJE 

Katkad u vrevi ljudi posve stranih 
Neko te lice sjeti mrtva druga. 
Nestanak njegov ponovo ti rani 
Zbunjeno srce, i svlada te tuga. 

U žamoru ti zacujes mu glas. 

I ti ga vidiš. Izašav iz mraka 
U tebi živi. Ali samo čas: 

Desetak, dvadeset koraka. 

Prošlost se javi slatko kao flauta 
U zimskoj noći. Ti mu gledaš kretnje, 
Smijeh, govor čuješ davne neke šetnje. 
No kad te naglo truba nekog auta 
Trgne, odjednom nestane mu lika: 

Oko tebe su lica prolaznika. 


VIKTOR VIDA 

ZAKLJUČANI KOVČEG 

Imam staru majku, sasvim sijedu, 

a i sam sam star beskrajno, 

kao mjesec, dobri kume, kojem gasne žar 

u lokvi naše bašče, 

gdje pije češljugar. 

Tu sam kula i zatvorena škrinja, 

žuta od vremena, zarđalih brava, 

i samo jedna stara smežurana ruka 

na ruho slaže voće 

i vijenac suhih trava 

(kad ga polagano, strepeć, otključava). 

S mlinarom sam lani pio teško vino 
i moja je zvijezda iznad tornja sjala, 
u zoru me majka blago dozivala, 
sa zelenim gunjem kad krenuh u planinu. 

U paprat mi je tijelo utonulo do oka , 
na vrhuncu, 

pa, kao stari kovčeg otključan iznenada, 
mirisali mi prsti po travi i po suncu, 
a cvijeće kao da je nicalo iz boka. 


148 


ILIJA JAKOVLJEVIĆ 

JESI LI ZNAO? 

Svi moji nervi dršću danas , 
po srcu inje pada. 

Natoči , majko žalosna , 
posljednju čašu jada. 

Tiho sam zastavu savio , 
u tamnu skrio se spilju 
i starom se Bogu potužio 
na našu krvavu zbilju. 

Digo sam ruke skršene 
Bogu od jučer i danas: 

O, druže naše mladosti , 
pogledaj , pogledaj na nas! 

Ne traži riječi: one bole. 

Crna su slova naših dana. 

Slomljena plače naša grana. 
Sablasno gori svaka rana. 

U nama samuje tuga , 

očaj , prokletstvo i pako, 

noć nam je prazna , beskrajno duga , 

bolesno jutro svako. 

Ti znadeš čitat: naše misli 
i mutni talog naše krvi. 

Naše su misli čemeri stisli, 
u našoj krvi putuju crvi. 

A Ti si velik. Svemoćno vladaš 
nebom i zemljom i dušom mojom. 
Svjetove gradiš , s vječnošću radiš , 
sudbinom ravnaš desnicom svojom. 
1 majka kad me rodi 
i boli kad me svinuše, 
prvi si uza me stao. 

1 srce kad me ponijelo 
i nade kad se vinuše , 

Ti si mi zastavu dao. 

A sada , 
kada sam pao , 

ja pitam Tebe , koji vidiš sve f 
i ove sumnje zle: 


Jesi li i to znao? 




Ing. FRANJO GAŽI 

ŽIVOTNI STANDART U SOVJETSKOM SAVEZU 


U nizu problema, s kojima se čovjek susreće u 
ekonomskom životu Sovjetskoga Saveza, svakako je 
jedan od najinteresantnijih problem životnog stan- 
darta stanovništva u SSSR. Za promatranje toga pro¬ 
blema mogu se uzeti razna mjerila i prema tome on 
će i različito ispasti. Ja ću ovdje ukratko iznijeti 
kako taj problem promatraju njihovi autori, 1 koji či¬ 
sto otvoreno u paraleli s drugim zemljama priznaju 
životni standart sovjetskog građanina kao niži. Me¬ 
đutim u samoj Rusiji standart se povisio prema S. 
Heinmanu ovako: »Proizvodnja industrijskih pred¬ 
meta potrebnih ljudima povisila se po duši za 3.3 
puta od 1913. do 1938. Ukupna produkcija seljačkog 
gospodarstva bila je na dušu u 1937. veća za 31°/o nego 
u carskoj Rusiji. Osim toga postotak predmeta prvot¬ 
ne potrebe iznosio je u eksportu carske Rusije oko 
70—80%>, a u SSSR snizio se na 20 —25%>. No za nas je 
svakako interesantniji materijal, koji uspoređuje stan¬ 
dart života u Sovjetskom Savezu i u drugim »kapita¬ 
lističkim« zemljama, i ja ću na osnovu njihovih čla¬ 
naka iznijeti ukratko to stanje. 


I. 

Sovjetski Savez raspolaže sa svim potrebnim ma¬ 
terijalnim uvjetima da postigne veći kapacitet pro¬ 
izvodnje seljačkih produkata po duši, nego to ima 
najkapitalističkija zemlja u svijetu USA. U USA pre¬ 
ma popisu od 1930. od sveukupne površine, koja iz¬ 
nosi 770 milijuna ha, ima 357,7 milijuna ha sposobnih 
za poljoprivredu (oranice, livade, pašnjaci i voćnjaci), 
t. j. na dušu otpada oko 3 ha zemlje. U SSSR u 1937. 
od opće površine, koja je iznosila 2,115,4 milijuna ha, 
bilo je 621,3 milijuna ha zemlje sposobne za poljo¬ 
privredu, što iznosi po osobi 3,7 ha. Prema tome sva 
poljoprivredna površina je u SSSR za 70%> veća nego 
u USA, a po broju stanovništva za Vs. Međutim po 
zasijanoj površini otpada na osobu u SSSR 0,8 ha 
(137 milijuna ha ukupne zasijane površine), a u USA 
1,3 ha (153,8 milijuna ha ukupne zasijane površine). 
Prema tome nastojanja u SSSR idu za tim, da se 
poveća površina pod usjevima, ali još više se ide za 
povećanjem priroda po jedinici površine, koji po¬ 
prečno iznosi u SSSR za pšenicu 10 q, raž 9,6, ječam 
10 q dok su u drugim evropskim zemljama ti prirodi 
mnogo viši. 

Povišenje tih priroda moguće je u prvom redu 
uvođenjem pravilnih plodoreda i tome pitanju po¬ 
svećuje se ovdje velika pažnja, a zatim gnojenjem. 
Zato se citira mišljenje akademika D. N. Prjanišni- 
kova o boljem spremanju stajskog gnoja, jer se lošim 
spremanjem stajskog gnoja u Sovjetskom Savezu 
gubi toliko gnojivih tvari, koliko iznosi čitava pro¬ 
dukcija umjetnog gnoja u SSSR. Osim boljeg isko- 
rišćenja stajskog gnoja potrebno je povisiti produk¬ 
ciju umjetnih gnojiva i u tom pravcu prave se ovdje 


*) M. Kuhan — Duševye namy celjskohozjajstvennogo 
proizvodstva v SSSR i kapitalističe$kih stranah, 


veliki napori. Po upotrebi umjetnih gnojiva SSSR 
na jedinicu površine daleko zaostaje za mnogim 
evropskim zemljama. U stočarstvu je osobito Sovjet¬ 
ski Savez u zaostatku prema USA računajući po 
glavi stanovništva. Među ostalim glavni je razlog 
tome mnogo manja količina krme za stoku u SSSR, 
koja iznosi 55°/o od sve iskorišćene površine u seljač¬ 
kom gospodarstvu. Pitanje je u proizvodnji krmnog 
bilja na oranicama. U SSSR je omjer površine krme 
na livadama i pašnjacima prema krmi na oranicama 
1,8 : 1, a u USA je taj omjer 1 : 2,5 t. j. u USA je 
površina krmnog bilja po svojem značenju veća za 
4,5 puta. 

Ako bi preveli svu stoku u odraslu, a proizvodnju 
krme (koncentrate i svježu krmu) u krmne jedinice, 
dobili bi, da je na jednu glavu stoke proizvedeno u 
SSSR g. 1937. 10,7 q uvjetne krme, u Njemačkoj 
srednji prosjek za g. 1925.—1929. iznosi 7 q, a u USA 
za isti period 15,1 q. Ali količina stoke na jedinicu 
usjevne površine je mnogo manja nego u Njemačkoj 
i USA. Na 1 ha usjevne površine u SSSR je u g. 
1937. dolazilo 0,56 glave stoke (pretvoreno u odraslu 
stoku), u Njemačkoj — 1,38 glava, a u USA — 0,76 
glava. 

Osobito je nepovoljan omjer SSSR prema USA 
u produkciji kukuruza, koji konačno ipak ostaje 
glavna hrana za stoku, napose za tovljenje svinja i 
rogatog blaga u zemljama, gdje nije razvijena poljo¬ 
privredna industrija, s čijim bi se otpacima tovila 
stoka. A to do danas SSSR nije. Dostići »kapitali¬ 
stičke« zemlje u stočarstvu bit će za SSSR najteži 
problem. 


II. 

Današnji razmjeri proizvodnje pojedinih gospo¬ 
darskih proizvoda po duši izmežu SSSR i »osnovnih 
kapitalističkih zemalja« izgledaju ovako: 


Vrste seljačkih proizvoda 


Na 100 duša stanovništva u 1937 , 
dolazilo je seljačkih proivoda (uq) 



SSSR 

| USA 

Nje¬ 

mačka 

Fran¬ 

cuska 

Kanada 

Sve žitarice. 

705.6 

892,1 

317,5 

329,9 

1.097,4 

Šećerna repa. 

128,4 

61,8 

233,1 

182,1 

34.3 

Šećerna trska. 

— 

444 

— 

— 

— 

Lan (vlakno). 

3,3y 

— 

— 

°,5 

0,5 

Pamuk (vlakno). 

5> 2 

32,0 

— 

— 

— 

Krumpir. 

385,7 

82,9 

821,2 

33L4 

175,0 

Mlijeko. 

169,6 

364.4 

383»8 

— 

510,0 

Meso. 

21,1 

58 , 8 * * 

57.2* 

4 i, 6 * 

68,9 


Po žitaricama je produkcija po duši u SSSR veća 
nego u Njemačkoj i Francuskoj, malo manja nego u 
USA, a za 1,5 manja nego u Kanadi. Mlijeka se u 
SSSR po duši proizvodi 2 puta manje nego u USA i 


2 ) S. Heinman-Podjem rivonja žijni trudjaščihsja SSSR 
v svete osnovnoj ekonomičeskaj zadaći. 

*) Bez mesa od peradi. 


150 





















Njemačkoj i tri puta manje nego u Kanadi. Mesa 
2 puta manje nego u Francuskoj, oko 3 puta manje 
nego u USA i Njemačkoj i oko 4 puta manje nego 
u Kanadi. Pamuka 5 puta manje nego u USA, a pro¬ 
izvodnja krumpira veća nego u USA i Kanadi, ali 
manja nego u Njemačkoj. 

I u pitanju sirovina potrebnih za odijevanje je 
SSSR znatno slabija nego USA. Uzet ćemo vunu i 
pamuk, dvije osnovne sirovine kod proizvodnje odje¬ 
će. U SSSR je g. 1937. bilo proizvedeno 8,5 tisuća 
pamučnog vlakna, a u USA 41,1 tisuća q t. j. 4,5 puta 
više. Na dušu je otpadalo u SSSR 5,2 kg vlakna, a 
u USA 32,0 kg t. j. za 6,5 puta više. 

Razlika u proizvodnji vune između SSSR i USA 
po duši mnogo je manja nego kod pamuka. Broj ovaca 
i koza u g. 1938. iznosio je u SSSR 102,5 milijuna 
glava, a produkcija vune iznosila je 133 tisuće tona. 
U USA je na 1. januara 1938. bilo 52,9 milijuna 
ovaca, a proizvodnja vune iznosila je 196,2 tisuće 
tona. Vidi se, da je broj ovaca bio 2 puta veći u SSSR, 
a proizvodnja vune za 48°/o manja nego u USA. Ta 
razlika opravdava se manjim prinosom vune po glavi 
i većim ubijanjem jagnjadi. Povećavanjem površine 
pod pamukom i uvođenjem boljih rasa ovaca, koje 
daju finiju vunu, nastoji SSSR riješiti problem 
odjeće. Osim toga u najnovije vrijeme pomišlja se i 
na proizvodnju tkanina od umjetne svile i umjetne 
vune. 

III. 

Čitav ekonomski razvitak i napredak u SSSR ide 
po planu. Pitanje povećanja životnog standarda so¬ 
vjetskog građanina ušlo je u treću pjatiljetku, a na¬ 
stavit će se u daljim pjatiljetkama. Prema planu 
treće pjatiljetke do konca 1942. SSSR bi trebala, da 
računajući na jednu dušu u mesu prestigne Englesku 
i Francusku, u šećeru dostigne Francusku, a ostane 
samo iza Njemačke. Po proizvodnji pamučnih tka¬ 
nina da skoro dostigne USA i Englesku. Po proizvo¬ 
dnji vunenih tkanina i na koncu treće pjatiljetke 
ostat će SSSR iza USA i Engleske, ali će se razlika 
po duši smanjiti. Tako se u SSSR 1937. proizvodilo 
po glavi vunenih tkanina za 4,7 puta manje nego u 
USA, a u 1942. treba da bude samo 2,8 puta manje, a 
u paraleli s Engleskom u 1937. 12,3 puta manje pre¬ 
ma 7,4 puta manje u 1942. 

Po proizvodnji kožnate obuće po duši stanovništva 
u trećoj pjatiljetki će SSSR dostići Njemačku, a 
ostat će za 1,5—1,8 puta iza USA i Engleske. 

Kakove je razmjere potrebno dostignuti u pro¬ 
dukciji potrebnih predmeta, da bi SSSR dostigla i 
prestigla »kapitalističke» zemlje, vidi se iz ove tabele: 


Ime produkcije 

Proizvodnja 
u SSSR 
I942. 

(po planu) 

Obujam piodukcije, koji je neopho¬ 
dan da bi se dostigla proizvodnja 
po glavi stanovništva 


USA 

Nje¬ 

mačku 

En¬ 
glesku ' 

Fran¬ 

cusku 

Meso (mil. tona 1938 .) 

3.6 

10,8 

10,6 

— 

— 

Mlijeko (mil. t. 1938 .) 

28,9 

70,8 

68,6 

— 

65,0 

Šećer (tisuće tona) 

3 > 5 oo 

— 

5 , 510,0 

— 

3990,0 

Sapun „ 

925 

2280,0 

1 , 330,0 

2090,0 

1900,0 

Pamučne tkanine (m.m 2 ) 

( 3800 ) 

11020,0 

— 

11400,0 

5890,0 

Vunene tkanine „ 

177 

552,o 

— 

1406,0 

— 

Kožnata obuća (m.pari) 

258 

494,0 

— 

4 18,0 

— 


Ako se iz današnje stvarne produkcije pojediuih 
sredstava povuku potrebni zaključci, vidi se, da bi za 
dostignuće USA i Njemačke u produkciji mesa i mli¬ 
jeka po glavi stanovništva bilo potrebno povisiti 
ukupnu produkciju mesa na 7 milijuna tona ili za 
19°/o i mlijeka na 40 mil. tona ili za 14°/o u usporedbi 
s produkcijom u g. 1938. koja je navedena u prednjoj 
tabeli. Produkcija u trećoj pjatiljetki je porasla. Me¬ 
đutim, prema računima, prednje cifre bit će dostignute 
u četvrtoj pjatiljetki. 

Da bi se po glavi stanovništva dostigla proizvod¬ 
nja šećera u Francuskoj potrebno je (počam od 1942), 
povisiti produkciju na 490 tisuća tona ili za 14%, a 
da bi se dostigla Njemačka na 2 milijuna tona ili za 
57%. Prema dosadašnjoj produkciji povećava se pro¬ 
dukcija šećera godišnje za 24% ili 320 tisuća tona. 
Na taj način dostignut će Njemačku za 6—7 godina. 
' Da bi se dostigla Engleska po produkciji kožnate 
obuće po glavi, potrebno je povisiti produkciju na 
160 milijuna pari ili za 62%, a za USA na 236 mili¬ 
juna pari ili za 92%. U drugoj pjatiljetki povećala 
se produkcija kožnate obuće na 100 milijuna pari ili 
godišnji prirast bio je 15%. Ako se zadrži taj tempo 
bit će Engleska dostignuta za 3—4 godine, a USA 
za 4—5 godina (uzevši od 1942). 

U produkciji sapuna potrebno je za dostignuće 
Njemačke povisiti produkciju na 400 tisuća tona ili 
za 43%, a za USA, Englesku i Francusku potrebno je 
povećati produkciju na 1—1,3 ml. t. t. j. za 2—2,4 
puta. U trećoj pjatiljetki je godišnji porast produkcije 
90 tisuća tona ili za 13,5%. Ako se zadrži taj tempo 
dostignut će SSSR u produkciji sapuna Njemačku za 
tri godine, Francusku za 5—6 godina, Englesku za 
6—7 godina i USA za 7 godina (sve računajući od 
1942). 

Da se dostigne Francuska u produkciji pamučnih 
tkanina potrebno je (gledajući na 1942.) povisiti pro¬ 
dukciju na 2 milijarde m. ili za 53%, što uz godišnji 
prirast u trećoj pjatiljetki (300 mil. m. ili 8%) može 
biti dostignuto za 7—8 godina. Da bi se dostigla USA 
potrebno je povisiti proizvodnju na 7,2 milijarde m. 
ili za 19%, a Englesku na 7,6 milijardi m. ili za 200%. 
Produkcija sirovog pamuka u SSSR vrlo brzo raste. 
Ako bi u istoj relaciji rasla i proizvodnja pamučnih 
tkanina bilo bi potrebno počam od 1942. 10—12 go¬ 
dina, da se dostignu USA i Engleska u proizvodnji 
pamučnih tkanina. 

U proizvodnji vunenih tkanina je godišnji prirast 
u trećoj pjatiljetki 10% ili 15 milijuna m. Ako počne¬ 
mo od 1942. uz taj tempo povišenja bit će potrebno 
10—12 godina da se dostigne USA. 

Iz ovog iznesenog materijala držim, da se dobro 
vidi, kakav je životni stanđart u SSSR. Njihovi mje¬ 
rodavni faktori sve nove planove prave u pravcu po¬ 
višenja standarta, jer »mi smo prestigli i dostigli 
kapitalističke zemlje u smislu tehničke proizvodnje 
i tempa razvitka industrije. No to je još malo. Po¬ 
trebno je prestignuti te zemlje također u ekonomskom 
odnošaju. Mi to možemo uraditi i to smo dužni ura¬ 
diti. Samo u slučaju, ako prestignemo ekonomski gla¬ 
vne kapitalističke države, mi možemo računati, da 
će naša zemlja biti u potpunosti zasićena predmetima 
prve potrebe i u nas će biti izobilje produkata.« 














FRANO ALFIREVIĆ 


POBOŽNI SIROMAH RADUJE SE TUĐOJ NESREĆI 


Ja znam, o Boze, da su teška ljaga 
riječi mog srca, koje mržnjom dižem 
za bližnjeg svoga do tajanstvenog ti prava, 
dok stisćem pesti i krute psovke nižem. 

Ja znam, da blagost tvoja s prekorom me gleda, 
kad s radošću čitam osmrtnice 
mladih bogataša 

i kad uz odijela raskošna minem blijed od jeda, 
želeći strašne patnje nekoj neznanoj ženi, 
što svilena prođe ostavljajuć miris 
bogatstva i uživanja mojoj bijednoj sjeni. 

Ja znam, da surovo je, kad se sihio veselim, 
što je gospodin bankir obolio na raku 
i što će počinut poslije velikih jnuka 
u večernjemu fraku. 

Ja znam, da je užasno, što tuđu nesreću želim 
i s osmijehom čitam, kako padaju avioni, 
puni putnika s dijamantima, 
i tako vedar slušam, kad pogrebno zvono zvoni 
rastanak sa zlatom i briljantima. 

Znam, to su riječi teške, 
al neko putuje avionom, 
a cipele mi ne mogu katkad niti pješke. 

Od tih, koji trpe, umiru i ginu, 

bezbrojna moja braća 

ni jedan nije mislio na kobnu mi tminu, 

i znam im prezriv pogled, što samo sebe shvaća. 

Ah, nezavidan sam slastima i svemu, što život pruža 
onima, koje nose avioni i automobili, 
gospođama s licem nježnijim od ruža, 
snu njihovu u svili, 

ne tražim njine odaje pune mekih sagova 
ni raskošne počivaljke obijesnih mladića; 
ne privlači me mramor sjajnih pragova 
ni sobe pune vilinskih otkrića. 


Ali me boli, što nikad nisam našao 
ni jedan bratski pogled, da svijet moj shvati 
i da mi kaže, bar i šutnjom toplom: 

»Čovječe, druže, zašto se tako pali?« 

Ali me boli, što moju bijedu niko 
ko čovjek nije znao poštovati . 

Tek s prezirnim su žaljenjem prelet jeli 

glad sutonskih mi sati, 

kada sam lutao vlažnim pločnicima, 

prozebao, mokar, s uzdasima 

praznog tijela, 

pored bešćutnih čela. 

Dopusti, Bože, da očeličen zlim satima, 

ja, sto san tek imam na izdrtome logu. 

ja, koji sam život proveo pred zatvorenim vratima. 

daj, da oprost molim, ako mogu. 

Strašno je to: radovati se bolu 
majke, što izgubi sina jedinoga, 
uživat joj u grču i skršenu je vidjet, 
ne holu, 

ne osvjetljena lica 
u sjaju mnogih salonskih sijalica, 
vladaricu devet trokatnica, 
a sada jadnu, malu ženu. 

(Ah, kako bih želio, da joj rečem svoju radost, 
što tako trpi 

u predvečernjem času, kad bespomoćno plače, 
a moja mati već desetu godinu 
jedinu haljinu krpi.) 

Grozne su misli moje i tužna radovanja, 
i ne znam, zašto dopuštaš taj očaj ljudskom stvoru 
al Bože mog djetinjstva i anđeoskih sanja, 
ako još negdje jesi, u mom si odgovoru. 

Jer ako si pravednost, osudit onda ne ćeš 
mržnju mi prema čovjeku, kad duša tako želi 
tek malo dobrote iz svjetova, što ih krećeš, 
i čovjeka brata da srce razveseli. 


Oprosti tužnoj zlobi, dragi tješitelju, 
al možda su ove misli ipak tebi drage, 
jer kažnjavaš kroz mene sebičnu ljudsku želju 
i primit ćeš me sebi ko anđela bez ljage. 


Dr. IVO KOLBE 


IZGRADNJA NAŠE SELJAČKE ZADRUŽNE DRŽAVE 

I TUĐE IDEOLOGIJE 


Evropa ide u susret još novim i teškim iskušenjima. 
Rat ih nije stvorio. On ih je samo umnožio i pospješio 
njihovo dozrijevanje. On ih ne će niti dokončati. Ono, 
što će nakon toga doći, poslijeratno stanje, povećat će 
poteškoće, da bi se u tim produženim mukama porodio 
jedan novi život. 

Kakav će on biti i što će nam donijeti? Ne može se 
dati jedan određeni odgovor, ali se on nalazi u uzro¬ 
cima, štono su doveli do ovoga stanja: nepravedna 
razdioba dobara među državama i u samim državama, 
nepravedno podijeljeni tereti, prava i koristi. Dakle, 
novi život imao bi nam donijeti jedno preokrenuto 
stanje. Virgino Gagda nazvao je Englesku i Francusku 
kapitalističkim državama, a Italiju i Njemačku pro¬ 
leterskim. To je neko slikovito prikazivanje. Ono do¬ 
nekle odgovara i stvarnosti. Ali rješenje nije u tome. 
da te skupine velesila i imperija — kako se oni vole 
nazivati — izmijene između sebe svoje dosadan je uloge. 
Nije rješenje u tome, da proleterske države uđu u po¬ 
sjed bogatih kolonija, đa zapreme sve ulaze i izlaze 
u zatvorenim morima i u otvorenim oceanima, da stave 
u svoju službu milijone kolonijalnih urođenika, đa 
im nametnu na svoj način svoju kulturu, da im ođu- 
zimlju dio njihove zarade ili čak i čitavu; a najmanje 
je u tome, da se stvaraju u Evropi novi kolonijalni 
narodi. Rješenje bi moglo biti u tome: da se briše po¬ 
jam kolonije, da se prepusti svakome narodu da uprav¬ 
lja svojom sudbinom, da se sve nenapučene zemlje 
otvore slobodnom useljavanju, a sve zemlje uopće mir¬ 
nom poslovanju i nesmetanoj izmjeni dobara bilo s 
pojedincima, bilo sa samim državama. 

Isto tako taj novi život, taj bolji život — koji mora 
doći i koji se silom probija kroz neizmjerne zapreke, 
da u Jer vi i u ognju, u neizmjernim patnjama i mu¬ 
kama probije sebi put i dade sebi oblik i sadržaj — taj 
i takav novi život ne može se ostvariti prostim uvođe¬ 
njem jednog oblika državnog uređen ja, koji i kakav se 
izvija, razvija i uobličuje iz primarno političkih, pa 
društvenih i kulturnih prilika ove ili one velike sile. 
Ne može naprosto radi toga, što se svi ti oblici razvi¬ 
jaju i uspijevaju u stanovitoj i određenoj skupini te- 
ritorijalno-narođnoj uz stanovite preduvjete, koji u ci¬ 
jelosti niti postoje, a niti mogu postojati i kod svih 
drugih narodno-teritorijalnih individualiteta. A osim 
toga svi ti politički sistemi još su u razvoju, oni još 
nisu postigli svoj konačni oblik i ustaljenu vrijednost. 

Pa kada promotrimo iz historijske perspektive po¬ 
jave nacizma, fašizma i sovjetizma, naići ćemo na jed¬ 
nu krivuljastu crtu, koja se više puta povraćala natrag, 
koja je samu sebe križala, da bi stigla do onog još 
nedovršenog, što ta imena u svojoj sveukupnosti danas 
predstavljaju. 

Gdje će ta crta, koja označuje jedno revolucionar¬ 
no stvaranje u ubrzanom vremenu — radi toga i oni 
povraćaji i ona križanja izazvana u sukobima s reak¬ 
cijom prikrivenih ekonomskih, društvenih i psihičkih 


sila, koje su se u historijskom toku razvile — stati i 
kakav će red stvari sa sobom donijeti, kakve sve su¬ 
kobe izazvati, sve je to još do kraja nepoznato i ne¬ 
sigurno. 

U svemu tome ipak mi možemo zabilježiti neka 
nastojanja kao stalna, kao postojana, i to ona, štono 
su se u svim tim pokretima očitovala kao ideja vodi¬ 
lja barem u širokim potezima, iako ne uvijek u deta¬ 
ljima, i oko koje i za koju bi se imalo sve ostalo izvo¬ 
diti, a to je: postavljanje sveukupnosti, kolektiva pred 
pojedincem, oduzimanje svih odlučnih sredstava pro¬ 
izvodnje iz ruka pojedinca i stvaranje ustanova, koje 
će ta sredstva staviti u onu organiziranu službu, u ko¬ 
joj bi se imala mljeti potrebita dobra za sveukupnost: 
onemogućavanja svakog iskorišćavanja pojedinca ili 
skupine sa strane i u korist drugog pojedinca ili drugih 
organiziranih skupina. U jednu riječ: stvaranje pred¬ 
uvjeta za jedan ljepši i puniji život svakog pojedinog 
građanina. 

To bi bila os, glavnina. Ona se jasno obilježava kao 
vodeća u svojoj vlastitoj kući kod sva tri totalitarna 
režima. U tome, u toj glavnini mi se s njima potpuno 
slažemo. Štaviše — možemo reći, da je naš narodni 
seljački pokret iznio te iste smjernice u stotinama go¬ 
dina svoje mučne borbe, a svakako još onda, kada to¬ 
talitarni režimi nijesu ni postojali, kada su nosioci tih 
režima lutali između stvarnosti i raznih filozofskih si¬ 
stema. Ali dok je ovaj naš pokret bio više samonikao, 
dok je on počivao na duhovnim ostvarenjima, što su 
ključala iz čvrstih podanaka, te su se formirala u 
dugim vjekovima razvoja jednog seljačkog naroda, do¬ 
tle su ove preobrazbe u totalitarnim državnim i narod¬ 
nim skupinama dolazile i upravljane bile odozgo, od 
nosioca vlasti i režima. Radi toga ono sporo i oprezno 
prilagođivanje masa reformama, koje su mijenjale iz 
osnova ne samo društvene odnose i mehanizam vlasti, 
nego i duhovna naziranja, pa čak i sama stvaranja. A 
ono, što je glavno, a možda i sudbonosno, leži u činje¬ 
nici: da su se ova prilagođivanja vršila i vrše pod su¬ 
gestivnom snagom glavnog protagoniste iznesen ih no¬ 
vosti. Njemu se mase predaju Čas sporije, čas brže, 
ukliještene i svedene snagom sugestivne propagande 
u ono namješteno korito, koje i na izvoru i na ušću 
ima jedno istovito prijestolje, do kojega urlaju valovi 
tražeći svoje božanstvo. Možda je u tome tragedija čo¬ 
vjekova, što se ne može oteti potrebi traženja božan¬ 
stva. kojemu će i uspjehe i poraze pripisati. Nesposo¬ 
ban, on, čovjek, da uspjehe nađe u sebi, u svojoj skup- 
nosti, u časovima zamaha i poleta na putu k ostvare¬ 
nju svojih potreba; a poraze opet u sebi, u svojoj 
smalaksalosti, u bježanju od napora: traži okrunjeno 
božanstvo kao nosioca uspjeha i kao krivca za poraze. 

Ovaj naš pokret naprotiv nailazi i na izvoru i na 
ušću svoga korita samo i jedino narod, koji je krenuo 
u svome sporom i vjekovnom pomicanju da izvojuje 
bitku za svoj život onako, kako ga je on shvatio, iznio 

i uobličio. Tako je ovdje narod protagonista svoga po¬ 
kreta. U njegovoj su snazi i njegovi uspjesi, u njego¬ 
voj malaksalosti i popuštanju njegovi porazi. Ali ni 
u jednom, a niti u drugom slučaju ne može biti ni skre¬ 
tanja i bježanja iz korita, niti umrtvljenja do stanja 
smrdljive bare. 

Kad je to tako, tada se nameće pitanje: kako da 
se kod nas i mehanizam vlasti ne prilagodi potpuno 
ovom našem ishodnom narodnom i seljačkom pokretu 
i kako to, da se kod nas i danas koleba između održa¬ 
nja onoga, što sada postoji — a što ne odgovara ni duhu 
ni potrebama naroda — te oponašanja jednog stranog 
primjera, a bježi od stvaranja preduvjeta, u kojima bi 
se mogla razviti slobodno i nesmetano sa svim svojim 
posljedicama jedna seljačka zadružna i savezna dr¬ 
žava? Ako pitanje mora ostati bez jasnog odgovora, 
odgovor se nalazi u činjenici, što u vrhovima predstav¬ 
nika vlasti nalaze ljudi neistovjetnog mišljenja, pogle¬ 
da na svijet i ideologije; što su radi toga još moćni oni 
društveni faktori, one vidljive i nevidljive sile, koje 
se bore dopuštenim i nedopuštenim sredstvima protiv 
izmjene i postojećeg društvenog reda i mehanizma 
vlasti, a sve to zbog održanja svoga privilegiranog po¬ 
ložaja, a i radi straha od njima još neotkrivenih i ne¬ 
shvaćenih posljedica, koje će morati nastupiti, kada se 
izvrši tražena promjena. 

Ovo će biti i uzroci one smetenosti, što postoji u 
zemlji pretežno u gradskim krugovima; onih čas bo- 
jaznih, čas nada. Ali mi moramo naglasiti: postoji i 
dolazi samo jedno rješenje. Ono se nalazi ideološki 
ugrađeno u našem narodnom hrvatskom i seljačkom 
pokretu. Ono se nalazi teritorijalno omeđeno u grani¬ 
cama hrvatskog narodnog prostora, u granicama jugo¬ 
slavenske državne zajednice. Ono se proširuje i uvlači 
u bugarski narodni teritorij radi potrebe za okupljanje 
istovjetnog i za obranu bolju i sigurniju. Ono se nalazi 
duhovno ukopčano u slavenskoj zajednici naroda. 
Preko toga mogu i moraju postojati saradnje i naroda 
i država na izmjeni duhovnih i materijalnih dobara, 
na izgradnji jednog poretka sigurnosti za pojedince i 
za cjelinu. U tome se i nalazi naš sveljudski pogled. 
Ali nikada ne mogu i ne će postojati mogućnosti da 
se ostvari bilo u kojem obliku podložništvo ovog na¬ 
šeg narodnog teritorija, našeg narodnog tijela, naše 
vlastite duhovnosti bilo pod čiju duhovnu i materi¬ 
jalnu vlast. 

Kogod drugačije misli, ne prosuđuje prilike i stvari 
dobro. Kogod drugačije priželjkuje, neprijatelj je svoj 
i svoga naroda. Jer znači: ne poznavati onu neiz¬ 
mjernu snagu, čija je sveukupnost sadržana u selja¬ 
čkom pokretu, pa vjerovati, da bi se moglo izvršiti i 
održati nasilje nad ovim našim narodom i nad ovom 
našom zemljom. Znači: ne vjerovati u samoga sebe pa 
misliti, da bismo mi mogli biti žrtvovani bez nas i 
protiv nas. Naš narodni seljački pokret uzdiže vjeru, 
da pomoću nje pokrene i brda, ako ustreba. A vjerom, 
živom i istinitom vjerom prilazi se sigurno bez lutanja 
k postavljenom cilju. Samo što taj cilj mora svakome 
biti jasan: i onima, koji misle, da su u pokretu, i oni¬ 
ma, koji ga se boje i koji mu se suprotstavljaju. Pa da 
pogledamo stvari iz bližega. Barem jedan mali i ne¬ 
znatni dio one sveukupnosti, koja čini i stvara narod¬ 
ni život. Kada smo ustanovili, da je naš narod u svo¬ 


joj pretežnosti seljački, dakle da sredstva za održanje 
svoga života vuče iz truda, što ga ulaže oko obrade 
zemlje, i da je svoj život morao prilagoditi i plodinama 
i koristima i potrebama zemlje, tada smo i nehotice 
prisiljeni razmišljati o tome: kako on sastavlja kraj s 
krajem. Prisiljeni smo ispitati njegove potrebe i usta¬ 
noviti, kojim i kakovim ih sredstvima on pokriva. 
Idući tim našim nastojanjem doći ćemo do prave slike, 
koja će nam razotkriti tajnu: kako živi pretežni dio 
našeg seljačkog naroda i onoga u gradovima. Mi tu 
sliku ne ćemo ovdje iznositi. Suvišno je za onoga, koji 
provodi svoje dane u prizmi te slike. Isprazno je za 
onoga, koji je ne nosi u duši. 

Za ovo naše obrazloženje bit će od koristi, ako po¬ 
kušamo plodine i dobiti, što ih on na razne načine vuče 
iz zemlje, pretvoriti u novčane vrijednosti, kako bismo 
mogli ocijeniti mogućnosti, što mu se pružaju, da sa 
dobivenim vrijednostima pribavi sebi ona dobra, pred¬ 
mete i stvari, koje su mu za život potrebite, a što mu 
ih sama zemlja ne daje. Kada se naša misao upustila u 
ta razmatranja, mi ćemo — između mnoštva drugih 
činjenica — lako uočiti i ovu redovitu pojavu: što je 
manje posrednika između težaka proizvođača i potro¬ 
šača, to je seljak primio pravedniju vrijednost za 
svoj proizvod. Opet, što je on posrednije pribavio svoje 
potrebe, to ih je i jeftinije kupio, a što je kroz više 
ruka prošla ta potrebita roba, dok je stigla do njega, 
to joj je i cijena neprestano skakala. Isti je slučaj na¬ 
stajao i onda, kada težak nije mogao da gotovinom 
plati potrebitu mu robu. Cijena se je robi na čekanje, 
na vjeresiju povisivala tako, da je višekratno prela¬ 
zila dozvoljenu kamatnu stopu na uloženi novac za 
robu. Oskudni život seljačkog naroda postaje teži 
radi ovih pojava. Iz svega toga morala se poroditi jed¬ 
na zdrava misao: da se isključe svi ti mnogobrojni 
posrednici; da se seljaku omogući da se opskrbi s nu¬ 
žnim potrebama uz istu cijenu kao i za gotovo i onda, 
kada je pribavlja u času, dok još nije prodao svoju 
ljetinu, dakle u vremenu, kad još nije došao do goto¬ 
vine. A napokon da mu se omogući da svoju ljetinu 
otuđuje onda, kada bi se ona mogla uz najpovoljnije 
uvjete prodati, a ne onda, kad ga njegova neimaština 
prisiljuje da iznese na tržnicu plodove svoga mučnog 
truda. 

Nema dvojbe, da bi se ovakovim mogućnostiiiia ola¬ 
kšao njegov materijalni život i da bi on i brže i lakše 
pokročio naprijed. Ove stvari može potpuno — uz 
ostale pretpostavke — i pravedno riješiti u prvom redu 
jedan zadružni društveni i državni život. 

I zadružna prodaja proizvoda, i zadružna nabava 
svih potreba, i zadružna veresija, i konačno zadružna 
proizvodnja svih glavnih potrepština za uredno vo¬ 
đenje seljačkog i narodnog gospodarstva. 

Ali kako se svim tim još ne će postići glavni cilj: 
da se omogući jedan ljudskiji život za svakoga, da 
sve kulturne i tehničke tekovine postanu i otvorene i 
pristupačne, a i vlasništvo cjelokupnosti i svakoga po¬ 
jedinca, to nam se nameće i jedno i drugo pitanje. 
Ono je u ovome: kako se ima provesti zadružna pro¬ 
daja i dobava svih primarnih seljačkih potreba i do¬ 
bara u jednome društvu, gdje svak obrađuje — ili 
uopće ne obrađuje — zemlju, kako hoće, i sije i radi, 
što hoće? Jer, zar se nemaju i plodovi zemlje i po vrsti 


i po količini i po kakvoći prilagoditi stvarnim potre¬ 
bama i zahtjevima potrošača? A kad je to tako, tada 
je red i čitavu proizvodnju zemlje u tim svim razli¬ 
kama uputiti k jednome određenome poretku. Tu nam 
dolazi u pomoć tehnika organizirane vlasti, da po 
uputama, iskustvima i zaključcima stručnog osoblja 
pretvori cjelokupnu obradivu površinu u jedno jedin¬ 
stveno gospodarsko područje, gdje će za svaki dolac, 
njivu, oranicu, pa čak i za svaki vrt i peču posto¬ 
jati određeni i neizbježivi program obrade i po vrsti 
i po sredstvima. Tehnika vlasti provedena kroz općine, 
kotareve i županije te bansku i federalnu vlast mora 
biti u stanju da taj veliki posao i stručno i savjesno 
provede. Ona će i neobradive površine istim meto¬ 
dama pretvarati u obradiva i plodonosna dobra po¬ 
trebita za useljavanje prekobrojnog članstva. Ona će 
po svojim stepenima i nadzirati, da li se vrše usta¬ 
novljene mogućnosti reda, rada i programa po po¬ 
jedincu. A ondje, gdje se one ne vrše, tada je tamo očit 
znak, da se netko otkopčao iz zajednice i da je njegov 
životni prostor postao tim časom ispražnjen, da treba 
drugoga tamo useliti, jer se zemlja — hraniteljica naro¬ 
da — ima smatrati kao dobro, što ga je zajednica posu¬ 
dila pojedincu, da se njom koristi i služi i da mu 
se oduzme, kada je dao dokaza, da mu ona više ne 
služi. 

Vraćajući se svojim kućama vojnici izglađnjeni i 
umorni u 1919. godini pošto su u četiri godine mučnog 
života uspjeli rastrgnuti zavjese, štono su namještene 
bile, da bi se sakrila stvarnost, oni su jednom neodolji¬ 
vom snagom ostvarili svoj prvi zahtjev: da zemlja pri¬ 
pada onome, koji je radi. Slabe agrarne reforme taj su 
princip samo u prvome izlasku provele. One su dale 
zemlju onome, koji je radio, a nisu se pobrinule, da mu 
stvore mogućnosti i sredstva za rad. Nijesu se pobrinule 
da ustanove, da li je i kako je radi. 

A drugačije nije moglo ni biti. Pojam zajednice, 
kao većeg društvenog stepenovanja u razvoju čovje¬ 
čanstva, u kojoj se egoizam pojedinca ima izgubiti 
baš zato, da bi mogao postići ostvarenje jednog pu- 
nijeg života* pojam zajednice, koja urazinljuje — 
ne otimljujući nikome njegovu sposobnost — sve svoje 
članove i ne da ni jednome da siše sokove drugih, po¬ 
jam zajednice, koja do najvećih mogućnosti potiče 
razvoj stvaralačke djelatnosti kod svakog pojedinca, 
a u korist i općenitosti i njegovu, još nije postojao. 
Taj se pojam tek rađao u stvarnosti izmiješane krvi 
naroda, koji su 1914.—1918. g. bili vođeni na klaonicu. 
U danima poslije »ostvarenih pobjeda« taj će se pojam 
postepeno, a sigurno razvijati u snagu i orkan, koji 
je eto krenuo da stekne svoje građansko pravo. 


Državna zajednica treba naći ona spomenuta po¬ 
trebita sredstva. Ona su sakrivena u Narodnoj ban¬ 
ci i u svim ostalim državnim, poludržavnim i privat¬ 
nim novčanim zavodima. Ona su zakopana u cjelokup¬ 
nom rudnom blagu, u šumskoj bujnosti, u vodnim 
snagama i u razvedenoj industriji. Ona su napokon 
sadržana u onoj premoćno! i pregustoj stvaralačkoj 
snazi našega naroda. To cjelokupno bogatstvo mora 
stupiti u službu općih narodnih potreba. Ono mora 
poslužiti kao potpora i oruđe, da se provede — u jed¬ 
noj seljačkoj zemlji — ona najveća agrarna reforma, 
gospodarska preobrazba i duhovna potencifalnost. koja 
se ima prostrijeti i u svojoj širini obuhvatiti sve od 
kolibe i kolijevke preko staja, oranica i alata, do tržni¬ 
ce u gradu, do škole i knjige, do zadružne tvornice i 
električnih ustanova, od vode do svijetla i ogriieva, nd 
opanaka do kaputa i kape, od žuljevitih ruka do 
stvaralačkog napora i umnog rada. 

Dakle, sva sredstva proizvodnje u službi zajednice, 
svu radnu snagu, stvaralačke mogućnosti, i umne spo¬ 
sobnosti u službi zajednice, radi sebe samoga, da se 
osigura i omogući jedan opći puniji i ljepši ljudski 
život svakog pojedinca i svakog radnika u granicama 
njegovih tjelesnih i duhovnih mogućnosti. Zar nije 
snosobna jedna seljačka zadružna federativna država 
da u najpotpunijoj mjeri uskladi potrebe sela i grada, 
pojedinca i skupina i da izgrađujući na osnovnoj etici 
svoga sela ostvari jednu savremenu zajednicu, koja će 
odgovarati i našim vlastitim pregnućima i potrebama, 
a i onoj ulozi, koja nam se nameće i po našim stva¬ 
ralačkim sposobnostima i po našem pređominantnom 
položaju, što su ga naši praoci zapremili, a mi pro¬ 
širili i održali na ovom širokom putu između Zapada 
i Istoka i na ovom prostranom izlazištu u široko more 
i u daleki svijet? 

Ruka, koja bi se pokušala pružiti nad ovom na¬ 
šom baštinom, ubrzo bi se osušila. Tuđa misao vodilja, 
koja bi se htjela unijeti u ove naše vjetrove, uskoro 
bi uvenula. Tako je bilo. Tako će biti. Mi imamo svoj 
put i svoiu zvijezdu. Ima slijepaca, koji je još nijesu 
zapazili. Svi su ti i za sebe i za narod izgubljeni. Sre¬ 
ćom, što su ovi smeten jaci male vrijednosti i po broju 
i po sposobnostima. Narod, kao cjelina, naprotiv vje¬ 
ruje u svoju snagu, u svoju moć i u svoju budućnost. 
Narod, koji vjeruje ostat će neokrnjen i nakon ove 
oluje da izvrši svoju misiju: ljubavi prema zemlji hra¬ 
niteljici, pravednosti prema svakom subratu i pošto¬ 
vanja prema svim zaslužnim za mir, sigurnost i su¬ 
radnju malih i velikih naroda. 


RIKARD NIKOLIĆ 


PSE 

Napustivši svoje rodno mjesto u romantičnom ju¬ 
žnom primorju, gdje više nije imao nikoga, gdje svo¬ 
jim »nekorisnim zanatom« slikarstva nije mogao za¬ 
raditi ni za nasušni svakidanji hljeb. Stjepan Mikić 


T O 

otišao je u Pariš, pun ideja, volje i nade, ali skoro sa¬ 
svim prazna džepa. 

Nastanio se u nekoj bijednoj kućici u zabačenom 
dijelu periferije, kod siromašna činovnika, koji je imao 

ženu bolesnu i petero djece, jedno drugom do uha. 
U svojoj sobici, u potkrovlju, osvijetljenoj samo pro¬ 
zorom na krovu, on je svojom kičicom izazivao svu 
raskoš sunca i mora dalekog sa posebnom živahnošću 
nostalgije, koja je njegove slike pravila tako privla¬ 
čnim i osigurala im prođu kod antikvara. 

Od toga je živio kukavno, sam, bez jedne i blijede 
zrake radosti, bez ljubavi, sa tom poezijom sjećanja u 
srcu, koje je osjećalo potrebu da voli cijeli svijet. A 
oko njega šumio je život. Slušao je dreku gazdinih 
derana u dvorištu, koji su se igrali s drugom dječur¬ 
lijom, glas trube i tresku motora automobila, koji su 
i tuda prolazili i, izdižuć glavu, gledao je nebo i vrho¬ 
ve tek propupalih stabala, kako se lagano njišu na 
blagom proljetnjem vjetriću i zrake sunca prodirale 
su i u taj polumračni kut. Osjećao je u mladoj krvi 
proljeće: neodoljiv nagon da se kreće, da udiše punim 
plućima mlaki zrak, da dođe bliže ljudima, da voli. 

Ali, gledajući na svoje istrošeno odijelo, na svoj 
izlinjali kaput i izblijedjeli šešir, i praveći u glavi 
račun, koliko mu preostajaše, po namiren ju najnužni¬ 
jih troškova, uviđao je, da mu je bilo nemoguće zaći 
među ljude, koji ne znaju čitati svom iskra jemu u 
duši, vole samo prividnost i zauzeti su svojim malim 
brigama. I kad bi ga vidjeli tako otrcana, bez one si- 
sigurnosti nastupa, koju daje blagostanje i koje bi 
tako lijepo pristajala njegovoj stasitoj pojavi i mladim 
godinama, uzeli bi ga za kakvu protuhu i gledali bi 
ga s omalovaženjem, kad bi, i žrtvujući ono malo no¬ 
vaca, pošao u koji lokal, gdje zalazi elegantan svijet, 
gdje cvate brižljivo njegovani cvijet ženske mladosti, 
gdje život kipi. To je bila njegova živa želja — i toga 
se je morao odreći. Ali kako mu je teško padalo to 
odricanje. Ma koliko se silio, on nije mogao a da ne 
misli na to, uporno, očajno; osobito sada, kad se oko 
njega i u njemu život budio. 

Slijedeći tom nagonu, on baci kičicu, koju je držao 
u zgrčenoj šaci, sjedeći pred nedovršenom slikom »ljet¬ 
nog sutona na ostvu«, pograbi već bezoblični šešir, po¬ 
pravi pred malenim zrcalom široku, lepršajuću kra¬ 
vatu i izađe. 

Žurio se musavim, polutamnim uličicama svog kvar- 
ta, da dođe čim prije u široke, napučene, sa visokim 
palatama, ukrašene bogatim izlozima, luksuznim ka- 
fanama i barovima. Zapao je među svijet, koji je kao 
velika rijeka strujao širokim trotoarima. Tu je bilo 
gospode: muških u svijetlim, finim odijelima, dame 
elegantno odjevenih s koketnim šarenim šeširima na 
pažljivo friziranoj glavi, a bilo je i prostoga svijeta: 
radnika, seljaka i sluškinja, ali i oni dotjerani i mno¬ 
gi sa punim rukama cvijeća i grančica vrbe. Svi u ne¬ 
kom svečanom, veselom raspoloženju. Tada se sjeti 
da je cvjetna nedjelja. Obuze ga čudno raspoloženje, 
koje sam nije znao opredijeliti. Osjećaše kao neku 
radost, ali pomiješano s bolnim mračnim osjećajem 
žaljenja. Neka luda nada kao da je tukla o njegove 
grudi poput ptice o žice kaveza, da izađe u slobodu, 
ali sam nije mogao sebi objasniti, u što se nadao. I 
vuklo ga je, vuklo skupa s onim svijetom neko vedro 
raspoloženje, kao da ide na neobičnu svečanost. Stiže 
tako pred veliku crkvu, u koju je stao ulaziti dobar 
dio onog naroda, s kojim se je pratio. I uđe i sam. 
Zvukovi orgulja i pjevanje svježih glasova zanesu ga u 

svečanu ekstazu, odavna zaboravljenu. Sjeti se svog 
đjetinstva, starinske katedrale primorskog grada, u ko¬ 
jem je učio gimnaziju i cvjetne nedjelje tamo, sa pal¬ 
mama, s maslinovim grančicama, sa suncem i prosla- 
nim mirisom mora. Sjeti se, kako je i on pjevao starin¬ 
ske psalme, pune mirnog pouzdanja i veličanstvene 
jednostavnosti u mističnoj polusjeni svodova, sjeti se 
i jednog blijedog, profinjenog lica, fantastično osvijet¬ 
ljenog drhtavom svjetlošću žutih voštanica i plavih, sa¬ 
njarskih očiju, koje su ga tražile. Oh, kako je sve to 
bilo daleko, uvijeno u neprobojnu maglu prošlosti! 
Od tog sjećanja osjećao je upornu, ali tihu bol, skoro 
ugodnu, kao da sluša neku davno ne čuvenu tužnu 
kantilenu. I suze su mu navirale na oči. Ne, to se nije 
više vraćalo. To tu, u toj velikoj, hladnoj crkvi, nije 
bila ona svečanost, koja je opijala sva njegova osjetila, 
kojom je bio prožet kao nekim blagim balsamom, nje¬ 
mu potreban kao zrak. To, oko njega, bio je drugi 
svijet, koji je drukčije osjećao nego on; tuđ. Tu ga 
nijesu tražili ničije oči. Tu je bio sam. 

Pokunjen on izađe iz crkve. Lutao je neodređeno 
gradskim ulicama, iz kojih je pomalo nestajalo svijeta. 
Primicalo se vrijeme objeda i svako je išao svojoj kući. 
Nekoga je čekala obitelj za okićenim stolom prepu¬ 
nim kolača i rijetkih vina, uz koje, siromašnije, obična, 
skromna čorba. Ali svi su imali neki cilj, svima je u 
taj dan život bio obasjan neobičnom, veselom svjet¬ 
lošću. Samo njega nije čekalo niko i ništa. 

Tako je on umovao hodajući nasumce već opustje¬ 
lim ulicama i osjećajući u duši prazninu i pustoš. Do¬ 
tura se tako do gostione, u kojoj se je hranio. Bilo je u 
njoj manja svijeta nego obično. Valjda su mnogi u taj 
dan bili pozvani od rodbine ili poznatog, ili su pošli 
nekuda u slobodu, da provedu veselo taj neobičan pro¬ 
ljetni dan. 

I njemu se, kao gar, naslagaše na dušu crna i te¬ 
ška tuga. Sam, bez ikoga u svijetu, bez nade, da će 
ikad imati koga. koji bi ga volio, s kojimi bi dijelio bo¬ 
gatstvo osjećaja i misli, koje je imao. 

Pojede hitnji doneseno mu jelo, koje mu izgledaše 
neukusni je i bljutavi je nego li u druge dane, i pohita 
kući. Htio je da se nađe posve samo, u svojoj sobici, 
da utone u uspomene onih dana, kad je bio nesvjesno 
sretan i da tu nostalgiju za jalovo izgubljenim danima, 
koji su mu dali najfinije emocije, ostale u podsvijesti, 
prenese na platno. I to da mu bude život, samo to, 
kao psu gola kost, koju mu siti gavani dobacuju. Zao¬ 
kupljen vas tim tužnim mislima stupao je makinalno, 
otsutan, ne osvrćući pažnju na prolaznike. Ali iz te 
vrsti bunila prene ga neobična graja. Ogleda se. Bio 
je već u svom kvartu, u jednoj ulici malko udaljenoj 
od njegove. Dopre mu do ušiju divlja dječja vika, a 
kad pogleda, ukaza mu se žalostiv prizor. Neko dese¬ 
tak djece jurilo je kamenjem jedno pseto, komu su 
za rep privezali tešku gvozdenu šipku. Pseto je bilo 
bijele dlake sa crnim mrljama, ali sve uprljano blatom. 
Isplažena jezika, sa nemirnim očima, u kojima se 
ogledavao lud strah, mučilo se da pobjegne svojim pro¬ 
goniteljima, ali ga je priječio u bijegu teški teret, koji 
je vukao za sobom. U uzaludnom nastojanju, osjeća¬ 
jući silne bolove, zavijalo je i očajno lajalo, baš kao 
da nariče. Slikar osjeti neodoljivi nagon samilosti pre¬ 
ma tom bijednom stvorenju. Približi se djeci, koja ni- 




jesu prestajala da viču, i da se bacaju kamenjem i 
blatom na bijednu životinju i upita ih, čije je to pseto. 
Jedan uprljani deran, sa kapom naopako i poderanim 
hlačama, upiruć prstom u grudi reče ponosno: 

— Meni pripada, gospodine moj. 

Slikar ga upita, bi li mu ga prodao. 

Nakon nekog premišljanja, za kojega su se ostala 
djeca skupila oko njih, gledajuč radoznalo u Mikića, 
deran pristane: 

Da, za dva franka. 

Slikar se popipa po džepu. Toliko je imao. Dade 
deranu traženi novac, pristupi psetu, koji ga je gle¬ 
dao, drhćući, suznim, uplašenim, skoro ljudskim oči¬ 
ma i od umora se već nije držalo na nogama, razveže 
konopac, što mu je do krvi stezao dugi, čupavi rep, 
uzme ga u naručaj i odnese kući, praćen smijehom i 
poklicima djece. 

Imao je dosta muke, dok je četveronožnog gosta 
naučio redu i čistoći. Ali mu se to isplatilo. Bilo je ipak 
jedno stvorenje u njegovoj blizini, koje ga je voljelo 
i bilo mu harno za uslugu, koju mu je učinio. To ljudi 
skoro nikad nijesu. 

Kad bi, nakon svojih pohoda antikvaru, došao kući 
sa priličnom svoticom u džepu, slikar je bio veseo. 
Znao je da ga kod kuće čeka jedno stvorenje, koje 
samo što nije govorilo, pokazivalo mu na svaki način, 
da ga voli i da mu je odano. Još sa stuba bi ga čuo 
lajati i grepsti šapicama vrata, jer ga je nanjušio. 
Un bi požurio sad uza stube, otvorio vrata i dugo lju¬ 
bio u njuškicu to stvorenje, koje mu je skokovima i 
lizanjem pokazivalo svoju ljubav i odanost. 

I tad bi sjeo i dijelio s njime hladnu večeru, koju 
bi donio sobom. 


Njemu život nije izgledao više tako prazan kao 
prije. Prionuo je sa više volje i ljubavi uz rad i bio 
je skoro sretan u svojoj maloj sobici, sa svojim uspo¬ 
menama i svojim psetom, tako bijednim i zlostavlja¬ 
nim od ljudi kao on od sudbine. 

Ali jednog dana, kad je izašao na nekoliko trenu¬ 
taka iz sobe da ubaci jedno pismo i ostavio vrata otvo¬ 
rena, 11a povratku nije našao više pseto. Uznemiren 
i ožalošćen stao se propitati kod stanara, vratara i su¬ 
sjeda. Niko ga nije bio vidio, niko nije ništa znao. 

Na kraju se obrati policiji. 

— Kakav pas? Upita ga stari komesar, gladeći svi¬ 
jetlu, sijedu bradicu. 

Mikić mu ga opiše: bijele dlake sa crnim mrljama, 
sa vrlo pametnim očima. 

— Da, svi su psi dandanas inteligentni — nasmija 
se komesar. Nego, recite mi, kakve je pasmine vaš 
pas? 

Mikić ga pogleda zbunjeno. On nije znao. Bio je 
eto tako lijep, ili bolje njemu mio i vrijedan, vjeran, 
haran kao ljudi... ne, ne kao ljudi, već kao bijedan 
od svakoga odbačen pas. 

Komesar se nasmija i reče: takovih pasa ima dosta 
na svijetu. I okrene mu leđa. 

Mikić htjede još nešto reći, ali razumije, da bi bilo 
uzalud. Strugnu na ulicu, pokunjen, postiden, kao ono, 
kad je u cvjetnu nedjelju izašao iz crkve. I nade se 
opet u svojoj pustoj sobici, sam bez ikoga na svijetu, 
sa svojim tužnim uspomenama pred svojom nedovrše¬ 
nom slikom, za koju mu je izgubljeno pseto služilo kao 
model i koju je nazvao »Jedini prijatelj« a od koje se 
mnogomu nadao. 1 zurio, zurio u platno. Da, takovih 
pasa ima mnogo 11a svijetu. 


GEORGI RAJČEV 

RAD 


Bolesnika unesoše na nosilima u bolničku sobu. Do¬ 
vela su ga njegova dva sina. Liječnik ga na brzu ruku 
pregleda, dolje, u sobi za primanje. I sinovi su bili 
tamo. Plašljivo su gledali i čekali da čuju mišljenje. 
Stvar je bila, tobože, sasvim sitna: starac, njihov otac, 
ubo je nogu na zarđali čavao, šepao dva dana, ne pre¬ 
kidajući posao, a onda odjednom pao. Pokazalo se, 
da ga moraju dovesti čak ovamo u grad, a zbog takve 
sitnice! Ali liječnik je bio jako zabrinut. Pozvao ih 
je napolje i rekao im, da je opasnost ozbiljna. Možda 
je po srijedi infekcija rane, a onda... ali, ostavite ga, 
vidjet ćemo. 

Ostaviše ga, premda starcu nije bilo pravo. Zašto 
da troši uludo novac i da gubi tako dragocjeno radno 
vrijeme, kad će ga baba Kamena za tri dana izlije¬ 
čiti svojim melemima! 

Na rastanku izdao je sinovima stroge naredbe: dok 
se vrati, prije svega neka okopaju kukuruz, neka pri¬ 
paze na konja i kobilu, a najviše neka paze 11a pa¬ 
muk: neka ga oplijeve i paze da ga stoka ne pogazi... 

Iziđoše svi. 


Starcu se soba činila tužnom i pogleda napolje. 
Kroz otvoren prozor vidjelo se visoko blijedoplavo, 
vedro ljetno nebo. Srce mu se najednom stegnulo. Kao 
da mu je nevidljiva strijela prošla kroz mozak. Vidio 
je beskrajno polje nepožetih njiva, ustalasano zeleno 
more kukuruza, rad. Kad, koji sad 11a selu vrvi. A 011 
je ovdje i leži... Zašto? Zašto li je stao na onu trulu 
dasku? On ju je vidio i ranije, dva puta je pomislio, 
da je odande ukloni. Zašto je nije digao, da je iscijepa 
i isitni na tisuću komadića, pa da izgori... izgori! A, 
eto, sada lezi i čekaj, možda pet, deset, dvadeset 
dana... 

— O Bože, Bože! — nehotice je prostenjao. 

Kao da mu je netko stavio koljena na prsa, gledao 
ga i zlobno hihotao: »Ustani, ako možeš! Ne ću te 
pustiti, ne ću!« U njegovoj pomućenoj svijesti polako 
su izvirale misli, slike. On je želio da ih uhvati, ali su 
se one topile i iščezavale pred njegovim očima. 
Ali, to mu je bilo poznato: i strašno koljeno i zlo¬ 
slutni smijeh. O11 ih je već jednom u životu vidio. 
Ah, da! Najednom kao da mu pade koprena s očiju 
i on vidje taj daleki dan. Bilo mu je dvadeset go- 

dina. A sve mu je u pameti tako jasno, kao da je bilo 
jučer. Bijeg prema ruskoj vojsci, patnje s one strane 
Balkana, majčin pokop i premrzle očeve noge. Ka¬ 
snije: muke ovdje, povratak Daj Ahmed-bega i ras¬ 
prodaja veleposjedničke zemlje. Ne, dobar je bio 
Turčin, vrlo dobar, Bog mu dao duši lako. Do po¬ 
sljednjeg časka sluga mu je služio od srca. Na pola¬ 
sku on mu izvede konja. Beg se opraštao s ljudima, 
u očima' su mu igrale suze. Uzjaha, ali ne pode, nego 
prikupi uzde svoga konja, približi se mladiću, stavi 
mu ruku na rame i reče: 

— Ivane, sinko, ne boj se! Radi, trudi se, dobar je 
Alah, ne će te ostaviti. 

Ode beg, brzo ga zaboraviše. I, eto, tih dana do¬ 
godi se nešto, što promijeni iz temelja život sluge. 

Jedne večeri stajao je on naslonjen na dvorišna 
vrata, zagledan u zalazak jesenjeg sunca. Gledao je 
daleku planinu i posljednje sunčane zrake, ali je 
njegov vidik bio taman, mračno je bilo u njegovoj 
duši. Osjećao je, da je mlad, zdrav i snažan, srce mu 
je gorjelo od neizmjerne žeđi za radom, za poslom 
teškim i napornim. Ali što da radi? Kuda da ide? 
Služio bi, ali u selu nije nitko tražio sluge, a da pode 
u drugo mjesto, kome će ostaviti starca? 

Eto, te je večeri osjetio prvi put, kako ga guši neka 
ruka, koja mu je zasjela u grlu. Bio je oboren i spu¬ 
tan, a netko je nad njim hihotao: »Ustani, ako možeš, 
ustani!« 

U zanosu te večeri nije ni opazio, kako je netko 
neprimjetno stao pred njegovom kućom. Ne, on je 
vidio, da mu u susret idu volovska kola i da su stala 
pred kućom, ali se osvijestio istom onda, kad je čuo 
pozdrav nepoznatog čovjeka. 

— je li, mladiću, da li ovdje živi čiča Marin 
bivolar? — upita neznanac. 

— Jest — odgovori malo začuđeno mladić. 

— A jesi li ti njegov sin, Ivan? 

— Jesam. Zašto pitaš? 

Čovjek se počeša iza vrata i uzdržijivo reče: 

— Zakasnio sam. Pitao sam eto tamo, seljake, 
gdje da prenoćim, pa me uputiše k vama. Hoće li se 
naći mjesta, a? Ujutro rano putujem dalje. 

Mladić se prenu. 

— Dat će Bog, striče, dobro došao! 

— Ali, ovako, sa stokom? 

— Naći će se mjesta i za nju. Pričekaj! 

On pojuri, otvori dvorišna vrata, uvedoše volove, 
ispregoše ih. 

U taj čas iziđe iz kuće starac, otac. Dovuče se na 
štapu, rukova se s čovjekom, upita ga tko je, oda¬ 
kle dolazi, kuda ide. 

Čovjek mu reče: iz dalekog sela (to se vidjelo i po 
njegovoj nošnji i po govoru) i bio je u gradu na saj¬ 
mu, gdje je kupio kola i volove. Zaista, kola su se 
bijelila u sutonu i izgledala posve nova. I volovi su 
bili sasvim mladi, ugojeni, s novim ularima i dugim 
plavkastim kićankama na očima. 

Mladić odvede volove u staju, a starac gosta u 
kuću. Ugostiše ga onim, što se našlo, porazgovaraše, 
pa legoše. Ali Ivana dugo nije hvatao san. 

On ustade ujutro prvi, u zoru, ode da pogleda vo¬ 
love, nahrani ih i osta kraj njih. Milovao ih je kao 
djecu, rukama i pogledom, šaputao im nježne riječi. 


Kako već davno nije gledao izbliza tako dobre, dra¬ 
ge drugove! 

Kada se vratio, otac i gost već su bili ustali. Sva¬ 
nulo je, i stranac reče, da će poći. Ustane, uze ka¬ 
banicu, (ništa drugo nije nosio), i iziđe napolje. Ali 
kad Ivan pođe k staji da izvede volove, čovjek ga 
zaustavi. 

Mladić ga pogleda u nedoumici. 

Tada mu gost stavi ruku na rame i upita ga s bla¬ 
gim osmjehom: 

— Ideš li ti to po volove, Ivančo? 

— Pa zar ne ćeš putovati... da upregnem. 

— Nemoj. Neka volovi samo ostanu tamo. Nisu 
moji. Tvoji su, sinko. Šalje ti ih beg, Daj Ahmed, i 
njih, i kola, i ove papire za pet njiva. Poklanja ti 
sve, zato što si ga dobro služio. Kaži mu, veli da me 
spominje po dobru, da radi, da se podigne... Drugo 
od njega ne tražim. 

Mladić osta skamenjen na mjestu, stežući rukama 
smotani papir. 

Otac je skinuo šešir i pobožno se krstio. On se 
prvi sabra i opomenu ga: 

— Ivane, pa poljubi ruku čovjeku... Poljubi, 
sinko, od Boga ti je poslan. 

Ivan se okrenu i polako uze ruku neobičnoga 
gosta. 

Pedeset je godina prošlo od tada. Ali uspomena na 
taj dan osta za uvijek u njegovoj duši. Od toga dana 
povjerovao je u dobro, u sreću. Vjerovao je, da je Bog 
zaustavio ruku nad njim. I radio je. Radio danju i 
noću, ljeti i zimi, bez umora, bez jadanja. Rad mu 
je bio život, radost i utjeha. Imanje se udvostručilo, 
podesetostručilo. Rodiše mu se sinovi i kćeri. Odra- 
stoše, prihvatiše rad, ali ni on ne skrsti ruke, nikada! 
Konačno je podijelio sinove. Dao je svakom svoje. 

Ali, bili su zbunjeni i sinovi, i cijelo selo: starac 
je sebi zadržao dio dvorišta i svih četrdeset jutara, 
koje mu je nekada poklonio Daj Ahmed-beg. 

— To je moje, od Boga poslano — reče na toj 
brazdi hoću da izdahnem. 

On nije mislio na smrt. Ne! Upravo toga dana učini 
mu se, da se vrijeme vraća, da je opet u dvadesetoj 
godini i da počinje novi život, kao onda. Zar mu nisu 
ruke još zdrave, noge ga drže i grije ga isto božje 
sunce. Ne će valjda skrstiti ruke i drugom ustupiti 
plug? Ne! Nikada! 

I on je orao, sijao: pšenicu, kukuruz, duhan. U 
proljeće poorao je polovicu dvorišta, uzduž i popri¬ 
jeko, i posijao pamuk. Izrastao neviđen pamuk, kao 
nikada. Dolazili ljudi da ga gledaju. Zaustavljali se 
kraj ograde, čudili se, klimali glavom i mrmljali... 
Nije to dobro, bit će da je to neki predznak. 

A on se smijao. 

— Ne, ljudi, to znači čvrsta ruka, i ništa više! 

Ali, eto, dogodi se ovaj slučaj. Tako sitan, a kud 
ga dovede. I Bog zna dokle će ostati ovdje! 

Na smrt nije ni pomišljao. Za njega je smrt bilo 
nešto veliko i važno. Nije to valjda samo tako: na¬ 
jednom padni i umri. U taj dan treba da se dogodi 
nešto nečuveno, da odjekne truba arkanđela Gabri- 
jela, da se potrese selo, zemlja i nebo... 

Ali uvečer dođoše liječnici. Odviše nogu, pogle¬ 
daše je, nešto prošaputaše, klimnuše glavom. Poslije 
odlučiše: odsjeći će nogu, nema drugog spasa! 




Mjesto straha, starac se ispuni neizmjernom mr¬ 
žnjom i srdžbom protiv tih ljudi. Kako to, da mu od¬ 
sijeku nogu! A što će mu poslije život?! 

I on reče svoj veto: Ne! Nikada! 

Ujutro dozvaše njegove sinove. Oni su ga molili 
plačući: 

— Tata, pristani, ne ćemo te ostaviti, samo da si 
nam živ ... 

On ih je slušao istom mržnjom i mislio: »Svi su 
poludjeli. . Ne! Nikada!« 

Kad je otvorio oči, kraj njega su opet bila njegova 
dva sina. On je mislio, da je samo za časak sklopio 
oči, ali vidje, da soba nije više bijela, da ne svanjiva, 
nego da zalazi sunce. 


— Zašto još stojite ovdje? — promrsio je zadihano. 

— Idite i radite! Čujete li ... radite! 

Tada mahne rukom... prema jednom sinu: 

— Mito, pamuk... pamuk, sinko — šaputao je. 

— Gledaj, kako je procvao... Rekao bi čovjek, da 
su leptiri pali po strukovima..,. Stoj!! Stani! Ne 
miči se ... odletjet će... nebo će zakloniti kao bijeli 
oblak. O, o, tako bijeli klupčići. Sijao sam ih svojim 
rukama ... Ja ću se opet vratiti! ... Čuješ li? ... 
Doći ću! Svima reci i... pamuk ... 

Htio je ustati, ali ispruži ruke, zagrcnu se, i nje¬ 
gova sijeda glava pade nepomična na jastuk. 

Stariji sin kleknu, zatvori mu oči, i zaplaka. 

(Preveo JOZA ŽIVKOVIĆ) 


RADOVAN ŽILIĆ 

PROLJEĆE BEZ SUNCA 

Oblak je tuga na proljetnom nebu. 

Vrane su snivale Finsku . 

Meka je draga zemlja, sine, 
u koju je djed zaorao: 
tvrde, kostunjave ruke, 
mi njegove kosti. 

Volim tu zemlju ko oca i tebe; 
zemlju 

blatnu, ružnu, blistavu i krasnu 
u kojoj je plug: bog, 
anđeli: ljudi i bosi i prosti . 

Krvavo jutro rastanak čeka. 

Plinska maska je pelena 

i posljednja sigurnost na posljednjoj postaji 

Vlakovi mladošću tutnje, 
srce brigama zbori, 
sirene zovu tjeskobne slutnje, 
svibanj granatama žubori. 

1 novi nemiri rastu 
ko drage zelene vode 
i oko kad suzama hlapi, 
a bez nas brodovi brode. 

1 rastu granice nove, 
nemirom sumi rijeka. 

Vlak naš nove korake sluti. 

Na posljednjoj postaji 
polazak čeka. 

VLADISLAV KUŠAN 


PJESME KOJE SE NE PJEVAJU 

PUTNIK 

Pričaj mi prošlost i spoznat ću budućnost. 

Khung-Fu-Tse 

Unscr Leben ist der aufzuckende Schmerz 
einer Wunde. 

Hebbel 

»Kaži, umorni putniče, odakle dolaziš i što nam 
dobra nosiš?« 

»Dolazim iz čarobnih vrtova mrtvog djetinjstva, ko¬ 
jima se više ne ću vratiti, a nosim samo ovaj rukovet 
uvelog cvijeća. Ono je nekad cvalo u grozničavom svi¬ 
tanju moje mladosti i, poput krvavih krinova zla, mi¬ 
risalo snovima, strašću i plavom mjesečinom, a sad je 
mrtvo i otrovno, sagorjelo o ognjici suludih podneva 
jedne bezumne ljubavi, koja nije smjela biti zemaljska, 
a nije mogla postati nebeska.« 

»A zašto se usne tvoje u grču bolnom trzaju?« 

»Mnogo su, mnogo u noćima molile i stavljale teška, 
preglasna pitanja Bogu, koji je vječno šutio.« 

»A zašto su ti ruke drhtave i blijede?« 

»Jer sam ih predugo u čežnji pružao prema bes¬ 
kraju neba hoteći dosegnuti i obuhvatiti svemir, ali 
one su uvijek nemoćno, kao ugašene voštanice, stršile 
u pustoši vjetrovitih ponoći i onda padale, iznemogle, 
u prazno.« 

»A zašto ti je tijelo tako ispijeno?« 

»O, u njemu žive narodi okrutnih i zagonetnih 
stranaca, koje silno mrzim; oni se međusobno prepiru 
i bore, jer žele upravljati mojim željama i vladati 
mojim mislima, pa svaku sanju svoju moram iskupiti 
komadom ovog bolesnog, ali živog mesa.« 

»A što se to iskri u tvojim čudesnim očima?« 

»To je moja radost, koja prigušeno plače, i moja 
tuga, koja se blago smješka.« 

»Pa što još tražiš, neobični putniče, po ovim bez¬ 
nadnim, prašnim cestama?« 

»Hoću da spoznam da li ja živim san ili sanjam 
život. Hoću da nađem onoga, koji se poveselio mome 
rođenju i koji će zaplakati nad mojom smrti.« 


GOLEM MODRI PROSTOR I U NJEMU TAJNA 

. . . . Elle tourna les yeux vers les eto- 

iles . . . »Un amour ćbloui les guiđes; 
leur choix fixe des lois, et nous depen- 
dons d’elles; nous ne pouvons pas nous 
sauver.« 

Ande Gide 

Bilo je bezbroj komora u duši i svaka je skrivala 
svoju tajnu. A vodio me Život zamršenim spletovima 
ovih soba i otkrivao mudrost i čudesa. 

A jer sam živjeti htio, slijedio sam Majstora pokor¬ 
no i bez straha. Ponekad sam malo zadrhtao pred ula¬ 
zima tamnim zbunjen u očekivanju novog. Ali On se 
samo smiješio govoreći: 

»Ne boj se, prijatelju, i uđi, tu nije posljednja taj¬ 
na!« 

Bilo je bezbroj komora u mojoj duši i svaka je 
skrivala čudo. 

U jednoj je pjevalo veselje, — u drugoj suzila tuga. 

Ili je treptalo sunce, — ili je čamila tama. 

Vladao bezumni nemir, — i bdio pokoj blaženstva. 

I nezemaljski ushit, — i slatko pijanstvo bluda. 

I nijeme, velike boli, — i vrela kliktava radost. 

Bezbroj, bezbroj komora i u svakoj čudo. 

A dane i noći pod prozorima mojim protječe vri¬ 
jeme, tiho, kao široka razlivena rijeka, a ja sam pro¬ 
lazio sobama skrivenim i kušao od svega, što mi po- 
nudiše, tražeći posljednju tajnu. 

I onda je došao divan, neobjašnjivo divan čas: Ti 
si me pogledala očima čudesnim, boje bistrog jesenjeg 
neba, u kojima su bili ponori i bezdane dubine, i u duši 
mojoj najednom nestane zamršenih spletova ćelija, a 
ostane samo jedan jedini golem modri prostor i u nje¬ 
mu tajna. 

I u veselje uđe krotka tuga, u tugu veselje. 

Noći postanu svijetle, a dani mračni. 

U nemiru se mutno pokoj javi, a pokojem prostruji 

tjeskoba. 

Nezemaljski ushit prepun slatkog bluda, a blud 
prožet ushitom nebeskim. 

I u dragoj, staroj boli radost, a u radostima bol 

tiha i teška. 

I tako sad je sve u jednom i jedno u svemu, jer 
sam Te ljubio, djevojko, i našao beskrajnu tajnu. 

/. i XXII. pjesma iz neobjavljene knjige lirske proze 

»PJESME, KOJE SE NE PJEVAJU« 

Dr. Ing. ZLATKO VAJDA 


OSNIVANJE ŠUMSKO-GOSPODARSKIH OBLASTI 


Svaka veća država, a kod nas i pojedine banovine, 
obuhvaćaju u svojim granicama područja, koja se, po 
biljnom obrastu svojih površina, po svojoj gospodar¬ 
skoj strukturi i vrijednosti, međusobno znatno razli¬ 
kuju. Neka područja obiluju agrarnim produktima, 
druga su bogata drvom, dok mnoge velike površine za- 
uzeše krš, pijesci i neplodno tlo. Tu raznolikost uzro¬ 
kuju mnogi faktori, kao što su: geološki sastav, vrsta 
i dobrota tla, klima, način gospodarenja i drugo. Ona 
je uzrok, da nije moguće za čitavo područje države, 
pa i banovine, voditi jedinstvenu gospodarsku poli¬ 
tiku, a niti se za čitava ta područja mogu poduzimati 
i propisivati jednolične gospodarske mjere. Dok je u 
jednom kraju jedan postupak koristan, taj isti postu¬ 
pak može u drugom kraju djelovat štetno, jer su tu 
ekološke i gospodarske prilike sasvim opriječne. Sto¬ 
ga bi za pravilno vođenje i napredak narodnog go¬ 
spodarstva bilo korisno, da se pojedine banovine raz¬ 
dijele na manje oblasti, koje bi, po vrsti biljnog obra¬ 
sta svoje površine kao i po svojoj gospodarskoj struk¬ 
turi i produkciji činile barem približno prirodnu cje¬ 
linu. Sa stanovišta šumske produkcije ovakova bi 
razdioba bila od posebne važnosti, jer bi se u svakoj 
takvoj šumsko-gospođarskoj oblasti mogla provoditi 
ona šumarska politika, koja joj, obzirom na njezinu 
gospodarsku strukturu i potrebe, najbolje odgovara. 
Zakon o šumama može dati samo opće norme šum¬ 
skog gospodarstva, dok svaka oblast, obzirom na svoje 
posebne prilike, zahtijeva u skladu s tim prilikama 
šumsko-gospodarske i šumsko-političke mjere, koje 
dakako ne bi bile u protivnosti s općim zakonskim 
propisima. 

Najvažniji pripravni rad za osnivanje projektiranih 
šumskih oblasti bio bi sabiranje točnih statističkih 
podataka, koji bi se mogli razvrstati u tri glavne 
skupine: 

1 ) Podaci o faktorima šumske produkcije. 

2 ) Podaci o faktorima potrošnje i potrebe na šum¬ 
skim produktima. 

3 ) Podaci o faktorima transporta šumskih produ¬ 
kata od mjesta produkcije do mjesta prerade i po¬ 
trošnje. 

Svaka od te tri skupine podataka od odlučne je va¬ 
žnosti po šumsko-gospodarski karakter pojedine od 
zasnovanih šumskih oblasti. 

Osnovne jedinice, za koje bi se ti statistički podaci 
sabirali, mogle bi ostati površine sadašnjih političkih 
kotareva (srezova), za koje je već danas organizirano v 
sabiranje nekih od navedenih podataka — samo bi 
trebalo provesti njihovu sistematsku reviziju i upot¬ 
puniti ih, jer je u mnogim slučajevima točnost dvoj¬ 
bena, ali grješke znadu biti tako velike, da ne mogu 
služiti stvaranju potrebnih zaključaka. Za svako po¬ 
dručje današnjeg kotara ili sreza, kao upravne jedi¬ 
nice, bilo bi potrebno imati točne podatke ne samo o 
ukupnoj površini šuma, koja je po zakonu o šumama 
tako klasificirana, već i točne podatke o površini 


šuma, s kojima se može računati kao šumsko-gospo- 
darskim objektom za racionalnu eksploataciju u gra¬ 
nicama stvarnog prirasta, barem slijedećih 20 godina. 
Od bitne su važnosti ne samo svi faktori šumske pro¬ 
dukcije, već i svi faktori potrošnje šumskih produ¬ 
kata, kamo spadaju sve lokalne potrebe stanovništva 
na drvetu, te potrebe industrije i trgovačkih predu- 
zeća. S tim u vezi treba znati i broj seljačkih domova, 
gradskih domova, broj pilana, obrtnih uređaja i t. d., 
te ustanoviti njihovu godišnju potrebu drveta. Važni 
su i faktori treće grupe, jer je za namirivanje potrebe 
drveta odlučno, da li ima dovoljno puteva i pro¬ 
metnih sredstava, kojima se drvo može prevesti od 
mjesta produkcije do mjesta potrošnje i prerade, jer, 
ako te površine šumske produkcije ostaju u dogledno 
vrijeme zatvorene, onda se ne može prirast njihovih 
drvnih masa, ma kako on velik bio, uzeti kod šumsko 
gospodarske politike toga kraja u obzir tako dugo, 
dok ne budu izgrađena potrebna prometna sredstva, 
kojima će biti omogućena otprema drveta na mjesto 
potrošnje. Tako će biti slučajeva, da će neka šumska 
oblast, koja bi obzirom na zbilju i prirast na drvu 
trebala biti aktivna, ipak biti pasivna, jer se zbog po¬ 
manjkanja izvoznih puteva raspoložive drvne mase 
ne mogu prevesti na mjesta potrošnje. 

Tek kada se po ovim principima za svaku statisti¬ 
čku jedinicu ustanove točni statistički podaci, moći će 
se grupirati u veće šumske oblasti one jedinice, koie su 
po vrsti drveta, načinu gosnođarenja, klimi, sastavu 
tla i t. d. međusobno jednake ili slične. Više takovih 
jedinica, kotareva ili današnjih srezova činit će jedno 
zaokruženo područje, t. t. jednu šumsku prođukcionu 
oblast, za koju će se tada moći, točno i sa potpunom 
sigurnošću zaključiti, u kakovom međusobnom od¬ 
nosu stoje drvne mase, koje se u njezinim šumama 
mogu godišnje po principima racionalnog šumskog 
gospodarenja posjeći i iskoristiti — prema potrebi i 
stvarnoj potrošnji drveta u toj oblasti. 

Time, što će se u svakoj oblasti ustanoviti površine 
onih šumskih sastojina, s kojima će se slijedećih 20 
godina moći racionalno gospodariti, i te površine ra¬ 
zlučiti od onih, čije je stanje danas takovo, da se one 
u dogledno vrijeme ne mogu uzeti u obzir za bilo kako¬ 
vo iskorišćenje drvnih masa, moći će se za svaku oblast 
stvoriti prava slika današnjeg stanja njezinih šuma i 
šumskog gospodarstva, te će se znati i moći primijeniti 
one šumsko-gospodarske i šumsko-političke mjere, 
koje će biti za promicanje šumskog gospodarstva u toj 
oblasti najprikladnije. 

Kako bi se provedba šumsko-političkih mjera ovog 
karaktera mogla uspješno vršiti preko upravnih vlasti, 
t. j. preko projektiranih županijskih oblasti, bilo bi 
dobro i korisno, kada bi se međe budućih županija po¬ 
klapale s međama zasnovanih šumsko-gospođarskih 
prođukcionih oblasti. I zato bi se s predradnjama oko 
osnivanja tih šumskih oblasti i određivanju njihovih 
međa imalo što prije započeti tako, da taj posao bude 
već potpuno gotov, kada dođe vrijeme za osnivanje 
županijskih oblasti. 

Ovu bi zadaću mogao izvršiti odsjek za statistiku. 
Svakako bi trebali zajedno raditi šumarski i agrarni 
statistički odsjek tako, da u tom pogledu prirodne 
oblasti šumske produkcije čine zaokruženu cjelinu, t. 
j. da te oblasti budu od pretežno i čisto agrarnih obla¬ 
sti po mogućnosti što točnije razlučene. 

Kod formiranja prirodnih šumskih oblasti imali 
bi služiti kao glavni kriteriji: prirodno rasprostra- 
njenje glavne vrste drveća ili pak onih vrsta, koje pre- 
vlađuju, klima te konfiguracija tla. Pri tom razgrani¬ 
čenju događat će se, da se granice sađanjih upravnih 
teritorijalnih jedinica, t. j. kotareva, ne će uvijek po¬ 
klapati s prirodnom granicom šumskih oblasti. Pošto 
se ovaj posao kod nas prvi put radi, bilo bi najiđeal- 
nije, da se svagdje, gdje god je to moguće, i granice 
onih upravnih političkih kotareva, koje presijecaju 
međe prirodnih oblasti, prilagode međama tih prirod¬ 
nih oblasti tako, da jedan politički kotar ne leži u 
dvije različite šumske prirodne oblasti. Dakako da 
se to ne bi moglo svagdje provesti, pa bi se u mnogo 
slučajeva moralo naći neko kompromisno rješenje. 
Kada bi se ovaj posao započeo već sada, te pravovre¬ 
meno i pravilno izvršio, onda bi kod određivanja međa 
budućih županija trebalo samo paziti, da se u teri¬ 
torij jedne županijske oblasti ne uklope kotarevi dviju 
različitih šumskih oblasti, već samo oni, koji pripa¬ 
daju jednoj prirodnoj šumskoj oblasti. Ne bude li se 
kod ustanovljivanja međa budućih županija i na ovaj 
osnovni faktor uzelo obzira, onda se već danas može 
proreći, da buduće županijske oblasti ne će moći u 
svojoj šumsko-političkoj i gospodarskoj djelatnosti 
dati ono, što narod od njih očekuje. Učinjene pogrje¬ 
ške smetat će pravilnom radu to više, što bi buduća 
županijska vlast imala biti zakonodavna i izvršna vlast 
za sve gospodarske poslove na teritoriju županije. 

Obzirom na spomenuti odnošaj produkcije drvne 
mase prema potrošnji i potrebi drvnih produkata na 
teritoriju pojedine šumske oblasti imali bismo tri vrste 
šumskih oblasti: 

1 ) Aktivne šumske oblasti, 


2 ) Uravnotežene šumske oblasti, 

3 ) Pasivne šumske oblasti. 

Među aktivne šumske oblasti spadale bi sve one, 
u kojima prirast drveta, koji se stvarno godišnje isko- 
rišćuje, ne samo što podmiruje svu potrebu seljačkih 
domova, gradova, pilana i trgovina drvom, već tu 
potrebu daleko nadmašuje. Iz tih bi se oblasti stano¬ 
vita količina drveta mogla izvoziti, a pilanska indu¬ 
strija u njima povećati. 

Među uravnotežene šumske oblasti spadale bi sve 
one, u kojima stvarno iskorišćeni godišnji prirast 
upravo pokriva svu potrebu i potrošnju drveta u toj 
oblasti. 

Pasivne pak šumske oblasti bile bi sve one, u koji¬ 
ma je stvarno iskorišćeni godišnji prirast tako malen, 
da se s njim ne može pokriti potreba za drvetom na 
području te oblasti, pa se manjak na potrebnom drvu 
mora uvoziti. 

U ovako razvrstanim šumskim, odnosno županij¬ 
skim oblastima ne bi bilo teško voditi pravilnu šum- 
sko-gospodarsku politiku, koja bi odgovarala karak¬ 
teru pojedine oblasti. 

Mjerodavnim oblasnim šumskim vlastima, koje bi 
imale sačinjavati dio budućih županijskih vlasti, bile 
bi tako moguće da svaka u svojoj oblasti ne samo uve¬ 
de, već da i po određenom planu provede takove šum- 
sko-političke mjere, kojima će moći trajno djelovati 
na promicanje šumskog gospodarstva u toj oblasti, 
što je danas nemoguće tražiti od centralne državne ili 
banske vlasti, koje mogu voditi brigu samo o općim 
smjernicama šumskog gospodarstva i šumarske po¬ 
litike. 

Na taj će način biti omogućeno, da šumsko go¬ 
spodarstvo u svakoj oblasti dade maksimum koristi, 
koju obzirom na prirodni karakter te oblasti može dati, 
dok će se za šumsko gospodarstvo čitave banovine i 
države, kao rezultantu šumskog gospodarenja svih 
oblasti, moći ustanoviti pravilne opće smjernice i vo¬ 
diti ga racionalno. 

FEUILLETON 


TALIJANSKI KRITIK O ENGLESKIM I 
AMERIČKIM PISCIMA 

Emilio Cecchi, jedan od najfinijih i najsenzibilnijih su¬ 
vremenih talijanskih pisaca, kojega je slava tek djelomično 
rešla granice njegove domovine, poznat je nešto malo i 
od nas. Prvi je o njemu pisao Anton Nizeteo u »Savreme- 
niku« ove godine u povodu njegove knjige »Utrke«. Nize¬ 
teo je preveo pred nekoliko godina jedan njegov kraći sa¬ 
stavak u antologiji talijanskog humora. To bi bilo sve. 
Cecchi, koji je rođen u Firenzi, vanredan je majstor je¬ 
zika, pa su njegovi sastavci u jezičnom i stilističkom po- 

f led-u mala remek-djela u suvremenoj talijanskoj literaturi, 
mjiževnu karijeru je započeo kao kritik i lirski pjesnik, 
da se razvije u jednoga od najinteresantnijih proznih pi¬ 
saca u Italiji, zanimajući se podjednako za život i umjet¬ 
nost. Pored toga njegovi putopisi o Mexiku i Grčkoj poka¬ 
zuju kod tog pisca vanredno razvijen smisao za doživlja¬ 
vanje i najudaljenijih, a donekle i najsuprotnijih zemalja 
i kultura. Od vremena do vremena objavljuje i gdjekoju 
knjigu iz područja plastičnih umjetnosti (»Giotto«). Poče¬ 
tak njegova rada pada u doba, kada je Italija doživlja¬ 
vala poslije dana velike poezije (Carducci, Pascoli, 
D’Annunizio) dane velike kritike (Croce, Gentile, Oriani, 
Papini, Borgese i đr.). Cecchi je svojim kritičkim sastav¬ 
cima također pobudio pažnju i već tada pokazivao i svoju 
veliku kulturu i svoj fini, moderni, a opet klasični duh, 
što se upuštao u raščlanjivanje pojedinih pjesničkih djela 
na način, koji je bio podjednako bliz poeziji, kao i kritici. 
Živeći neko vrijeme u Engleskoj Cecchi je temeljito upo¬ 
znao anglosasonsku književnost. Jedna dobra povijest 
engleske literature XIX. vijeka potječe od njegova pera. 
Knjiga ^ »Engleski i američki pisci«, koja sadrži impresije 
o različitim anglosasonskim pjesničkim stvaranjima, puna 
je vanredno zanimljivih opažanja, koja su vrijedna da bu¬ 
du prepričana i za našu publiku. 

Prvi ogled u knjizi o Byronu donosi nekoliko intere¬ 
santnih pojedinosti o nestalnom, prevrtljivom karakteru 
ovog pisca, koji je i pored svoje slavne smrti bio sličniji 
Casanovi i vojvodi Valentinskom, nego istinskom i kre¬ 
posnom heroju. I nije nikakvo čudo, da Byron, koji je htio 
biti tip pjesnika — Prometeja, živi još jedino kao umjet¬ 
nik u jednom satiričnom epu. Šum slave, s kojom je živ 
prolazio kroz Evropu, danas se pretvorio za kritične uši 
u jedva^ čujan šapat. Jedan dokaz više, kako je slava, 
koja se često postizava za života, varava i nevjerna. Defekte 
Byronovog pjesničkog rada prvi su opazili, još u punom 
jeku njegova književnog triumfa, Colleridge i Leopardi, 
nezavisno jedan o drugome. Cecchi u svom ogledu spo¬ 
minje i Byronovu ljubav prema polusestri Augusti. Ta se 
ljubav provlači kroz pjesnikov život kao jedan od pri¬ 
mjera njegove izvještačenosti. Ljubav, koju je osjećao pre¬ 
ma njoj i koju je diskretno ispovijedao prijateljima obo- 
jega spola, činjaše mu se valjda neobično zanimljivom i 
punom nedopuštenog užasa. Sujetan kako je bio, Byron 
je vidio u toj ljubavi različite mogućnosti Savjesti, Grizo- 
dušja i t. d. i činilo mu se, da će kroz njih biti još veći. 
Ljubav prema polusestri otkrio je i svojoj ženi, koja je 
bila previše plemenita, da bi se mogla tome diviti. I da 
nijesu liječnici, koji su tražili odvajanje nesretne žene od 
muža, utvrdili simptome Byronova ludila, ta bi nam pri¬ 
povijest danas izgledala manje tužna. Byron je mučio 
svoju ženu lažnim ljubomorom i ispadima, koji su mogli 
završiti i ubistvom. Sve to miriše na literaturu onoga vre¬ 
mena. Byron nije dopuštao ni jednoj ženi da jede u nje¬ 
govoj prisutnosti, pa je tako i njegova supruga morala je¬ 
sti u drugoj sobi, daleko od njega poput najprezrenije siu- 
skinje. 

U ogledu o Tennysonu (preskačem zapažanja o engle¬ 
skim i američkim piscima, o kojima se u nas gotovo ništa 
ne zna) Cecchi govori o nestalnoj sreći toga kreposnoga 
pjesnika. Prvi dio života Tennyson je proveo u velikoj 
slavi. Publika je gutala njegove knjige, uhodeći ga čak i 
na šetnjama s dalekozorima pred očima, da ga što bolje 

vidi. Njega su posjećivali među ostalim: Garibaldi, Long- 
fellov, Renan, Gladston, Turgenjev i neki kraljevi. Čitači 
dolažahu iz Amerike posebnim brodovima, da ga vide i 
čuju, vraćajući se još gladni njegove ličnosti. Kad je nje¬ 
gov spjev »Enoch Arden« pobudio stanovito nezadovolj¬ 
stvo u puritanskim krugovima, kraljica Viktorija, sa svoje 
dvije kćerke odlaze k njemu, kao ženica iz puka župniku. 
Odvojiv se s njime na samo u parku raspravlja o inkri- 
miniranim stihovima. A kad je on uspijeva uvjeriti o nji¬ 
hovoj nedužnosti odlazi, utješena. Kad su minuli viktori- 
janski dani, Tennysonova slava se gasi. Nove generacije 
prezirale su ideale njegove poezije: romantičnu ljubav, 
smisao za građanske vrline, srdačnost malih obiteljskih 
stvari i ozbiljnu zabrinutost poradi problema bola i smrti. 
Svaki je najneznatniji moderni »esteta« osjećao potrebu da 
se očeše 0 staroga lava. I kao što su ga nekada previše 
uznosili, tako su ga sad počeli pretjerano podcjenjivati. 
Poslije prvog velikog svjetskog rata suprotnosti su se iz¬ 
među Tennysona i novih generacija još većma pogoršale. 
Gdje su se prije upotrebljavale bombe i mine, da ga se 
kao pjesnika utuče, sad se upotrebljavaju zlobne upadice, 
turpije, otpirači. I tako nastaju neke engleske i francuske 
knjige o njemu, koje se Cecchiju ne sviđaju zbog preveć 
velike »superiornosti« njihovih auktora. Istina o Tenny- 
sonu kao pjesniku negdje je po sredini. Tennyson uistinu 
bijaše verbalan, retoričan, ali je znao u nekim stvarima 
dati također iskreno pjesničko nadahnuće, koje se tada sa¬ 
mo od sebe razvijalo u harmoničnim i delikatnim stiho¬ 
vima. 

Dante Gabriel Rossetti, po sudu Ruskina jedna od naj¬ 
jačih ličnosti prerafaelitskog pokreta, također je obrađen 
u ovoj knjizi. Istakao se kao pjesnik i slikar. Pripadaše 
književnoj obitelji. Njegov otac Gabriel, talijanski rodo¬ 
ljub, koji je morao pobjeći zbog politike u Englesku, bi¬ 
jaše pjesnik i strastveni obožavalac Dantea. Sestra Dante 
Gabriel a Rossetti ja, Kristina također je engleska pjesniki¬ 
nja i te vrlo dobra pjesnikinja. Njene lirske pjesme ističu 
se naročitom ženskom poetičnošću. Dante Gabriel Rossetti 
bijaše poput mnogih velikih ljudi, ne samo pjesnika, ču¬ 
dak. Kad mu je umrla žena, s kojom bijaše u braku tek 
kratko vrijeme, pokopa s njome u grob i svoje pjesme 
spjevane njoj u čast, ali se poslije pokaje, te ih odkopa i 
objavi. Svoju najbolju i najčuveniju pjesmu »Blažena dje¬ 
va« napisao je u dvadesetoj godini. Istakao se i kao vrstan 
prevodilac Dantea i pjesnika iz njegova kruga. Živio je 
povučeno. Trpeći na maniji proganjanja i besanici upotre¬ 
bljavao je mnogo umjetna sredstva, koja bi mu pomogla 
da dođe do sna i zaborava životnih nedaća. Isticao se i 
posebnom ljubavlju prema čudnim i jezivim životinjama, 
koje je gajio u svom zapuštenom vrtu. Cecchi vidi u nje¬ 
mu Talijana, koji je i pored toga, što je pisao na engle¬ 
skom jeziku, sačuvao mnoge osobine svoje rase. Smatra, 
da je bolji u poeziji, nego u slikarstvu, u kome se nije 
znao riješiti mana genre slikarstva. Neki elementi njegove 
poezije povezuju ga s Pascolijevom lirikom. 

Zanimljiv je u knjizi i ogled, u kome se iznosi kritika, 
koju je napisao E. A. Poe u dvadeset sedmoj godini 0 »Vje- 
renicima«, glasovitom romanu A. Manzonija. Taj je roman 
bio izišao u prijevodu G. W. Featherstonhaugha. U toj kri¬ 
tici, koja je napisana, dok je Poe bio mlad, nema naravno 
one oštrine duha i finoće zapažanja, kakva se ispoljila u 
kasnijim njegovim, mnogo boljim kritikama, ali je u sva¬ 
kom slučaju zanimljiva. Poe je zapazio, da i unatoč slaba 
prijevoda, Manzonijev roman predstavlja veliko pjesničko 
djelo. Nije ništa neobično, da su se mladom Poeu u romanu 
dopale najviše one strane, u kojima se opisuje bješnjenje 
kuge u Milanu. 

Dva engleska pisca, koja izgleda, da su Cecchiju naj¬ 
milija u knjizi pored Stevensona, jesu Hilaire Belloc i G. 
K. Chesterton. Obojica predstavljaju oštru kritiku pozi- 
vitizma i materijalizma u engleskoj književnosti. Nije zato 
nikakvo čudo, da je Bernard Shaw bio i jednom i drugom 
kod napadaja vrlo mila meta. Sigurno su mu svojim 
oštrim i temeljitim kritikama zagorčili mnogi ugodni tre¬ 
nutak, kad ih je jednoga dana pokušao na ovaj način de- 



finirati: »Chesterbelloc, ovaj groteskni sajamski slon, koji 
se sastoji od dviju životinja«. Hilaire Belloc kome je mati 
bila Engleskinja, a otac Francuz i koji je rođen u Saint 
Cloudu pored Pariza, postao je engleski pisac. Mnogi uva¬ 
ženi engleski kritici smatraju ga najjačim suvremenim 
proznim piscem, a neki, kojih broj nije malen, i najvećim 
engleskim piscem poslije vremena Drydena. Taj pisac svo¬ 
jim dubokim smislom za zemlju, za djela ljudi, za hije¬ 
rarhije vremenite i nadnaravne, mnogo sliči francuskom 
pjesniku Charlesu Pegyu. Belloc je uspio, da u svojoj prozi 
stvori sretnu sintezu engleskog i francuskog duha. Njegove 
su oči, kao i Chestertonove, upiićene Rimu, katoličkom i 
latinskom, koji je oduvijek bio temelj evropske civilizacije 
i kulture. Proza mu je muška, snažna, spremna na borbu 
bez popuštanja i jedra kao stara klasična. Ima u njoj i 
vrlo mnogo Krizma. Zanimljiva je komparacija, koja mi 
se nameće, dok iznosim ovaj Cecchijev sud o Bellocovoj 
prozi. U najnovijoj evropskoj literaturi razvilo se nekoliko 
snažnih pisaca, koji su postali oštri protivnici »glupog de¬ 
vetnaestog stoljeća«, što je u tolikoj mjeri povjerovalo u 
progres ljudskog društva u vezi s tehničkim izumima, da 
je izgubilo gotovo svaki dodir s priprostijim, ali zato du¬ 
bljim i mističnijim shvatanjem svijeta. U španjolskoj lite¬ 
raturi Miguele de Unamuno, u talijanskoj Giovanni Pa¬ 
pini, a u francuskoj Charles Maurras, da spomenemo sa¬ 
mo najveće među njima, svojim simpatijama za stari red 
stvari u svijetu na principima kršćanske etike, u tome se 
ne razlikuju mnogo od Belloca i Chestertona. Već su dosa¬ 
dili umnijem dijelu evropskih duhova oni površni negatori 
svih ljudskih vrijednosti, kojih je pesimizam više plod ne¬ 
organizirane unutrašnjosti, nego umnog pronicanja u bit 
stvari. Tako se u Evropi razvio, kako kazasmo, čitav niz 
velikih umjetnika i mislilaca, koji se ponovo vratio redu, 
mjeri, jasnoći. Njihove simpatije mjesto k materijalizmu 
i internacionalizmu okrenule su se prema religiji i nacio¬ 
nalizmu. U literaturi nije više ideal romantični tip pisca, 
nego klasični. Neki naši mlađi književnici ne će da to uvi¬ 
de, smatrajući da je negiranje svih tekovina prošlosti i 
nemarno i nerazumljivo izražavanje, još uvijek moderno. 
Njihovo neznanje učvršćuje ih u tom zaostalom uvjerenju. 
Hilaire Belloc u svojim kritičkim spisima napada engleski 
kapitalizam, koji je zbog želje, da vlada cijelim svijetom 
našao zgodne institucije, što na oko izgledaju slobodne, a 
u biti koriste samo klici, što je na vlasti i koja je zarobila 
čitav narod pomoću industrije, podijetivši upravu s tuđin- 
cima. Protiv tome redu okrutnom i nehumanom, on pre- 
poruča povratak tradicijama stare engleske privrede. Nje¬ 
gova mržnja na reformaciju, koju optužuje za mnoga zla 
u svijetu, otkrivaju u njemu gorljiva katolika. Chesterton, 
koji je rođen u Londonu godine 1873. i koji je uz Bernarda 
Shawa najpopularniji engleski pisac, sličan je mnogim 
svojim idealima Bellocu. Chesterton je samo od njega ela¬ 
stičniji, okretniji i možda vrsniji polemik. Obojica su ka¬ 
tolici. Protiv degeneracije anarhične i materijalističke ka¬ 
snog romantizma, Chesterton postaje branitelj obitelji, 
reda, bratstva, običaja, zakona. Upotreba opijuma, volja 
trpka i komplicirana, ispadi bolesnih individualnosti, po 
Chestertonu nijesu blagotvorni za pjesničko stvaranje, ne¬ 
go jednostavni osjećaji realnog života i sveto zdravlje u 
umjetnosti i filozofiji. Za Chestertona je akt čovjeka, koji 
odapinje strijelu i pogađa pticu u letu pun epske poezije. 
Isto tako puno je poezije i sjedenje čovjeka u vlaku, koji 
pomoću ružne mašine stiže u daleki grad. Chesterton kaže 
doslovce ovako: »Svaki put, kad vlak stiže na kolodvor, 
imam osjećaj da je na putu prošao pod vatrom bezbroj¬ 
nih neprijateljskih baterija i da je čovjek pobjedio kaos ... 
Držite vi za sebe vašeg Byrona, koji spominje poraze ljudi. 
Ja ću liti suze od ponosa čitajući željeznički vozni red.« 

Umjetnosti Josepha Conrada posvećena su dva ogleda 
u knjizi. Pravo ime toga vrsnog engleskog pisca, inače ro¬ 
đenog Poljaka, jest Teodor Josef Konrad Korzeniowski. 
Rođen je u Ukrajini godine 1857. Njegova obitelj bijaše 
katolička, poljska. Otac mu, prevodilac Sheakespearea i 
osnivač jedne revije, nakon pobune u Poljskoj bude po¬ 
tjeran od Rusa u progonstvo, gdje i umre. Mladi Conrad, 
koga je neodoljiva želja vukla k moru, ostavši rano siroče, 
pođe u Francusku. Tu je kratko vrijeme plovio u francu¬ 
skoj trgovačkoj mornarici, a onda prijeđe engleskoj. Neki 
mistični nagon ga je tjerao k toj zemlji, kako sam poslije 
ispovijeda. U svojim djelima Conrad iznosi na sugestivan 
način život mornara u dalekim tropskim krajevima, pro¬ 


dužujući tim pisanjem onaj niz velikih djela engleske lite¬ 
rature sličnog sadržaja, koji se proteže od Robinsona do 
Gordona Pyma. Ali naravno u tu vrst literature Conrad 
unosi i slavenske osobine: težnju za dubokom psihološkom 
analizom pojedinih lica i neku atavističku melanholiju. U 
svojim romanima Conrad najradije slika sebe. Tropski pej¬ 
zaž, koga opisuje, veličanstvena je pozadina njegovih mo¬ 
numentalnih likova. Engleski jezik, koga je naučio dosta 
kasno i koji mu nije bio materinski, svladao je tako, da 
je postao jedan od klasika novije engleske literature. Ma- 
dox Huefer, koji je pomagao Conradu kod pisanja triju 
romana, iznosi u svojoj knjizi o tom velikom piscu, kako 
se mučio stvarajući na engleskom jeziku. Naravno, kad 
mu se čitaju djela, ne opaža se ta muka ni na jednom 
mjestu. Cecchi misli, da bi Conrad slično osjećao, da je 
pisao na francuskom ili poljskom, budući da su savjesni 
umjetnici, (toliko nezadovoljni 5 jezikom na kojem pišu, 
koliko ga više svladavaju. Poznate su Flaubertove optužbe 
protiv francuskog jezika, kome je inače iskazao toliku 
čast svojim jedinstvenim romanima. Ružičasto gledanje 
na vlastiti rad i preveć veliko zadovoljstvo s njime, karak¬ 
teristike su mediokriteta i diletanata. Ali Conrad, kao svi 
veliki pisci, tuži se evo ovako: »Naš zanat je pasji zanat. 
Nikad niko ne će razumjeti, što ste htjeli reći i ako ste 
pri poslu unijeli mnogo znoja i krvi. Najposlije treba da 
neko iznese: kao da si svoj život predao čamcu iznad bes¬ 
krajne rijeke u magli, kroz koju je nemoguće prodrijeti.« 
I to tvrdi pisac, koji je stvorio nekoliko vanrednih knjiga 
proze. Madox Huefer kaže, da je Conrad korektno govo¬ 
rio engleski, ali da su mu akcenti bili tako slabi, da je bilo 
trenutaka, kad ga se nije moglo razumjeti. Paul Valery se 
čudi, kako je Conrad, koji je nespretno govorio engleski 
mogao napisati tako dobre umjetničke knjige na tom je¬ 
ziku. Na to Valeryevo čuđenje nadoda je Cecchi, kako je 
teško ući u komplicirani rad duha. Poslije Homerove slje¬ 
poći i Beethovenove gluhoće, Conradov slab izgovor jezika 
na kome je pisao velika umjetnička djela, najbolji je od¬ 
govor onima, koji hoće pošto poto da pomoću empiristi- 
čkih i materijalističkih pojmova shvate i protumače proces 
umjetničkog izraza. 

Cecchi započima ogled o Jacku Londonu poznatom 
anegdotom, u kojoj je glavno lice Rossini. Jednom je neki 
muzičar navodno pokazao velikom skladatelju opera svoju 
kompoziciju. Dok ju je izvodio Rossini je od vremena do 
vremena skidao šešir, kao da nekoga pozdravlja. Kad ga 
je muzičar napokon zapitao, kome su upućeni ti pozdravi, 
Rossini mu odgovori: »Beethovenu, Mozartu, Spontiniju«. 
Cecchi kaže, da čovjek ne mora biti Rossini u literaturi, 
pa da uz malo bolje poznavanje engleskog književnog stva¬ 
ranja pronađe u Londonu razne utjecaje. Njegovi su uzori 
u prvom redu: Stevenson, Kiplimg, Conrad. Međutim ti mu 
pisci ne bi smetali, da je on bio kao stvarao jači od njih 
ili barem ravan njima. Ali Londonova je nesreća u tome, 
što ih on ni izdaleka ne dostiže. Thovez je otkrio, da je 
D’Annunzio uzimao neke stvari iz Peladanovih knjiga, ali 
to za D’Annunzia nije nimalo tragično, budući da je on 
velik pjesnik, a Peladan neznatni, zaboravljeni piščić. Išlo 
tako je poznat utjecaj Waltera Scotta na Manzonija, samo 
što je Manzoni Scottovo frivolno fantaziranje pretvorio u 
visoku i trajnu poeziju. London naprotiv, i ako je napisao 
nekoliko uspjelih, pa i originalnih djela, kao što je »Zov 
prašume«, ipak ostaje dalek višem pjesničkom stvaranju. 
Njegova slava je efemerna. On pripada piscima, koji su 
znali vješto u »serijama« prevesti na opći svakidašnji je¬ 
zik dijelove prave i velike poezije. 

Zanimljiv je Cecchijev ogled o Katherini Mansfield, koja 
je kao spisateljica postala slavna tek nakon smrti. Francu¬ 
skog podrijetla (pravo joj je ime Catlehen Beauchamp) ro¬ 
dila se u Novoj Zelandiji. Njena umjetnost je jasna, kri¬ 
stalna. Osim triju knjiga proze, koje je sama štampala za 
života, objavio je nakon njene smrti muž joj, uvaženi 
engleski kritik J. Middleton Murry, još tri njene knjige, 
u kojima je sabrao nedovršene priloge, dnevnik i pisma. 
Na pripovjedački rad Katherine Mansfield utjecao je Če- 
hov, koga je ona smatrala svojim učiteljem. Mansfieldova 
je imala bistru glavu i muško srce. Njene su pripovijetke 
često muzikalne poput nekih Baudelairovih pjesama u 
prozi. U svome radu Mansfieldova teži za jednostavnošću, 
jasnoćom. Naročito joj je uspjela pripovijetka »Muha«. 
Vrlo je zanimljiv i njen »Dnevnik«. Ima u njemu vrijed¬ 
nih kritičkih sudova o nekim istaknutim engleskim pisci- 

ma. Tako se Cecchiju sviđa njeno mišljenje o Shawu, za 
koga ona kaže, da je sve prije nego umjetnik. Junaci su 
mu interesantni, zabavni, ali s njima se ne živi. Shaw ima 
uvijek potrebu da piše protiv nekoga. U palači književno¬ 
sti sličan je portiru, koji zna gledajući kroz stakla za sve, 
što se u palači događa i koga sve zanima, ali koji ne pri¬ 
pada ozbiljno životu, koji ga okružuje. U doba tolike cere- 
bralnosti u književnosti tako prijatno djeluju ove riječi 
Katherine Mansifield, uzete iz jedne njene pripovijetke: 
»Ko zna zašto je tako teško jednostavno pisati, i ne samo 

i 'ednostavno, nego rekla bih ispod glasa. Bez uspjelih efe- 
:ata, bez bravura. Čistu i jednostavnu istinu.« 

Prikaz o ovoj uspjeloj knjizi završit ćemo ogledom o 
Lyttonu Stracheyu. Cecchi odmah u početku ovog ogleda 
upozorava, kako je bučna slava E. Ludwiga i A. Mauroisa 
bacila u pozadinu mnogo vrijednijeg i solidnijeg Stracheya, 
koji je zapravo prvi i počeo obrađivati biografski roman, 
kakav se razvio u evropskoj literaturi posljednjih godina. 
Njegova dva Tomana o Elizabethi i Essexu i kraljici Vik- 
toriji pokazuju njegovu veliku pripovjedačku sposobnost. 
U tim romanima o historijskim ličnostima Strachey je bio 
solidan gotovo do skrupuloznosti pri proučavanju povjesne 
građe. Zanimljivo je, da se njegovi epigoni Ludwig i Mau- 
rois, koji zaostaju daleko za njim i znanjem i spremom, a 
i umjetničkim temperamentom, rado pozivaju na Plutarha, 
Carlyla, Tainea kao na svoje prethodnike, a o Stracheyu 
tobože ne znaju ništa. 

Ol in k o D elor k o 


BUGARSKI KULTURNI ŽIVOT 

KNJIŽEVNA I ZNANSTVENA IZDANJA 

Pjesnik Petar Gorjanski izdao je zbirku pjesama s na¬ 
slovom » Pjesma livada «. 

Kustos sofijskog etnografskog muzeja E. Peteva-Filova 
objavila je monografiju o slikaru Ivanu, Milevu, koji je 
umro g. 1927. u 30. godini života. 

Prof. S. Kazandžijev izdao je u nakladi »Hemus« deset 
filozofskih eseja s naslovom »Znanje i vjerovanje «. 

Petar Slavinski, pisac drama »Frinej« i »Tiranin Kleo- 
men«, objavio je svoje treće kazališno djelo pod naslovom 
» Širineja « sa sadržajem iz bugarske prošlosti. 

Knjiga historijskih novela književnice Fani Popove- 
Mutafove »Velike sjene « uspjela je toliko, da je doživjela 
i drugo izdanje. Novela »Čudo« iz te zbirke objavljena je 
u hrvatskom prijevodu u 4. ovogodišnjem broju »Hrv. žen¬ 
skog lista«, koji uređuje književnica Sida Košutić. 

Mladi pjesnik Neučo Savov izdao je zbirku pjesama 
s naslovom » Pjesme sunca«. 

Katarina E. Ivanova objavila je knjigu uspomena na 
svoga rođaka Aleka Konstantinova, čije je djelo »Baj Ga¬ 
nja« prevedeno i na hrvatski jezik. 

Sofijska naklada F. F. Čipev počela je izdavati sabra¬ 
na djela pjesnika, filozofa i moraliste Stojana Mihajlov- 
skog (1856.—1928.) pod uredništvom književnika Ivana 
Bogdanova. 

Romanopisac Konstantin Petkanov izdao je u zbirci 
»Bugarski Historijski romani« svoj novi roman » Bojari «. 

Jedan od najboljih suvremenih bugarskih pirpovjedača, 
Angel Karalijčev, izdao je knjigu svojih putopisa i eseja 
pod naslovom » Zemlja Blgarov «. 

Publicista i književnik Giorgio Nurigiani, koji je prošle 
godine objavio veoma zapaženu studiju o filozofiji Bene- 
detta Croce-a, izdao je ove godine već tri djela: » Prijatelji 
Bugarske «, u kojemu je obradio nekoliko desetaka por¬ 
treta stranaca, koji su učinili razne usluge bugarskom na¬ 
rodu; »Bugarska majka«, gdje nastoji dati karakteristike 
bugarske žene kao majke, i » Bugarski narod u deset slika«. 

v Dr. Ivan Dujčev, profesor povijesti na sofijskom sveuči¬ 
lištu, koji je poznat i u stranom znanstvenom svijetu po 
studijama i raspravama iz bugarske prošlosti, što ih je 
objavio u časopisima (Slavia, L’Europa Orientale, Byzan- 
tion i dr.), izdao je ove godine, u nakladi »Hemus«, » Anto¬ 
logiju starih bugarskih tekstova«. 

Profesor grčkog jezika na sofijskom sveučilištu Ale¬ 
ksandar Balabanov objavio je na 200 strana djelo » Ljubav 
i poezija«, dokumentiranu studiju o ljubavi u starom gr¬ 
čkom pjesništvu. Pisac dokazuje, kako nema nijedne dru¬ 

ge poezije, koja bi u svom razvitku bila tako organski po¬ 
vezana sa realnim svijetom svoga vremena, kao što je bila 
poezija stare Grčke u klasično doba. 

Književnik i publicista dr. Dragomir Ljuljinov izdao je 
političku studiju »Na pragu rata i mira«. 

Naklada D. Čilingirov izdala je putopisno djelo novi¬ 
nara Ljubomira Mihajlova »Od Crnog mora do Triglava«, 
u kojemu se opisuju dojmovi i opažanja s putovanja po 
našoj državi. 

Književnik Petar Karapelrov, koji je do sada napisao 
desetak romana i oko 100 pripovijedaka sa sadržajem iz 
bugarske prošlosti, objavio je ove godine u »Biblioteci bu¬ 
garskih historijskih romana« djelo »Kameni bog«, prvi dio 
trilogije »Borba bogova«. Drugi će se dio zvati »Irnik«, 
a treći »Jeka odgovara«. Do sada su najpopularniji nje¬ 
govi romani: »Nemirne godine«, »Bogumili« i »Dionizije«. 

Konstantin Petkanov objavit će uskoro svoj novi ro¬ 
man »Angelina«, a Ljudmil Stojanov napisao je roman iz 
života bugarske seoske inteligencije. 

Književnik Nikolaj Filipov objavio je u nakladi F. F. 
čipev studiju o odgojnoj ulozi bugarske književnosti za 
vrijeme preporoda. 

Kristo Gaudev, docent na sofijskom sveučilištu, objavio 
je studiju s naslovom »U osvitak bugarskog preporoda«. 

Mladi učenjak Ivan Bogdanov objavio je u nakladi 
»Hemus« studiju o liji R. Bleskovu, bugarskom pripovje¬ 
daču i pedagogu, koji je živio na početku slobodne i ne¬ 
zavisne Bugarske. Njegove su novele u svoje vrijeme bile 
veoma omiljelo štivo bugarskog općinstva. 

Todor Draganov, koji je do sada izdao nekoliko zbirki 
futurističkih pjesama, objavio je ove godine svoj prvi ro¬ 
man s naslovom »Povratak«. 

Docent za povijest bugarske književnosti na sofijskom 
sveučilištu P. Dinekov objavio je dva djela: »Sofija u 19. 
stoljeću do oslobođenja« (izišlo među izdanjima Bugar¬ 
skog arheološkog instituta) i »Sofijski književnici u 16. 
stoljeću.« 

Naklada »Hemus« počela je izdavati sabrana djela no¬ 
veliste i romanopisca Georgi Rajčeva. Prvom svesku napi¬ 
sao je predgovor kritik Georgi Konstantinov. 

Bugarski pjesnik Dimitri Pantelejev objavio je studiju 
»Platiinata v blgarskata literatura«, u kojoj je, kao odu¬ 
ševljeni planinar, obradio zanos bugarskih književnika 
prema planinama svoje domovine: Ivana Vazova, Aleksa 
Konstantinova, Kirila Hristova, Penča Slavejkova, Vasi- 
lija Rakitina, Mare Bjelčeve i nekih mlađih pisaca. 

Todor Pavlov, koji je već objavio nekoliko filozofskih 
studija, izdao je esej o Hristu Botevu, pjesniku, kritiku i 
filozofu. U djelu se nalazi i nekoliko dokumenata o slav¬ 
nom pjesniku-revolucionarcu, koji su do sada bili nepo¬ 
znati. : | 

KNJIŽEVNE NAGRADE 

Sofijska radio postaja raspisala je bila prvi natječaj 
za radio aktovku. Prvu nagradu nije dobio nitko. Drugu 
nagradu dobio je Petar Uvaljev za komad »Daljina«, a tre¬ 
ću, za aktovku »Zastava«, dobili su Matvej Velev i Eliza¬ 
beta Bagrjana. 

Bugarska Akademija znanosti podijelila je nagradu 
»Ćiril i Metod«, koja se daje iz fonda Kirila Berlinova, a 
iznosi 20.000 leva, dr. Ivanu Stranskom, piscu brojnih dje¬ 
la iz područja fizikalne kemije. 

Uredništvo sofijske kolekcije »Proslava« raspisalo je 
natječaj za najbolju pripovijetku sa sadržajem iz vojni¬ 
čkog života. Jury, koji su uime Društva bugarskih knji¬ 
ževnika sačinjavali Dobri Nemirov, Dimitri Talev i Emil 
Koralov, podijelio je nagrade od 500 leva piscima: Georgi 
Rajčevu, Denču Marčevskom i Dimitri ju Kristodorovu. 

Bugarska Akademija znanosti podjeljuje svake godine 
brojne nagrade. Ovdje navodimo samo neke, koje su podi¬ 
jeljene za radove u prošloj godini. Profesori Stefan Mla- 
denov i Stefan Vasiljev dobili su nagradu za svoju »Gra¬ 
matiku bugarskog jezika; Ljubomir Andrejčin za prijevod 
romana »Sizifov posao« poljskog pisca Stefana Žeromskog; 
prof. Kristo Dandev za studiju o bugarskom preporodu, a 
Dimitrije Jocov za studiju iz diplomatske historije »Grof 
Ignjatijev i bugarsko oslobođenje«. 

Nagrade Društva historijskih romanopisaca dobili su 
ovi pisci: Stilijan Čilingirov za roman »Dokle, o Bože?«, 
Dobri Nemirov za roman »Čovjek s anđeoskim glasom«, 


Petar Karapetrov za roman »Vojvoda Ivac«, Konstantin 
PetkanoD za romam »Emigranti«, Fani Popova-Mutafova 
za novelu »Gospodar Bojane«, lija Musakov za djelo »Kroz 
oganj«, Cvetan Minkov za »Sofronije, biskup iz Vraća«, 
Zmej Gorjenin za »Bačo Kiro«, Petar Petkov za »Otac 
Osogovec« i Vasil Karateodorov za roman »Stefan Ka- 
radža«. 

Nagrade Društva bugarskih književnika za najbolja 
djela u prošloj godini dobili su: Emanuil Pop Dimitrov 
za zbirku pjesama »U zemlji ruža« i Konstantin Petkanov 
za roman »Zlatna zemlja«. 


BUGARSKI PISCI NA STRANIM JEZICIMA 

Sofijska naklada »Hemus« izdala je putopisno djelo 
književnika Svetoslav a Minkov a »Druga Amerika« u fran¬ 
cuskom prijevodu Igora Astrova i s predgovorom kritika 
Nikolaja Dončeva. Minkov je rođen g. 1902. i pripada onoj 
generaciji bugarskih književnika, koji su se javili u knji¬ 
ževnosti poslije svjetskog rata, a danas čine skupinu pri¬ 
povjedača, koji su stupovi suvremene bugarske proze. Do 
sada je objavio nekoliko zbirki novela, od kojih spomi¬ 
njemo: » Igra sjena « (koja je g. 1928. dobila državnu knji¬ 
ževnu nagradu), »Kuća kraj zadnje ulične svjetiljke « (do¬ 
bila je nagradu Društva bugarskih književnika), « Auto¬ 
mati« i » Gospođa s radiogenim očima*. 

Prof. Nikolaj Dončev preveo je na francuski iz bugar¬ 
skog rukopisa posljednji roman pisca Andrije Protića »Ca- 
priccio di Capri «. Francuska se kritika veoma povoljno iz¬ 
razila o ovom karakterističnom djelu suvremene bugarske 
književnosti. 

U Milanu je izdana zbirka novela Elina Pelina i Jorda¬ 
na Jovkova u talijanskom prijevodu Bruna Del Re. U toj 
antologiji zastupan je svaki od spomenutih pisaca sa pet¬ 
naest novela. 

Talijanski slavista Enrico Damiani, urednik časopisa 
»Bulgaria«, što je ušao u drugu godinu svog izlaženja, za¬ 
počeo je izdavati kolekciju s naslovom »Pagine di cultura 
bulgara «. Do sada su u toj zbirci izišla ova djela: » Penčo 
Slave jkov, najeuropskiji bugarski pjesnik « od E. Dami- 
ani-a* »7/ regno degli Slavi Mavra Orbinia « i » Pajsijeva 
Historia slavenobulgarskaja « od A. Cronie; »V a ma, kra¬ 
ljica Crnog mora« od B. Gospodinova i »P. K. Javorov, 
pjesnik tmine« od E. Damiani-a. Ova kolekcija, kao i »Bi- 
bliotechina bolgara«, koja postoji već pet godina, a koju 
je također osnovao prof. Damiani, pridonijet će još više 
poznavanju bugarske kulture u Italiji. 

Andre Mortignp, koji je do sada objavio u francuskim, 
belgijskim i švajcarskim časopisima svoje prijevode pje¬ 
sama bugarskih književnika Nikolaja Rakitina, Jordana 
Kovačeva i Konstantina Veličkov, priprema antologiju bu¬ 
garske poezije na francuskom jeziku. 

U poznatom zborniku svjetske lirike, koji je na tali¬ 
janskom jeziku izdao Massimo Spiritini (naklada Garzanti, 
Milano) pod naslovom »Poeti del mondo«, a u kojem se 
nalaze i pjesme četvorice Hrvata (Preradovića, Domjani- 
ća, Cesarića i Tadijanovića), zastupani su ovi bugarski 
pjesnici i pjesnikinje: Ivan Vazov, Stojan Mihajlovski, 
Penčo Slave jkov, Kiril Ilristov, Mara Belčeva, Nikolaj Lili - 
jev, Emanuil Pop Dimitrov, Elizabeta Bagrjana i gospođa 
Blenika. 

Talijanski učenjak prof. Luigi Salvini objavio je stu¬ 
diju o piscu Jordanu Jovkovu, »pjesniku Dobrudže«. Isti 
je autor izdao g. 1937. među izdanjima Kralj, orijentalnog 
instituta u Napulju antologiju djela spomenutog bugar¬ 
skog pisca s naslovom » Scibil «. (Na hrvatski je prevedena 
od Jovkova oveća pripovijest »Žetelac« g. 1933., a kako 
doznajemo, na godinu će jedna od zagrebačkih vodećih 
naklada izdati njegov jedini roman »Imanje na granici«, 
čiji je sadržaj uzet iz života seljaka u Dobrudži). 


STRANI PISCI NA BUGARSKOM JEZIKU 

Bugarski latinista Boris Tonkov objavio je prijevod 
Vergilijeve » Eneide « u izdanju naklade »Kazanliška Do¬ 
lina« i s predgovorom J. Todorova, prof. sofijskog sveuči¬ 
lišta. Ovo nije prvi prijevod »Eneide« na bugarski. Prvi 
ju je prije četvrt stoljeća preveo u prozi episkop Teodo- 
zije. Kasnije su po nekoliko pjevanja preveli lektor Rajko 


Goranov i prof. D. Delčev. Sadašnji je prijevod rađen 
prema kritičkom izdanju Francuza F. Plessis-a i P. Lejay-a 
iz g. 1931. 

Mladi hispanista Milko Ralčev izdao je djelo »Duša 
Španjolske«, antologiju suvremene španjolske poezije. U 
djelu se nalaze prijevodi tridesetorice pjesnika, kao što su 
Miguel de Unamuno, Antonio Machado i dr. 

Naklada »Hemus« počela je izdavati » Biblioteku stra¬ 
nih romana« pod uredništvom književnika Svetoslava Min- 
kova: Prvi je svezak te knjižnice » Sveta bijeda «, djelo fin¬ 
skog književnika Fransa Emila Sillanpaa- a, koji je prošle 
godine dobio Nobelovu nagradu. Djelo je s francuskog na 
bugarski prevela Irena Sirekova. 

Književnik i romanista Milko Ralčev objavio je svoj 
prijevod Danteove » Božanske komedije«. To je prvi puta, 
što su na bugarskom jeziku izišli » Čistilište « i »Raj«. ^Pa¬ 
kao« je prije četvrt stoljeća preveo pjesnik Konstantin Ve¬ 
ličkov i nedavno Kiril Hristov. 

Književnik Kiril Kristov objavio je novi bugarski prije¬ 
vod Goetheova »Fausta«. To je prvi bugarski prijevod toga 
klasičnog djela u stihovima. Dosadašnji su prijevodi bili 
u prozi, i katkada preslobodni. 

LIKOVNA UMJETNOST 

U prvom četvrtgodištu ove godine najveći su uspjeh 
imale izložbe slikara Nikole Taneva (pejsaži), Donče Can- 
kova i Vladimira Kavaldzijeva. 

U travnju priređen je pod vodstvom prof. D. Uzunova, 
predsjednika Društva bugarskih umjetnika, 73. salon bu¬ 
garske umjetnosti u Novoj galeriji u Sofiji. Ova reprezen¬ 
tativna izložba bugarske likovne umjetnosti prenešena je 
u Atenu, gdje je bila otvorena u mjesecu lipnju. 

Slikar Rakarov priredio je izložbu s naslovom » Bugar¬ 
ska povijest u slikama«. 

U vanjskom svijetu imali su uspjeha: Stojan Vasil jev, 
koji je izlagao 60 radova u Berlinu, i Kiril Todorov, koji 
je načinio poprsja predsjednika dra Mačka i bana dra 
šubašića. 

Na natječaju Društva likovne umjetnosti za obradbu 
teme » Sveti Kliment propovijeda« dobili su nagrade sli¬ 
kari: prvu: Radomir Mandev, drugu: Nevena Gančeva, 
a treću: Georgi Popov, Canko Bojadžijev i Konstantin 
Tringov. 

Umjetničku akademiju polazilo je prošle godine 150 
đaka (103 muška i 4 ženskih). Svršilo je nauke 29 đaka 
(22 + 7), i to: slikarstvo 13 (10+3), kiparstvo 2 (1 + 1, deko¬ 
rativnu umjetnost 10 (9 + 1) i keramiku 4 (1+3). 

Izložba slikara samouka priređena je u Plovdivu od 15. 
rujna do 3. listovada. Na toj izložbi sudjelovalo je tride¬ 
setak slikara iz cijele Bugarske. 

Društvo bugarskih umjetnika priredit će za vrijeme 
kulturnog tjedna u Sofiji, u svojoj galeriji, izložbu radova 
umjetnika iz cijele zemlje. Izložba se otvara 30. rujna. 

BUGARSKI GLAZBENI ŽIVOT 

Najbolje bugarsko pjevačko društvo je muški zbor 
»Gusla«, koji ima 60 članova. Predsjednik mu je Nikola 
Zlatarski, a zborovođa od g. 1930. Asen Dimitrov. Društvo 
je ove godine bilo na turneji u Njemačkoj, gdje je u deset 
gradova priredilo koncerte samo bugarskih skladatelja. 
Društvo je bilo prije toga na turneji: g. 1932. u Italiji, 
1933. u Mađarskoj, 1934. u Jugoslaviji, 1935. u Austriji, a 
1936. u Poljskoj. 

Osim njega, istaknuti su pjevački zborovi u Sofiji: 
»Kaval« (dirigent Atanas Margaritov) i »Rodina« (zboro¬ 
vođa skladatelj Dimitrov) te ženski zborovi: »Kristina 
Morfova« i Z bor sofijskih učiteljica. 

Prilikom 80-godišnjice osnutka prvog orkestra u gradu 
Šumenu, kojim je ravnao Dobri Vojni kov, pisac iz doba 
preporoda, glazbeno društvo »Rodni zvuci« priredilo je ve¬ 
liki koncerat. 

Sofijski mješoviti pjevački zbor »Rodna pesen« prosla¬ 
vio je 10-godišnjicu svog opstanka. 

Jedan od najboljih bugarskih crkvenih pjevačkih zbo¬ 
rova, zbor »Sv. Paraskeva« u Plevenu proslavio je 40. go¬ 
dinu svog postojanja. 

Nauke na Muzičkoj akademiji, kojoj je na čelu prof. 
Canko Cankov, svršili su ovi učenici: Aleksandar Okolij- 
ski (dirigiranje), Paulina Jašmakova i Ljubomir Kristov 

167 





(gusle), Lidija Atanosova (glasovir) i Veselina Zafirova i 
Ekaterina Apostolova (pjevanje). 

Bugarski gudački kvartet (Vladimir Avramov, Stefan 
Sertev, Stefan Magnev i Konstantin Kugijski) bio je na 
turneji u Njemačkoj, gdje je priredio desetak koncerata u 
raznim gradovima. 

Dr. St. Brašovanov, prof. glazbene Akademije u Sofiji, 
objavio je djelo o bugarskoj glazbi. 

Bugarski skladatelji dovršili su niz kompozicija, koje 
će se izvoditi prvi puta u ovoj sezoni. Prof. Petko Stajnov 
napisao je simfonijski scherzo za veliki orkestar; Dimitri 
Nenov, skladbu za glasovir uz pratnju orkestra, Filip Ku- 
tev simfonijsku poemu »German«; Ljubomir Pipkov, sim¬ 
foniju u 4 stavka; Svetoslav Obretenov, simfonijsku pje¬ 
smu »Na rastanku«, prema poemi Hrista Botera, za mje¬ 
šoviti zbor i orkestar; Valentin Kazandžijev obradio je 
jednu rapsodiju, a Marin Goleminov uglazbio je ples »Ne- 
tinarki«. 

Čelista prof. Popov vratio se u Varnu iz Njemačke, gdje 
je priredio 35 koncerata. 

Za izvođenje većih glazbenih djela najznačajniju ulogu 
igra Kraljevski simfonijski orkestar. Osnovan je inicijati¬ 
vom kralja Borisa g. 1936. i podređen ministru vojske. Di¬ 
rigent mu je prof. Šaša Popov. Rekrutiran je uglavnom iz 
članova bivšeg Akademskog simfonijskog orkestra, pa mu 
je 80% dlanova svršilo glazbenu akademiju u Bugarskoj 
ili u inozemstvu. Koncerte priređuje u Sofiji u pokrajini, 
a ljeti g. 1939. bio je na turneji u Italiji. Taj orkestar pri¬ 
ređuje: 1. javne koncerte pod pokroviteljstvom kralja Bo¬ 
risa u dobrotvorne svrhe, 2. koncerte u dvoru za vrijeme 
svečanosti, 3. svakog mjeseca jedan besplatan koncerat za 
časnike sofijske posade i njihove obitelji, 4. besplatne kon¬ 
certe za razne društvene redove: đake, radnike, željezni¬ 
čare i 5. popularne koncerte, kojih prihod ide za tehničke 
potrebe orkestra (instrumenti, note). Članovi orkestra smi¬ 
ju biti učitelji na glazbenoj akademiji, mogu davati satove 
i svirati na radiu. Za značajnije izvedbe uzmu se solisti 
izvana. 

Bugari su osobito ponosni na svoje zemljake, koji uspi¬ 
jevaju u širokom svijetu. To su na pr. u posljednjih ne¬ 
koliko godina operni pjevači i pjevačice: Petar Rajčev, 
Todor Mazarov, Mihail Popov, Stojan Kolarov, Ljuba Ve- 
ličkova, Marija Stefanova, Marijana Radeva i Van ja Le- 
ventova; dirigenti: Pančo Vladigerov i Atanas Margarilov; 
prof. Georgij Zlatev-Čerkin na glazbenoj akademiji u Be¬ 
ču; pianista Sava Savov, čelista prof. Popov, pa guslači: 
Kristo Obreškov i Vaska Abadžijev. Ovaj posljednji, sada 
dječak od 14 godina, sin Nikole Abadžijeva, prof. glazbene 
akademije u Sofiji, dobio je do sada dvije nagrade na gu- 
slačkom natjecanju: g. 1938. nagradu Kreisler, a g. 1939. 
dobio je u Bruxellesu nagradu Canier. 


BUGARSKA KAZALIŠTA 

U Bugarskoj je kazališni život veoma bujan. Osim ka¬ 
zališta u Sofiji, (koja polaze češće u sezoni, a pogotovo u 
ljetnim mjesecima, na gostovanja u pokrajinu), te držav¬ 
nih i općinskih kazališta u većim gradovima, postoje i po¬ 
zornice u trgovištima i većim selma, gdje daju predstave 
amateri i diletanti. 

Reprezentativna bugarska scena je Narodno kazalište u 
Sofiji, koje ima dramu i operu. Prošle sezone izvela je 
dranrn ove premijere: Ibsen: » Divlja patka«, Shaw: »Đavo¬ 
lov učenik«, Pirandello: »Što je istina?«, Schiller: »Marija 
Stuart«, Ghery: »Na posljednjem katu«, Jiissefson (Šveđa¬ 
nin): »Pjesni A:, možda« od stranih pisaca, a od domaćih: 
Nikola Ikonomov: »Kan Tatar«, Slavčo Krasinski »U zoru« 
i P. K. Javorov »Kad se stiša bura«. Dickensov roman » Da¬ 
vid Copperfield« davan je u dramatizaciji glumca B. Bo- 
rozanova. — Opera je izvela ove premijere: »Rusalka« od 
ruskog skladatelja Dargomiskog, »Ero s onog svijeta« hr¬ 
vatskog kompozitora Gotovca, »Ukleti Holandez « Richarda 
Wagnera i »Salambo«, operu bugarskog skladatelja Vese¬ 
lina Stojanova, za koju je libretto prema istoimenom ro¬ 
manu G. Flauberta napisao glumac Borozanov. Sezona je 
završena premijerom Donizzetti-eve opere »Kći pukov¬ 
nije«. 

Poslije završene sezone, drama je u dvije skupine go¬ 
stovala u pokrajini. Prva je skupina pod vodstvom Vladi¬ 
mira Trandafilova prikazivala Ibsenovu »Divlju patku«, 


a druga, pod vodstvom Ivana Dimova, komediju švedskog 
pisca Jiissefsona »Pjesnik, možda«. 

Za vrijeme sezone davala je sekcija za omladinu sva¬ 
kog tjedna 1—2 predstave. Najviše uspjeha imao je komad 
»Mali razbojnik« od Emila Koralova. 

Narodno kazalište u Sofiji nastavilo je rad 22. kolovoza 
t. zv. »ljetnim predstavama«, kada daje samo odabrane i 
tnjuspjelije komade od prošle sezone, a prava sezona po¬ 
činje 20. rujna. 

Umjetnički odbor drame pročitao je za vrijeme praz¬ 
nika 37 komada domaćih pisaca, koje je primio za izvo¬ 
đenje u ovoj sezoni, ali je od njih odabrao samo 4. Drama 
će izvesti 10—12 premijera u svemu. 

U ensembleu opere ne će biti većih promjena. Pjeva¬ 
čice Šija Petrova i Ivanka Miteva odlaze na usavršavanje 
u Njemačku, a ondande se vraća Marija Stefanova. Baletni 
meštri su Anastas Petrov i Marija Dimova. 

Ova sezona otvara se premijerom drame » Obitelj« bu¬ 
garskog pisca Krista Svilenova, i operom »Salambo« Vese¬ 
lina Stojanova. 

U Sofiji postoji i desetak privatnih kazališta, kao što 
su: Odeon, Blgaria, Savremeno, Slobodno i Radničko ka¬ 
zalište. Od tih se najviše ističe »Odeon«, koji daje operete 
i komedije te se smatra najboljom operetom na Balkanu. 
Ravnatelj mu je Stefan Penčev, a glavni stupovi: pjeva¬ 
čica Mirni Balkanska, komičar Asen Ruskov i koreograf 
Asen Manolov. Uz operete, najuspjelije su predstave pro¬ 
šle sezone bile u tom kazalištu komedije ruskih pisaca Ka¬ 
la jev a i Škvarkina (»Kvadratura kruga«, »Tuđe dijete), a 
osobito »Znaci svjetionika« od Kizaseva, u prijevodu pje¬ 
snika Kamena Zidarova. 

Prošle sezone počelo je u Sofiji djelovati »Kazalište po¬ 
kušaja«, čiji su članovi mladi amateri. Prikazali su svega 
dvije aktovke: »The sherving-up of Blanko Posnet« od B. 
Shawa i » Monsieur de Pourceaugnac« od Moliere-a. 

Ove sezone počinje radom novo sofijsko kazalište »Co- 
media« pod vodstvom mladog režisera Aleksandra Vazova. 

Nekoliko bugarskih dramskih pisaca namjerava osno¬ 
vati društvo, koje bi u Sofiji imalo i svoje kazalište s na¬ 
zivom »Bugarska drama«. 

* 

Druga značajna bugarska scena je Narodno kazalište 
u Plovdivu, kojemu je od prošle sezone na čelu Jordan 
Čerkezov, bivši dugogodišnji upravitelj kazališta u Varni. 
Glavni je redatelj toga kazališta Kresti Sarafov, a na go¬ 
stovanje dolaze sofijski režiseri N. O. Masalitinov i Krisan 
Cankov. Ovo kazalište nema još odgovarajuće zgrade, ali 
ove je godine grad Plovdiv votirao u tu svrhu deset mili¬ 
juna leva. Prošle sezone, koja je trajala od 28. rujna do 
17. lipnja, prikazalo je plovdivsko kazalište 23 komada, 
(16 modernih, 4 klasična i 3 bugarska), od kojih 4 za dje¬ 
cu. Domaće su drame bile: »Ivanko« V. Drumeva, »Albena« 
J. Jovkova i »Svekrva« Antona Strašimirova. Najveći broj 
predstava doživjela je drama »Ivanko«: 38. 

* 

Poslije Narodnog kazališta u Sofiji i onoga u Plovdivu, 
treća je bugarska scena Narodno kazalište u Varni, »Kra¬ 
ljici Crnog mora«. Ravnatelj mu je Petko Atanasov, du¬ 
gogodišnji prvak sofijske drame, a glavni redatelj je Ni¬ 
kola j Fol. U prošloj sezoni, koja je završena 17. lipnja, pri¬ 
kazana su u tom kazalištu 24 komada, od kojih 6 za djecu: 
13 je režirao Fol, a 11 Atanasov. Dano je ukupno 365 pred¬ 
stava, od kojih 50 za omladinu. 

* 

Za Plovdivom i Varnom ne zaostaje Gradsko kazalište 
u Ruseu, kojemu je na čelu Tačo Tanev, jedan od veterana 
bugarskog teatra. 

Burgas je grad sa mlađom kazališnom kulturom. Ta¬ 
mošnje kazalište vodi mladi i talentirani glumac Petar 
Dimitrov. 

Pokrajinsko kazalište u Plevenu nalazi se pod vodstvom 
Ivana Janeva. Daje predstave u trgovištima i većim seli¬ 
ma u svome djelokrugu. Prošle sezone dalo je 365 pred¬ 
stava, a imalo je svega oko 130.000 gledalaca... 

U Plovdivu ima i pokrajinsko kazalište, koje vodi izvr¬ 
sni organizator Georgi Kostov. 

Pokrajinsko kazalište iz Sofije, koje je vodio D. Kira- 
nov, dobilo je novog ravnatelja, Petra Kjučukova, prvo¬ 
razrednog glumca, s velikim kazališnim iskustvom. ^ 

Pokrajinsko kazalište u Vracima vodi dugogodišnji pio¬ 
nir Ivan P. Georgijev. 

»Putujuće kazalište« vodi D. Keranov. 

Vrijedna su spomena još dva privatna kazališta. Prvo 
će davati komedije i operete pod vodstvom glumca Georgi 
Donera, doyena bugarskih pokrajinskih kazališta. Članovi 
toga kazališta bit će pozmati sofijski glumci i davat će 
predstave uglavnom u Sofiji. 

Drugo će kazalište putovati po cijeloj zemlji. Ravnatelj 
mu je Boris Denisov, dugogodišnji član Narodnog kazali¬ 
šta u Sofiji i bivši ravnatelj Gradskog kazališta u Rušenu. 
On je i pisac nekoliko djela o kazalištu. 

Jedno naročito kazalište u Bugarskoj je »Čudesno ka¬ 
zalište « u Slivenu, koje djeluje kao sekcija gradske knjiž¬ 
nice. Osnovali su ga g. 1930. Georgi Kostiškov i Atanas 
Georgijev. Na repertoireu toga kazališta jesu djela stranih 
i domaćih pisaca za omladinu, kao: »Žar ptica«, »Pepe¬ 
ljuga «, »Maks i Moric«, »Mikijeva ženidba«, »Zakopano 
blago«, »Turandot « i dr. Osim bajki daje to kazalište i ko¬ 
made iz bugarske prošlosti. Kazalište posjećuju djeca i 
njihovi roditelji, a materijalno ga pomažu grad i gradska 
knjižnica. 

»BUGARSKA ATENA« 

Obično se misli, da je središte bugarskog kulturnog ži¬ 
vota oduvijek Sofija, današnja prijestolnica. Međutim nije 
tako, jer postoji neprestano natjecanje između Sofije i 
Plovdiva, pa se čak može gvooriti i o decentralizaciji kul¬ 
turnoga života u Bugarskoj. Da se uzmogne shvatiti, kako 
je do toga došlo, treba zaći u bugarsku prošlost. 

Prije osnutka današnje Bugarske postojala su dva bu¬ 
garska kulturna središta: za domaće Carigrad, a za emi¬ 
grante Bukurešt. Godine 1878. dolazi poslije dugih i ustraj¬ 
nih ustaških borbi do ostvarenja slobodne bugarske kne¬ 
ževine, a tek godine 1885. do njezina ujedinjenja sa samo¬ 
upravnom Istočnom Rumelijom, kojoj je glavni grad bio 
Plovdiv. Dakle, prije bugarskog političkog oslobođenja, a 
i mnogo godina poslije njega, Plovdiv je bio kulturno sre¬ 
dište Bugara, neke vrste »bugarska Atena«, dok je dana¬ 
šnja prijestolnica Sofija bila još veliko selo. Sofija je istom 
poslije svjetskoga rata počela privlačiti na sebe veću paž¬ 
nju, jer se razvila i osnovala mnogo kulturnih ustanova. 
Tek od tada smatra se Plovdiv zapostavljenim i nema na¬ 
de, da će moći izdržati natjecanje. 

U Plovdivu su osnovani prvi bugarski muzej i knjiž¬ 
nica, čije su zbirke kasnije djelomično prenešene u sofij¬ 
sku Narodnu knjižnicu i muzej. Tamo je bilo središte bu¬ 
garskog novinstva i revijalne književnosti. U rumelijskoj 
prijestolnici nastalo je prvo bugarsko kazalište. »Plovdiv- 
sko pjevačko društvo« jedno je od najboljih bugarskih pje¬ 
vačkih društava. U Plovdivu je bila priređena prva slikar¬ 
ska izložba. Taj je grad imao veliko značenje i za bugar¬ 
sko školstvo: učiteljsku školu, na primjer, imao je davno 
prije bugarskog oslobođenja. 

Razmahu kulturnog života u Plovdivu mnogo prido¬ 
nosi »Savez kulturnih društava u Plovdivu«, koji ima svoj 
»Dom za iskustva i prosveta« s gdje je velika dvorana za 
predavanja i koncerte, a ima i naročitu prostoriju za sli¬ 
karske izložbe. U Plovdivu se nalazi i jedna od najvećih 
bugarskih nakladnih knjižara, Ilristo G. Danov. Tu živi 
priličan broj pisaca, kao što su: Vičo Ivanov, Ilristo Bo- 
rina, Jordan Kovačev, Hristo Kazandžijev i Ilija Enčev. 
Od ovih se najviše ističe prod aktivnošću Vičo Ivanov, 
knjižničar Narodne biblioteke. Njegova su najvažnija dje¬ 
la: »Puškin« (studija), » Pejo K. Javorov kao čovjek i pje¬ 
snik« (studija), »Nešo Bončev, prvi bugarski kritik« (mo¬ 
nografija), »Ideje i ličnosti« (zbirka literarnih profila do¬ 
maćih i stranih pisaca). Izdao je i nekoliko zbirki novela. 
Za nas je zanimljivo, da se Ivanov dopisuje sa kiparom 
Meštrovićem, pa je g. 1938. objavio djelo »Ivan Meštrović 
i njegova umjetnost«. U tome je djelu objavio uvodnu stu¬ 
diju o razvoju južnoslavenske umjetnosti, zatim je iznio 
podatke o Meštrovićevu životu i umjetničkom radu, a na 
kraju je dodao četrdeset reprodukcija Meštrovićevih djela. 

Ljudi su u Plovdivu ponosni na svoju kulturnu tradi¬ 
ciju i nastoje, da njihov grad bude regionalno središte bu¬ 
garskog kulturnog razmaha, kada se već ne može uspješno 


natjecati sa Sofijom, današnjim političkim i kulturnim sre¬ 
dištem Bugarske. 

BUGARSKI FILM 

U Bugarskoj se počelo raditi intenzivnije oko filma 
istom poslije svjetskog rata. Doduše, prvi film snimilo je 
u Bugarskoj još godine 1913. talijansko društvo »Luna«, 
obradivši motive iz bugarskog života, ali tada nije u Bu¬ 
garskoj bilo ni dvorana za prikazivanje, a ni publike, pa 
je taj prvi bugarski film ostao skoro posve nezapažen. 

Za vrijeme svjetskog rata, dakako da nije moglo biti 
govora o kakvoj filmskoj proizvodnji u Bugarskoj. Ozbilj¬ 
no se počelo oko toga raditi istom godine 1921., kada su re¬ 
žiseri Gendov i Stojčev snimili tri filma iz bugarskog ži¬ 
vota. Poslije njih bilo je još nekoliko manjih pokušaja, ali 
svi su naišli na materijalne poteškoće. 

Prvi. koji je dublje zahvatio u problem filmovanja u 
Bugarskoj, bio je inžinir Aleksandar Vazov, sinovac pisca 
Ivana Vazova. Studirajući optičku tehniku u Berlinu, pri¬ 
sustvovao je i filmskim snimanjima u tamošnjim atelije¬ 
rima. pa je stekao potrebno stručno znanje. Kada se vra¬ 
tio u domovinu, dao se ozbiljno na filmovanje. Da predo- 
bije za film što više općinstva, filmovao je najprije godine 
1958. narodnu šalu »Nasredin-hodže i brzi Petar«. Od tada 
je pod vodstvom inž. Vazova. uz pomoć nekoliko režisera, 
snimljeno u Bugarskoj dvadesetak filmova s bugarskim 
glumcima i izrađenih u domaćim laboratorijima. Od tih 
filmova najveći su uspjeh doživjeli: »Gramada«, »Vojvoda 
Strahil« i »Oni su pobijedili«. 

Neke bugarske filmove nabavila su zagrebačka podu¬ 
zeća, pa ćemo ih vidjeti ove sezone. 

RAZNO 

Sofijski Klub književnica« priređuje svakog mjeseca 
čajanku, na koju pozove ljude iz intelektualnih i umjetni¬ 
čkih krugova, pred kojima onda članice kluba čitaju svoje 
odabrane radove. 

Nasljednici Rajne Vasiljeve Gočeve predali su ministar¬ 
stvu prosvjete svotu od milijun leva, koja. prema želji po¬ 
kojnice, treba da posluži kao fond, iz kojega će se svake 
godine dijeliti dvije nagrade: jedna za književnost (za naj¬ 
bolji roman ili kazališno djelo), a druga za glazbu. 

Talijanska Kraljevska Akademija »Di San Lucca« ime¬ 
novala je svojim počasnim članom predsjednika bugarske 
vlade dra Bogdana Filova, koji je inače sveučilišni profe¬ 
sor arheologije i predsjednik bugarske Akademije znanosti. 

Njemačko sveučilište u Miinsteru imenovalo je svojim 
počasnim doktorom Mihajla Arnaudova, profesora sofij¬ 
skog sveučilišta. Diploma mu je predana u sveučilišnoj 
auli u Sofiji, a nakon toga održao je prof. Arnauđov aka¬ 
demsko predavanje »Od Tlerdera do Rakovskog«. 

U jednoj aleji sofijskog perivoja podignut je spomenik 
Kristu Maksimovu, pjesniku i pedagogu, (1867.—1902.), ko¬ 
ji se istaknuo u bugarskom javnom životu kao pedagoški 
pisac, organizator učiteljstva i osnivač časopisa »Učitelj« 
i »Uzgajatelj«, a bio je poznat i kao pjesnik. 

Bugarska Akademija znanosti, koja je do sada imala 
samo tri razreda, dobila je novom uredbom novi razred, 
književno-umjetnički Članovi iza ovaj razred odabrat će 
se natječajem iz filološkog i historijskog razreda. Akade¬ 
mija ima *18 članova. Od sada će svaki razred imati 12 
članova. Susreti jivošću vlade. Akademijine publikacije 
štampaju se besplatno u Narodnoj tiskari. 

Bugarsko novinarsko društvo proslavilo je svečano 50. 
godišnjicu osnutka prvog bugarskog dnevnika. List je 
osnovao Hariton Genadijev s nazivom »Balkanska Zora«, 
a počeo je izlaziti I. ožujka 1890. u Plovdivu. 

U sofijskom parku »Princ Boris« nalazi se niz spome¬ 
nika s poprsjima Bugara, koji su zaslužni za domovinu. 
Ovoga ljeta postavljeno je poprsje Hadži Dimitra, rad 
mlade kiparice Mare Georgijeve. Hadži Dimitre je rodom 
iz Slivena, a poginuo je g. 1868. u borbi s Turcima. Kristo 
Botev napisao je poemu o njegovu junaštvu. 

Slikar Nikola Tanev, koji je poznat i u inozemstvu, iz¬ 
dao je zbirku reprodukcija svojih radova, i to slike iiz Tir- 
nova, Karlova i Sopota. 

Njemački znanstveni institut u Sofiji priredio je od 25. 
lipnja do 18. srpnja kurs njemačkog jezika za profesore 
i studente. Polaznika je bilo oko 200. 

Ove sezone izvodit će se na njemačkim pozornicama 
dvije bugarske drame: » Borjana « Jordana Jovkova« i »He- 
roika « Vladimira Poljanova. Prvu je preveo prof. Gese- 
mann, a drugu Gustav Heinsen. 

Mađarski historik i arheolog prof. Geza Feher, obja¬ 
vio je u Budimpešti na mađarskom jeziku djelo » Uloga i 
značenje starih Bugara i Mađara za civilizaciju istočne 
Europe«. 

Akademski savjet sofijskog sveučilišta zaključio je, da 
će ubuduće zimski semestar počinjati 6. listopada, mjesto 
20. kao do sada, a svršavat će o novoj godini. Ljetni će 
semestar početi odmah iza božičnih praznika. 

U lipnju priređena je u Sofiji velika izložba fotografije. 
Najviše su se publici svidjeli radovi Bonče Karastoja-nova. 


JUBILEJI I SMRTI 

U 93. godini života umro je učenjak i nacionalni borac 
Dimitri Marinov, umirovljeni ravnatelj Narodne knjižnice 
i Narodnog etnografskog muzeja. Rođen je g. 1848. u selu 
Valčedremu u lomskom okružju. Od njegovih književnih 
radova vrijedni su spomena: »Povijest bugarske književ¬ 
nosti« (Plovdiv, 1887.), opsežno djelo o bugarskom folkloru 
(Ruse, 1891.), studija o životu zadnjeg bugarskog patrijarha 
Eutimija (Ruse, 1900.) i putopis »Od Sofije do Skoplja«. 

U Sofiji je umro omladinski pisac Stojan Popov. Dru¬ 
štvo omladinskih književnika priredilo je veliku matineju 
i od prihoda podiglo svome drugu nadgrobni spomenih -s po¬ 
prsjem od kipara Tome Deliradeva. 

Književnica i kulturna radnica Ana Karima proslavila 
je 50-godisnjicu svog intelektualnog i socijalnog rada. 
Objavila je niz pripovijedaka i raznih publikacija, a iz¬ 
dala je i dvije drame, koje je nagradilo ministarstvo pro¬ 
svjete. 

Trifon Kuner, jedan od predstavnika simbolizma u bu¬ 
garskoj poeziji, navršio je 60 godina života. Osobito su 
uspjele zbirke njegovih pjesama »Krizanteme« i »Sunčane 
zrake«. 

U 45. godini života umro je literarni historik i kritik 
Aleksandar Filipov. Bio je i dobar poznavalac romanskih 
književnosti, osobito francuske. Na bugarski je preveo ne¬ 
ka djela Zole, Balzaca i E. Jalouxa. 

Docent antropogeografije sofijskog sveučilišta Gunčo 
S. Gunčev umro je u 36. godini života. Objavio je niz ras¬ 
prava i studija iz svoje struke. 

Na kraju lipnja umro je književnik, novinar i diplo¬ 
mata Todor Kristov. Javio se u književnosti pjesmama prvi 
puta g. 1912., a poslije svjetskog rata objavio je niz pje¬ 
sama u raznim časopisima, pisanih pod utjecajem francu¬ 
skih parnasovaca i simbolista. Bugarska kritika žali, što 
se zbog prezaposlenosti u diplomatskoj službi (bio je po¬ 
klisarom u Berlinu, Ankari i Moskvi) nije dospio više ba¬ 
viti književnošću. 

Na početku srpnja muro je u 46. godini života politi¬ 
čar, književnik i publicista Dimo Kerčev. Pisao je knji¬ 
ževne i filozofske kritike, ali se u posljednje vrijeme više 
bavio politikom. Prijateljevao je i drugovao skoro sa svim 
istaknutim bugarskim književnicima. Dugo je godina bio 
urednikom časopisa »Naš život« i »Prolom«. 

U kolovozu umro je u Sofiji prof. Rafail Popov, umi¬ 
rovljeni ravnatelj Narodnog arheološkog muzeja. Rođen 
je g. 1876. u Tirnovu. Sveučilišne nauke polazio je u Sofiji 
i Berlinu. Napisao je niz studija s područja arheologije. 
Bio je dopisni član nekoliko stranih znanstvenih instituta i 
društava. 

U ožujku umro je nakon nesretnog pada u kazalištu, 
slikar i scenograf 'Penčo Georgijev u 40. godini života. 

Prije četrdeset godina umro je autor prve originalne 
bugarske pripovijetke i prve bugarske drame Vasil Dru- 
mev (1841.—1900.). Njegova drama »Ivanko« i danas je 
na repertoireu bugarskih kazališta, jer ima dobrih scen¬ 
skih kvaliteta. 

Nestor bugarskih književnika Todor Vlajkov navršio je 
75 godina života. On je predstavnik realistike bugarskog 
narodnog života. Napisao je mnogo pripovijedaka, koje su, 
uz one Ivana Vazova, veoma popularne. U posljednjih ne¬ 
koliko godina izdaje u svescima svoje uspomene pod na¬ 
slovom »Život, koji sam proživio«. 

Ove je godine navršio 50. godinu života Konstantin 
Konstantinov, koji se od prije svjetskog rata javlja pripo- 

vijetkama, u kojima na umjetnički i sentimentalan način 
opisuje život gradića, koji izumiru. 

Dne 24. listopada navršuje se 90 godina, što je u Sopotu 
rođen najveći i najznačajniji bugarski pisac, Ivan Vazov. 
Bio je mnogostrana talenat. Pisao je pjesme, poeme, pripo¬ 
vijetke, romane i drame. Kroz posljednja dva decenija 
prošlog stoljeća bio je skoro jedini istaknuti bugarski pi¬ 
sac. On je s Petkom Slavejkovim i Hristom Botevim raz¬ 
radio bugarski književni jezik. Izdao je nekoliko zbirki 
pjesama: »Gusle«, »Tuga Bugarske«, »Zvuci«, »Skitničke 
pjesme«. U » Epopeji zaboravljenih« opjevao je borce za 
bugarsko političko i duhovno oslobođenje. Najbolja prozna 
djela objavio je u predvečerje oslobođenja i neposredno 
poslije njega. Osim brojnih pripovijedaka, napisao je ro¬ 
man »Pod jarmom« (»Pod igoto«), kojim je ovjekovječio 
ustanke za bugarsko narodno oslobođenje. Taj roman sma¬ 
traju i danas najboljim bugarskim romanom. Preveden je 
na mnoge europske jezike. Na hrvatski ga je prije neko¬ 
liko decenija preveo dr. Fran Gudrun-Oriovčanin. 

Godine 1920. cijela je Bugarska svečano proslavila 70.- 
godišnjicu njegova života i 50 godina književnog rada. 
Umro je 22. rujna 1921. J. Živković 


NAPOMENA UZ NOVELU »RAD« 
GEORGI RAJČEVA 

Bugarski književnik Georgi Rajčev rođen je godine 1882. 
u selu Toprak-Hisar u starozagorskom okrugu. Gimnaziju 
je svršio u Staroj Zagori. Poslije je bio knjižničar Narodnog 
sobranja, a zatim knjižničar Ministarstva prosvjete. Ide u 
red najboljih suvremenih bugarskih pripovjedača. Uz Elina 
Pelina i Jordana Jovkova, on je najdarovitiji bugarski knji¬ 
ževnik srednje generacije, koja opisuje selo i njegov život. 
Oni su ujedno i prvi talentirani bugarski pisci, koji uspje¬ 
šno opisuju selo na temelju osobnog doživljavanja, jer su 
seljačka djeca. 

Georgi Rajčev je, osini toga, predstavnik psihološke pri¬ 
povijetke, u kojoj se obrađuje detaljna analiza čovjekovih 
pods vi jesnih moći. On voli naročito prikazivati unutrašnji 
nemir, duševne patnje i nepravde prirode. 

Izdao je nekoliko zbirki novela, od kojih su najpoznatije: 
»Vesele priče«, » Mali svijet«, »Carica Neranza«, »Priče«, 
» Pjesma šume«, »Legenda o novcima«, »Jelenje carstvo« (le¬ 
genda o stihovima). Objavio je i roman » Gospodin s dje¬ 
vojkom«, a poznat je i kao pisac priča za omladinu. 

Ove godine počela je sofijska naklada »Hemus« izdavati 
njegova sabrana djela. J- Ž. 


TRAGOM RAZVOJA MODERNOG 
EVROPSKOG SLIKARSTVA 

Savremeno evropsko slikarstvo je rezultat dugog histo¬ 
rijskog razvoja i borbe umjetničke ličnosti za potpunu eman¬ 
cipaciju stvaranja i priznavanja ravnopravnosti prema svim 
ostalim granama ljudske djelatnosti. Već u intenzivnoj at¬ 
mosferi Renesanse nalazimo praroditelje modernih slikara 
i umjetnika u univerzalnim ličnostima Brunelleschija, Leo- 
narđa da Vincia i Mickelangela, ali to su bili tek pojedinci, 
do čije se visine, slobode zamaha, umjetničkog doživljaja 
nisu još stoljećima uzdigli ostali umjetnici. Socijalne spone, 
društvene konvencije, čijim mehanizmom dugo vremena 
upravlja crkva i feudum, sputavali su razvoj potpuno slo¬ 
bodne umjetničke ličnosti, te su joj zadaćama historijsko- 
dekorafivnoga i religiozno-reprezentativnoga slikarstva one¬ 
mogućavali upotrebu umjetničkih formi adekvatnih slobo¬ 
dnim doživljajima umjetnika. U toj borbi protiv konvecio- 
nalnosti vremena može nas začuditi bogatstvo invencija 
umjetničkih vrednota, kojima se služe veliki geniji slikar¬ 
stva u toku stoljeća, ali nam ne može izbjeći iz vida činje¬ 
nica, da je tek malen broj likovnih radnika svojim djelima 
ne samo izrazio svoje vrijeme, nego stvorio djela, koja sna¬ 
gom prelaze okvire njegove epohe i daju naslutiti probleme 
i razvoj, koji će tek mnogo kasnije uočiti buduće genera¬ 
cije. Michelangelo, Velasquez, Rembrandt, Hals, Vermeer, 
da od najboljih imena spomenemo tek nekoja, ostaju i ostat 
će nesumnjivo uvijek savremepi problematikom svojih sli- 





karskih izraza, bez obzira na vrijeme i društvo, koje će ili 
tretirati. Jer znademo, često puta više osjećamo, da likovne 
vrednote, koje svojim skladom rađaju u nama svijest, od¬ 
nosno osjećaj umjetničke ljepote, nisu vezane niti na odre¬ 
đeno Vrijeme, niti na prostor. Povijest umjetnosti nije ništa 
drugo nego borba raznolikih umjetničkih nazora za slobodu 
Umjetničkih istina i ideala. Ta borba traje u Evropi već sto¬ 
ljećima, nekad sa više, nekad s manje poleta i pozitivnih 
rezultata, koji su ovisni o polaganom, kulturnom pridizanju 
evropskog stanovništva. 

Francuska je u toku sedamnaestog i osamnaestog stoljeća 
stekla nesumnjivi kulturni primat u Evropi i nije zato nika¬ 
kvo čudo, da su dogođaji, što se odigraše potkraj osamnae¬ 
stog stoljeća u Francuskoj, promijenili tok ne samo francu¬ 
ske, nego i čitave evropske historije. Revolucija bijaše vrhu¬ 
nac uzbuđenja aktivističkih masa i individualiteta, i ona je 
ne samo kodificirala prava i dužnosti čovjeka, već je tom 
Čovjeku pružila mogućnost da se razvija u punom opsegu 
svojih ličnih sposobnosti. Stvaralo se novo društvo, slobodno 
od predrasuda i zabluda prošlosti, puno poleta i želja za no¬ 
vim i nepoznatim. Zamah je lomio sve ograde, koje su spre¬ 
čavale djelatnost čovjeka, a likovnih umjetnika napose. 
Oni nisu vise eksponenti i inventar svojih mecena i služ- 
bodavaca, nego slobodni građani koji se originalnošću svo¬ 
jih umjetničkih naziranja takmiče međusobno, a publika 
već prema svojim kulturnim sposobnostima i materijalnim 
mogućnostima prima i otkupljuje njihove radove na javnim 
izložbama, koje se slobodno kritiziraju. Dok su Napoleono^e 
vojske uz lepršanje trikolore pronosile po evropskim boji¬ 
štima strah i užas, neprimjetno su Evropom strujale ideje, 
koje je kao svoje geslo istaknula francuska Revolucija. U 
silnom komešanju, strahu ili mogućnosti prosperiteta grči 
se tadanja Evropa i u krvavom kovitlanju napoleonskih 
podviga ugiba pomalo, ali sigurno preživjeli duh, koji ni 
sam pobjedonosni car svojim natražnim odredbama ne može 
uskrisiti. Atmosfera je nabijena elektricitetom, duhovi uz¬ 
buđeni, a njihovo uzbuđenje zrači romantiku i zanos za 
doživljavanjem novoga života. 

Slikarski je klasicizam nastao u atmosferi silnih napora 
i heroizma pojedinaca i masa. koje su tražile umjetnost 
jednostavnu, pomalo patetičnu, kao što je bio i sam život. 
Umjetnici su nastojali, da te osjećaje izraze likovnim jezi¬ 
kom, koji bijaše najprikladniji odraz prilika, u kojima se s 
mržnjom prekidalo sa svim starim, pa isto tako i sa umjet¬ 
nošću Staroga režima. Ta je mržnja bila toliko jaka, da su 
umjetnici i publika odbacili velike slikarske tekovine Wat- 
teau-a, Bouchera, Fragonarđa, i priklonili se likovno neinte¬ 
resantnom, ali zato tematski moralizatorskom i sentimental¬ 
nom slikarstvu Greuzea, kojega je uvelike proslavio Dide- 
rot u svojim, književno sjajnim, impresijama pariških Sa¬ 
lona. Fragonarđ umire godine 1806. potpuno zaboravljen, a 
veliko slikarsko umijeće Watteauovo dobiva svoje pravo 
priznanje tek sredinom devetnaestoga stoljeća. 

Međutim pod konac osamnaestog stoljeća interes je za 
antiku bio velik, zahvaljujući istraživanjima i pronalascima 
klasičnih spomenika, čijemu su publicitetu pridonesli ra¬ 
dovi klasičnog arheologa i prvog povijesno-umjetničkog 
teoretičara Nijemca Winkelmanna. Klasicističke su forme 
lako ispunjavale sađržinu novih ideja, a nosile su biljeg 
potpunog meutraliteta i zadovoljstvo historije. Te forme, ko¬ 
jima su se služili David (1748—1925) i njegovi učenici, 
imale su, uza sve ostalo, podršku u slikarskim akademijama, 
koje su već u toku sedamnaestog i osamnaestog stoljeća 
propagirale renesansno klasicistički ideal. Zadaća je klasi¬ 
cističkog slikarstva bila da u okviru slikarske pliole razradi 
temu sa ciljem trodimenzionalne projekcije prostora i re¬ 
ljefa, prirode i čovječjega tijela. K tome su dolazili i po¬ 
moćni rekviziti pozajmljeni direktno iz antike, kao na pr., 
reprodukcije klasične ili pseuđoklasične arhitekture, nošnje 
i t. d. Težište je bilo postavljeno na plastično reljefnu re¬ 
produkciju forme, kod čega je linija bila od presudne važ¬ 
nosti, a boja je tek kao pomoćno sredstvo imala zadaću, đa 
ističe plastiku volumena. Kolorit je klasicističkih slika skro¬ 
man, a sklad kompozicije pocijepan minucioznošću detalja, 
koji sprečavaju preglednost i jedinstveni doživljaj slike. 
Važnost klasicističkog slikarstva nije u njegovoj apsolut¬ 
noj vrijednosti, nego u pokušaju formulacije slikarskog gle¬ 
danja, koje je povezanošću sa klasično-plastičkim tradici¬ 
jama nastojalo ostvariti novu slikarsku koncepciju, koja je 
}i svoje vrijeme bila tretirana kao jedina ispravna, 


Ingres (1781.—1861.). genijalni crtač i nastavljač kla¬ 
sicizma, čije su umjetničke sposobnosti nadilazile talenat 
Davida, rekao je jednom prilikom: »No, ako moje vrijeme 
ide zlim putem? Ako moj susjed čini nepravo, jesam li ja 
dužan, da činim zlo?« U toj rečenici osjećamo žalac, čija je 
oštrina bez sumnje uperena na slikare romantike. Ingre- 
sova umjetnost nije neko zbunjeno tapanje i traženje uzora 
slikarstva u neodređenom kompleksu klasicističkih recepata. 
Njegovo je uvjerenje da je problematika slikarstva u treti¬ 
ranju i reprodukciji čvrste forme. Ta forma, čiju kvalitetu 
oblikuje volumen euritraijom linija, daje kompozicije, koje 
svojom monumentalnošou i smirenjem često dosežu draž i 
ljepotu Raffaelovu, koji je za samoga Ingresa značio vrhu¬ 
nac slikarstva. U tom slikarstvu oblik obrisa i mliječnoga 
inkarnata imade vanrednog tretiranja formi, uspjelog aram- 
žiranja, precizne fakture i ukusnog koloriranja bojom. U 
Ingresu našao je klasicizam svoj najčišći likovni izraz, ali 
i konačnu razvojnu liniju preko koje ga nitko u toj formi 
nije dalje mogao povesti. Jer dok u kompozicijama Davida 
ima stanovitog pokušaja pokretanja masa, koje bar done¬ 
kle ođrazuju atmosferu revolucije i prvoga naleta carstva, 
u tngresovom slikarstvu jest princip mirovanja, imperativ 
novoga društva, koje svim silama nastoji održati ravnotežu 
između građansko birokratskog duha vremena i veličine 
prošlosti. Ali ta kontemplacija kao princip stvaranja dovodi 
do obamiranja poleta duha i forme, koja prelazi u sitni¬ 
čavo dekoriranje i praznu ilustraciju. Tpak je sa formalno 
razvojnog stajališta Ingres kao zadnji odbljesak Renesanse 
i njenih tradicija, umjetnik pun samopouzdanja i borbenosti, 
što za svoje ideale srče i u najljuče umjetničke borbe. 

Navikli smo misliti, 'da su klasicizam i romantika dvije 
opreke, od kojih jedna isključuje drugu. U stvari, to je lice 
i naličje jedne te iste romantične tendencije izražene u for¬ 
mama, koje čine temelj borbe i razvoja čitavog modernog 
slikarstva. Ti pojmovi označuju ideale, kojima već čitavo 
stoljeće slikari žrtvuju svoje najveće napore u cilju stvara¬ 
nja slikarske sinteze, u kojoj bi bili uklopljeni svi elementi 
slikarskog izražavanja: linija i froma, ton i boja. Mi već 
stoljeće prisustvujemo borbi forme i boje i izmjeničnom ra¬ 
stu i padu pojedinih slikarskih gledanja, koja konstatno 
kruže oko tih temeljnih principa. 

Romantici su bili također nošeni zanosom zbivanja, ali 
su njihovi doživljaji bili potencirani raskiđanošću stvarno¬ 
sti. Ideali su njihovi bili isto tako visoki kao i oni klasicista, 
ali su njihovi osjećaj titrali mnogo nervoznije i lomili okvire 
klasicističkih formula. U svijetu punom akcije u stalnom 
sukobu sa zbiljom i dosadom prosječne sredine, koja kon¬ 
centrira svu pažnju u zgrtanju materijalnih dobara i guši 
polet, umjetnik je bio prisiljen đa se bori ili da bude pre¬ 
gažen od dezinteresirane mase. Jedino mu je sredstvo obrane 
bila umjetnost, u kojoj je on po diktatu instinkta emocija i 
protesta stvarao djela puna zanosa, snage i nemirnog kre¬ 
tanja. Da se potpuno izrazi taj komplicirani splet doživljaja, 
trebalo je naći i stvoriti novu formu i udahnuti u nju ži¬ 
vot neslućen do tada. I dok je slikarskom horizontu Evrope 
sjala zvijezda Ingresova klasicizma, dotada nepoznati mladi 
slikari, kao Gericault (1791.—1924.) i Delacroix (1798.—1863.) 
izlažu slike, što pobuđuju senzaciju, čuđenje i otpor. Zašto? 
Zato, jer je na tim slikama publika osjetila i vidjela toliko 
novih doživljaja, koji su je izbacili iz ravnoteže smirenih 
klasicističkih formi. Konkurencija i borba, koja se tada raz¬ 
vila između klasicista i kolorista romantika, tipični je pri¬ 
mjer romantičnog zanosa jednih i drugih. Borba je bila du¬ 
gačka. i s jedne su i s druge strane stajali autoriteti i slikar¬ 
ske veličine, a bit je borbe sačinjavalo pitanje: forma ili 
boja? Romantici su predbacivali klasicistima ukočenost, 
nepokrelnost i hladnoću njihovih slika. Klasicisti su za uz¬ 
vrat upirali na fakturu kolorističkih slika, koja đa je neso¬ 
lidan posao, kojim se bez skrupula izražavaju grubosti, 
banalnosti i rugoba. Dok su jedni isticali Raffaela i pred¬ 
stavnike renesansnog slikarstva, drugi su se branili Tizia- 
nom, Tintoretom, Rubensom i ostalim slikarima koloristima 
prošlosti. Danas iz perspektive od skoro sto godina možemo 
mirno ustvrditi, đa su koloristi išli putem najbližim idealu 
slikarskog gledanja. Oni su poznavali sve preimućstvo cr¬ 
teža i plasticiteta forme, ali su dobro uočili, đa je život po¬ 
vršine slike to izražajniji, što su intenzivniji kontrasti i fi¬ 
nese boja u čijim je vibracijama sama uklopljena linija i 
forma. Bujica boja, (čiju podlogu čini korektan i tempera¬ 
mentan crtež), jedina je mogućnost, kojom se može adekva¬ 
tno izraziti nervozno prožimanje doživljaja slikareva. 

Romantika je kraj toga otvorila oči za jedan novi i bo¬ 
gati (svijet boja i doživljaja, t. j. Orijent. Na Orijentu je 
Delacroix s romanticima otkrio sjajnu riznicu slikarskih 
efekata, čije djelovanje bijaše uslovljeno sjajem sunca i trep¬ 
tanjem prozirne atmosfere. Kada su već Ingres i Delacroix 
stajali jedan nasuprot drugome, kao jednako cijenjeni pro¬ 
tivnici kraj sve oficijelne prednosti Ingresove, pobjeda ne¬ 
sumnjivo pripadala je Delacroixu i romanticima. 

U isto vrijeme dok je Delacroix u znak protesta protiv 
Turske, a iz simpatija za oslobodilačku borbu Grka slikao 
Grčku na ruševinama Misolungija, u Bordeauxu kao dobro¬ 
voljni prognanik proživljavao svoje posljeđne dane G o y a 
(1746.—1828.). Taj čovjek burne prošlosti, demonskog tem¬ 
peramenta, negda dvorski islikar španjolskoga kralja, umi¬ 
rao je polagano, a njegov je genij, iako još uvijek budan, 
tonuo u tamu sljepoće i usamljenost gluhoće. Rođen u po¬ 
sljednjem sjaju španjolskog rokokoa proživio je krvave dane 
španjolskih guerilla i borbe protiv okupatorske napoleon¬ 
ske vojske, zaklopio je svoje staračke oči baš u Francuskoj, 
protiv čije su sile toliko puta bili upereni plameni protesti 
njegovih slika i grafičkih listova. Kao kontrast ranijim sli¬ 
kama, u kojima je artizam i šarenilo rokokoa došlo do svoga 
izraza, u djelima iz vremena oslobodilačkih ratova i borbe 
protiv reakcije, krv prolijevana u potocima, bila je svijestan 
i podsvijestan inspirator svih njegovih slikarskih vizija. I 
kaošito krv ubijenih nesretnika žari i tjera na protest i re- 
vot, tako je i kist njegov, pod dojmom živih utisaka stvar¬ 
nosti, udarao divlje, nervozan je trag njegovog puta po sli¬ 
karskom platnu, a namaz boje, koji je negda oblikovao lijepu 
i dopadljivu formu, zrači sada plamen ili prigušeno titranje 
svijetla i atmosfere uzbudljive realnosti. 

Kovitlan ju Goyinih slikarskih formi i snazi emocije može 
se postaviti o bok Delacroix tek u svojim najjačim djelima. 
Goyina grafička igla, vođena sigurnom rukom i u danima 
visoke starosti stvorila je također likove nezaboravnih i 
dubokih ekspresija i likovno (zaokruženih kvaliteta. Demon 
je života tjerao tu snažnu ličnost kroz stvarnost, demon lu¬ 
dila ga je tjerao u egzaltaciju doživljaja, a slikarski je tem- 
peramenait pod njegovim kistom i iglom stvarao savršene 
umjetničke oblike. Slučaj je Goye dokument snage i neovis¬ 
nosti genija, koji udara svojini putem, prividno osamljen, a 
sadrži u svojoj umjetnosti mnogostrani i slobodni likovni 
izrđ'z, kojim otvara nove vidike i krči nove puteve. 

Marcel G or e ne 


OD IZDANJA ZAKONA O ZAŠTITI AU¬ 
TORSKOGA PRAVA DO HRVATSKOG 
AUTORSKOG DRUŠTVA 

Sredinom rujna naša je dnevna štampa registrirala os¬ 
nutak »Hrvatskoga autorskoga društva« (skraćeno »H. A. 
D.«) ističući kod toga punim pravom značajnost toga doga¬ 
đaja i veliku važnost činjenice, što u okviru te institucije 
nalaze svoje organizacije gotovo svi radnici hrvatske umjet¬ 
ničke njiver glazbenici i književnici, slikari i kipari. 

Do osnivanja te po hrvatski kulturni život doista znatne 
organizacije — nadajmo se, da će budućnost opravdanost 
ove tvrdnje potkrijepiti — nije došlo nasumce, a nije došlo 
ni lako. I baš zato, jer su tomu prethodile mučne i dugo¬ 
trajne borbe, taj nam je rezultat miliji i draži, a uspjeh 
nam se čini snažnijim. 

Cijela mlada povijest našega autorskoga prava do sada 
gotovo i nije drugo, nego povijest praktične organizacije 
autorsko-pravne zaštite. A ta nije neinteresantna, pomalo 
je čak dramatska i nošena je etičkim načelima i parolama, 
koje povjesnom razvoju daju unutarnju opravdanost. 

Zakon od 26. prosinca 1929. o zaštiti autorskoga prava 
stupio je na snagu jedan dan iza dobivene sankcije, t. j. 
27. prosinca 1929. Ovim zakonom iskupljuje Jugoslavija je¬ 
dan od svojih dugova preuzetih mirovnim ugovorima. Po¬ 
čeci tih zakonodavnih predradnja padaju nekih pet godina 
pred donošenje samoga zakona. Taj zakon, bez obzira na 
svoj fornialno-pravni izvor — donesen je po zakonodavnoj 
vlasti šestosiječanjske diktature — predstavlja svojim sadr¬ 
žajem moderni i napredni tip kodifikacije. To je razum¬ 
ljivo, jer se radi o nepolitičkom zakonu, koji se obzirom 
na vrijeme $vog$ postanka mogao koristiti mnogim napred¬ 


nim ii modernim inozemnim kodifikacijama, a smjernice su 
mu određene propisima Beimske konvencije od g. 1886. i 
revizijama g. 1896. u Parizu, te 1908. u Berlinu i 1928. u 
Rimu. 

U naš pravni život donosi ovaj zakon značajnu pravnu 
reformu uvodeći u nekim dijelovima države uopće po prvi 
puta načelo zaštite duhovne svojine književnih i umjetni¬ 
čkih djela (na pr. u Srbiji), te proširujući u drugima za¬ 
štitu te svojine gledom na objekt zaštite, vrijeme njezinoga 
trajanja, kao i samoga njenoga sadržaja. 

Uvođenjem autorskoga zakona počinje se osjećati kod 
nas potreba organizacije za provođenje praktične zaštite 
prava, koja subjektima po tom zakonu pripadaju. 

Faktično se tu radilo o organizaciji zaštite samo jed¬ 
noga prava, ali najosjetljivijega i najpraktičnijega: prava 
na tantijeme t. j. one odštete, koja autoru pripada povo¬ 
dom izvođenja njegovoga djela. 

U tu svrhu osnovano je g. 1929. »Udruženje jugoslaven¬ 
skih muzičkih autora« (UJMA) i »Udruženje jugoslaven¬ 
skih dramskih autora« (UJDA). 

Kako se radil-o o zaštiti rečenoga prava, na kojima 
ostale stvaralačke struke ili nijesu uopće interesirane ili su 
tek u neznatnoj mjeri interesirane, to slična društva likov¬ 
nih umjetnika i književnika nedramatičara uopće nijesu 
tada bila osnivana. Obje spomenute organizacije nastale 
su pod erom š es t o s i j e čan j skoga režima, pa je jasno, da su 
i Hrvati, ako su htjeli svoja prava, koja im po zakonu pri¬ 
padaju, vršiti i ako ih se nijesu htjeli odreći, morali pristati, 
da u naziv tih organizacija uđe jugoslavenska oznaka, te 
da one svoju djelatnost izvršuju na području čitave dr¬ 
žave. Međutim hrvatski su umjetnici tu dobio i odlučno 
afirmirali svoje pozicije trgnuvši napose »UJMI« vodstvo 
na se, te imajući prevagu u upravi toga društva — do 
»HADA« najvažnijega — sve do njegove likvidacije u ba¬ 
novini Hrvatskoj. 

Kod osnivanja »Ujme« i »Ujde« nastojalo se članove 
Srbe i Slovence predobiti za kompromisno shvaćanje, 
prema kojemu neka sjedište »Ujde« bude u Beogradu, a ono 
»Ujme« u Zagrebu. Ta su nastojanja i uspjela i — kako 
će se vidjeti — time je našim hrvatskim interesima učinjena 
dobra usluga to više, što je »Ujma« bila pozvana na da¬ 
leko teži, veći, značajniji i financijalno zamašniji zaštit- 
nički posao. 

Dok je »Ujda« imala organizirati kontrolu nad izved¬ 
bama dramskih, opernih i baletnih djela u kazalištima, te 
ubiranje tantijema za te izvedbe, »Ujma« je imala provesti 
kontrolu nad izvedbama nescenskih djela ili manjih izva¬ 
daka iz scenskih djela u radin, koncertnoj dvorani, javnim 
lokalima i ostalim prigodnim javnim priredbama. U kratko 
»Ujma« imala je štititi t. zv. »mala«, a »Ujda« t. zv. »velika 
prava«. Oba ova naziva »velika« i »mala prava« stvorila 
je praksa zaštite i ona ne odgovaraju ni jurističko-nauč- 
noj. ni zakonskoj terminologiji. Jednako ni nazivi »Ujma« 
i »Ujda« nijesu konzekventni, jer dok su u »Ujmi« »Udru¬ 
ženju jugoslavenskih muzičkih autora« bili organizirani ne 
samo muzičari, nego i pjesnici, čiji su tekstovi bili uglaz¬ 
bljeni (a pojmovno je zaštićivala i prava, koja autorima 
nastaju iz recitacija njihovih pjesama ili odlomaka iz dra¬ 
matskih ili drugih literarnih djela), dotle su u »Ujđi« — 
Udruženju jugoslavenskih dramskih autora — bili organi¬ 
zirani i glazbenici, skladatelji glazbeno-scenskik djela 
(opera, muzičkih drama, baleta). 

Iz onoga, što je rečeno, jasno je, da je »Ujdina« organi- 
zatorna zadaća bila relativno jednostavna, jer se zapravo 
radilo o ograničenom broju kazališnih izvedaba u neko¬ 
liko kazališta u ovoj državi. Nasuprot »Ujma« je imala 
provesti kontrolu nad izvedbama u svim mjestima države 
i obuhvatiti sve lokale, koji pružaju mogućnost javnih iz¬ 
vedaba, organizirati ubiranje tantijema za te izvedbe, pro¬ 
naći i ustaliti načela pravedne razdiobe ubranih iznosa 
(repartioija) i pokrivati znatne režijske troškove. 

Tomu zadatku »Ujma« u početku svoga opstanka — bez 
[kakovog iskustva u tom poslu i bez kapitala — nije dora¬ 
sla. Zato je mandat za taj posao predala jednoj naročitoj 
instituciji »Autor-centrali« d. d., koja je baš u tu svrhu bila 
i dozvana u život i kojoj su iza područje ove države — osim 
»Ujme« — predala zastupanja i sva inozemna autorska dru¬ 
štva posebnim ugovorima. Dok je »Autor-centralu« vodio 
dobronamjerni pok. prof. Srećko Albini, nije bilo ni trza* 
vica ni sukoba između »Ujme« i njezinog mandatara. Među¬ 
tim ovo stanje nije dugo potrajalo. Pomanjkanje likvidnog 



kapitala prisililo je pok. Albinija na neke transakcije, koje 
su imale za posljedicu, da je on svoj položaj kao nekadanji 
posjednik većine dionica »Autor-centrale« morao ustupiti 
g. Šilvestru BakarČiću, koji je doskora likvidirao »Autor - 
centralu d. d.« i protokolarno tvrtku »Autor-centralu S. Ba- 
karčić« pridržavši sve i vanjske mandate i »Ujmin mandat« 
za spomenuti posao. Međutim poslovanje ove firme s mnogo 
razloga nije opravdano moglo »Ujmu« zadovoljiti. Pod pa¬ 
rolom »umjetniđi na okup«, a protiv komercijalizacije nji¬ 
hovih prava ulazi »Ujma« u oštru, dugotrajnu i skupu 
borbu protiv spomenute tvrtke. Posljedica toga je niz sud¬ 
skih postupaka parničnih, vanparničnih i ovršnih, kojima 
se »Ujma« nastojala otresti nezgodne veze. I baš u to doba 
g. Bakarčić osniva jednu novu firmu »Centralnu zadrugu 
jugoslavenskih autora«, kojoj je bila svrha razbiti solidarne 
redove autora. Ta namjera nije — mora se na čast našim au¬ 
torima priznati — uspjela; uspjelo je tek tu i tamo pojedina¬ 
čne ličnosti privući toj »Centralnoj zadruzi«. Osim pred su¬ 
dom oštra se borba vodi i na terenu. »Ujina« koristeći se jed¬ 
nom osudom obraničkoga suda izrečenom u njenu korist, 
prema kojoj se odnos sa spomenutom firmom imao smatrati 
raskinutim, nastoji sama za sebe organizirati potrebnu kon¬ 
trolu nad izvedbama i ubiranje. Ali ni protivna strana ne mi¬ 
ruje, pa se i ona nastoji što jače afirmirati na samom terenu, 
gerirajući se kao pravovaljani zastupnik »Ujminih« prava 
onima, koji su dužni podmirivati autorske takse. Posljedica 
je toga kaotičkoga stanja, koje je time nastalo, da gotovo 
nitko ne plaća ništa, a sama situacija sve više prijeti pot¬ 
punim kompr omi ti ranj em ideje autorsko-pravne zaštite pred 
svima interesentima, pa i inozemnima. Sve više dozrijeva mi¬ 
sao o potrebi intervencije vlasti. Ipak i ovo zlo imalo je 
svojih dobrih posljedica. Svima je naime postalo jasno, 
kako je za uspješnost toga posla potrebno odrediti bezu- 
slovno samo jedno mjesto ubiranja, te uvesti izvjesnost pla¬ 
ćanja propisanom tarifom. 

Svim tim bio je pripremljen teren za donošenje propisa 
o autorsko-pravnim posredništvima. I doista na osnovu ovla¬ 
štenja § 98. Financijalnog zakona 1956-37 ministarsko vi¬ 
jeće donosi Uredbu sa zakonskom snagom o autorsko-prav- 
nim posredništvima od 23. prosinca 1936., kojoj ministar 
prosvjete 23. siječnja 1937. propisuje svoj pravilnik. 

Tftne je tome nepoželjnomu stanju učinjen kraj: Ured¬ 
bom se propisuje, pod kojim se uvjetima dozvola za autor- 
sko-pravno posredništvo može postići, koji mu je djelokrug, 
gdje su granice odgovornosti, a određuje se i rok likvidacije 
sviju dotadanjih autorskih poslovnica. 

Kako je »Ujma« udovoljila svima propisanim uvjetima, 
to je njoj u svibnju 1937. podijeljena dozvola autorsko-prav¬ 
nog posredništva. 

Time je ta borba dovršena pobjedom »Ujme« i njenog 
načela neuplitanja komercijalizma u autorsko-pravno posre¬ 
dničke poslove. 

»Ujma« se sada posvećuje izgradnji potrebne organi¬ 
zacije, osniva centralnu poslovnicu u Zagrebu, te poslovnice 
u Beogradu i Ljubljani i razastre mrežu svojih mjesnih 
zastupnika (oko 500) po cijeloj zemlji. Ubiranje vrši se pra¬ 
vilno, kraj niske tarife, i gle čuda: tantijeme se za domaće 
autore penju najprije na peterostruko, a onda i na đvanae- 
sterostruko prema iznosima, koje je Bakarčićeva tvrtka prije 
priznavala »Ujminim« članovima, a neki puta ih nije ni is¬ 
plaćivala tako, da ih je »Ujma« kasnije s izgledom na mini¬ 
malnu kvotu morala ostvarivati u stečaju, koji je protiv 
spomenute Bakarčićeve tvrtke otvoren. 

U ovoj fazi namiče se hrvatskom dijelu »Ujme« zadaća 
održati stečene pozicije u društvu održavši centralnu 
upravu u Zagrebu. Vodstvo zagrebačke grupe »Ujme« mo¬ 
glo je u tom uspjeti samo uz moralnu pomoć i potporu, 
koju je dobilo od autora oko hrvatske zadruge »Sklad«. 
Inicijativom predsjednika Seljačke Sloge g. Rudolfa Her¬ 
cega došlo je do konstatiranja istovjetnosti gledanja hrvat¬ 
skih glazbenih autora na temeljne probleme hrvatske glaz¬ 
bene kulture, kako se ono odrazuje u tzv. paktu prijatelj¬ 
stva od 10. travnja 1937., koji je potpisalo dvadeset hrvat¬ 
skih kulturnih javnih radnika. Time su stvoreni uvjeti za 
saradnju Obih autorskih grupa tako, da članovi »Sklada« 
sada opunomoćuju »Ujmu« na zastupanje njihovih autor- 
sko-pravnih interesa. 

I ovo je svršilo u korist Zagreba tako, da se predsjed¬ 
ništvo i izvršni odbor društva nalazi u Zagrebu, a do nedav¬ 
noga koordiniranja poslovnica i centralna poslovnica dru¬ 
štva. Time je dakako hrvatskom dijelu »Ujme« osiguran i 


snažan utjecaj na razvoj prilika u društvu u korist speci¬ 
fičnih hrvatskih interesa. 

Shvaćajući ovu formu autorsko-pravne zaštite ne samo 
organom materijalnih interesa začlanjenih autora, nego i 
važnim kulturno-politiokim instrumentom, morala se para¬ 
lelno s hrvatskim narodnim pokretom već — obzirom na 
prikazani razvoj prilika u društvu — relativno rano javiti 
tendencija autonomizacije autorsko-pravne zaštite. Faktične 
predradnje sežu već nekako dvije godine unatrag. Problem 
nije bio lagan, jer se pri tom moralo paziti na očuvanje 
stečenih hrvatskih pozicija na tom području, koje bi prena¬ 
gljene geste eventualno mogle znatno oštetiti. U početku do¬ 
lazile su u obzir dvije alternative: 1) maksimalna autono¬ 
mija grupa unutar jednoga društva, 2) organizacija samo¬ 
stalnoga organa hrvatske autorsko-pravne zaštite. U korist 
rve alternative govorili su stanoviti materijalni interesi 
raj činjenice, da se centrala »Ujme« i onako nalazi u Za¬ 
grebu. Druga alternativa pružala je mogućnost posvemašnje 
samostalnosti kulturno-političke inicijative. Međutim je 
prva alternativa pod dojmom sugestija prvaka narodnog po¬ 
kreta, koji su pokazali neobično živo zanimanje za ove pro¬ 
bleme, ubrzo napuštena. Eventualni manji materijalni 
efekti, koje bi mogla izazvati druga alternativa, kompenzirat 
će se — prema svima izgledima — smanjenim režijskim tro¬ 
škovima i ulaženjem zagrebačke grupe Ujde« u sklop zajed¬ 
ničkih poslovnih interesa. I tako je konačno sazrela odluka 
o osnutku hrvatskoga društva« (»LI. A. D.«). 

Pri osnivanju »HADA« prevladala je misao o stvaranju 
jedne autorsko-pravne organizacije za sve stvaralačke grupe, 
koje imaju većega ili manjega interesa na autorsko-pravnoj 
zaštiti. Prema tome udešena su i pravila i ta je misao naišla 
na puno razumijevanje i oduševljeni prihvat ne samo glaz¬ 
benika i književnika dramatičara, nego i ostalih književnika, 
te likovnih umjetnika. Međutim osnivanje »Hada« bilo je 
ovisno o potpunoj stalnosti glede postignuća dozvole za au¬ 
torsko-pravno posredništvo. Aktom od 26. kolovoza 1939., 
t. j. Uredbom o banovini Hrvatskoj pridržani su zakonodavni 
poslovi autorskog prava državnoj nadležnosti, (čl. 2, st. 3, 
toč. 9.). Uredba o prenosu poslova prosvjete na Bansku 
Vlast tek eksklamativno konstatira, da će se o autorsko-prav- 
nim posredništvima donijeti nova Uredba. Kako je postig¬ 
nuće spomenute dozvole »Hada« izgledalo ovisnim o usta¬ 
novama te nove Uredbe, to je iz hrvatskih redova sačinjena 
osnova Uredbe (s pravilnikom), koja bi imala zaštititi spe¬ 
cifično hrvatske interese i podnesena vladi u Beogradu. Do 
te Uredbe, očito obzirom na druga prešnija pitanja, o ko¬ 
jima vlada treba u sadašnjim teškim vremenima da rje¬ 
šava, nije došlo. U »Ujmi« se međutim razvijala situacija 
u pretpostavci skoroga rješenja toga pitanja u znaku orga¬ 
niziranja prolaznoga stanja davanjem stanovitih poslovnič- 
kih i grupnih autonomija. To je i razumljivo, jer se s jedne 
strane nije mogla propagirati ideja »Hada«, a s druge 
strane insistirati na centralističkom ustrojstvu društva i u 
promijenjenim državo-pravnim prilikama. Sama prolaznost 
ovako stvorenoga stanja silila je na hitnost toga rješenja. 
Međutim se počelo pomišljati, nije li na osnovu Uredbe od 
1936. o autorsko-pravnim posredništvima, ali na osnovu no¬ 
voga Pravilnika toj Uredbi, za izdanje kojega bi bio nadle¬ 
žan hrvatski Ban, nužno provesti autonomiju i na području 
uprave u vezi s autorsko-pravnom zaštitom. Time bi se ispu¬ 
nili oni uvjeti za djelovanje »Hada«, koji su prije istaknuti, 
a koji se sastoje u izvjesnosti ili barem najvećoj vjerojat¬ 
nosti za postignuće dozvole vršenja poslova autorsko-prav- 
noga posredništva. 

To se mišljenje pokazalo ispravnim, a dobilo je i svoju 
pravno-autoritativnu potkrjepu u pravnom mišljenju, koje 
je u stvari dao profesor pravnoga fakulteta dr. Juraj An- 
đrassy. 

Prema tome mnijenju izmjena ili novo donošenje Uredbe 
spada u kompetenciju zajedničke zakonodavne vlasti (čl. 

2. st. 3. toč. 9. Uredbe o banovini Hrvatskoj), ali donošenje 
Pravilnika, na koje se Uredbom ovlašćuje ministar pro¬ 
svjete, pripada kao akt egzekutivne vlasti Banu. Kako baš 
Pravilnik ima sadržavati propise o uvjetima, pod kojima 
se dozvola posredničkoga rada može postići, o organizaciji 
nadzora nad poslovanjem posredništva, o načinu posredni¬ 
čkog poslovanja, o podjeli na pojedine kategorije zaštići- 
vanja i t. d., to je donošenje takovoga Pravilnika bilo do¬ 
voljno, da stvori pravno stanje, koje je potrebno. 

I doista gospodin Ban, imajući puno shvaćanje i najšire 
razumijevanje za ove potrebe našega javnoga života, propi- 

sao je dne 29. kolovoza 1940. na temelju sadanje Uredbe svoj 
Pravilnik o bližim odredbama o autorsko-pravnim posred¬ 
ništvima, koji je 50. kolovoza t. j. danom objave u »Narod¬ 
nim Novinama« stupio na snagu. 

Time je ovo pitanje riješeno, a svojini sadržajem taj 
Pravilnik u više pravaca stvara korisnije i naprednije pravno 
stanje od onoga, koje je do onda postojalo. 

Istaknuli smo, da već i sam zakon o zaštiti autorskoga 
prava predstavlja tip moderne kodifikacije. Dosadašnji 
Pravilnik sadržavao je neke ustanove kao na pr. one o 
intervenciji upravnih oblasti I. stepena pri ubiranju autor¬ 
skih tantijema, te o dužnosti priređivača na podnošenje 
programa i t. d., koje su bile bolje i naprednije od većine 
inozemnih. Novi Pravilnik proširuje još te dužnosti, te usta¬ 
novljuje i odgovornost za istinitost sadržaja podnesenih pro¬ 
grama i daje sankciju tim ustanovama predviđanjem redar¬ 
stvene kaizne za prekršitelje. S druge strane zaštićuje do¬ 
voljno i interese priređivača za slučaj spora s posredništvom. 
Time je na području banovine Hrvatske nastalo pravno sta¬ 
nje, koje je bolje i naprednije od onoga, koje vlada u osta¬ 
lim krajevima države izvan banovine Hrvatske, a koji živu 
pod režimom istoga zakona i Uredbe. 

Sada nije bilo više nikakovili zapreka, da se konstituira 
»Had« i da se prihvate pravila odobrena već prije sa strane 
vlasti. 

Dne 12. rujna o. g. održana je konstituiraj uća glavna 
skupština »Hada«, koja je doista dokazala, kako ta nova 
organizacija okuplja oko sebe sve snage našega umjetni¬ 
čkoga stvaranja. Ta činjenica daje stvari dublje značenje, 
jer jasno manifestira svijest solidarnosti naših umjetnika. 
Ona logično proširuje funkciju same organizacije daleko 
preko granica osnovne funkcije autorsko-pravne zaštite i 
daje joj jakosti, te ^mogućnosti za mnoge korisne inicijative 
u promicanju staleškili i materijalnih interesa naših umjet¬ 
nika, daje organizaciji nužni autoritet potreban savjetodav¬ 
nom organu vlasti pri rješavanju mnogih pitanja, koja se 
tiču umjetničkoga života, a donosi i legitimaciju za repre¬ 
zentativne manifestacije našega umjetničkoga stvaranja. 

Koliko će »Had« od ovih potonjih zadaća, koje su mu 
osnivači namijenili, ispuniti, ovisi o agilnosti, sposobnosti i 
inteligenciji njegovoga vodstva, o nemalaksaloj volji članova 
za »realni rad, te konačno o trajanju svijesti glede solidar¬ 
nosti interesa, koja je sada pri osnivanju društva eto tako 
lijepo bila manifestirana. Završit ću citiranjem apela, koji 
su članovi pripremnoga odbora pred osnivačku glavnu 
skupštinu uputili pozvanim članovima osnivačima: neka 
sve bude »na korist hrvatskoga naroda i domovine«. 

M ii a n M a j er 


ROMAN O PJESNIKU P. PRERADOVIĆU 

(Paula Preradooić: Pero i Paoa. Izd. » Svjetski pisci«, 
Zagreb , 1940.). 

Moderna biografija i biografski roman već godinama 
stoje u središtu interesovanja, a današnji čitalac vrlo rado 
prilazi ovoj novoj književnoj vrsti. Ova biografska litera¬ 
tura za mnoge je od tolikog čara, jer pokušava oživjeti neko 
važno historijsko lice ili razdoblje služeći se ne samo povi¬ 
jesnom građom, već dogođaje, koji se mogu dokumentirati, 
upotpunjuje moćnom intuitivnom snagom i obraća punu 
pažnju na sklop i formalnu izradu djela. Udio imaginacije 
je ovdje znatno veći nego u naučnoj knjizi, jer pisac izmiš¬ 
lja mnoge scene, da jedan portrait ili jedno doba još pot¬ 
punije osvijetli, a izlaganje učini napetim nizom dramatič¬ 
nih poteza. Govoreći o ovoj temi prije nekoliko godina (H. 
K. 1951.), g. Lj. Maraković je dobro istakao, da »moderna 
biografija nije povijest, ali ona bez nje ne može da po¬ 
stoji«. Historijska građa je kostur, koji će umjetnik bogato 
upotpuniti mnogim pripovjedalačkim odlikama. Ovdje tvo¬ 
rac nije vođen pronalazačkim impulsom, kao što je to kod 
stručnog historičara, već težnjom da na osnovu bogatije ili 
oskudnije građe osvijetli duhovni život određene ličnosti, 
njezine nemire i borbe, sukobe i nevolje, kroz koje je pro¬ 
lazila u stanovitim životnim fazama. 

Naša je literatura oskudna ovom književnom vrstom. 
Ova knjiga, što ju je na njemačkom jeziku napisala unuka 
popularnog hrvatskog pjesnika, a na hrvatski sada prevela 


Božena Begović, za nas je ipak od naročitog interesa, jer 
nam nastoji prikazati lik jednog od najpoznatijih hrvatskih 
pjesnika i njegovu prvu bračnu drugaricu, opjevanu i u 
pjesmi. 

Ovaj se roman većinom iscrpljuje u oživljavanju jedne 
nježne ljubavi, kojoj su mnoge nevolje stajale na putu i 
poslije nego što je ostvarena težnja za bračnom zajednicom, 
a tragični konac mlade žene nadošao je radi prevelike 
osjetljivosti ovog bića. 

Za osnovne linije ovoga djela možemo naći potvrdu u 
kratkim biografskim navodimo, što ih je o P. Prerado- 
viću napisao njegov prijatelj I. Trnski. Naravno, pisac ovog 
biografskog romana ovu je građu upotpunio i proširio ni¬ 
zom detalja iz naše kulturne prošlosti (zanimljivo poglavlje 
o Vuku plod je brižljive historijske priprave), iz sitnih napo¬ 
mena i studija čovjeka i kraja stvarao je svojom fantazijom 
široke slike, koje će nas potpunije približiti ljudima pro¬ 
šlosti, pa će time postići punoću radnje i zaobljenost roman- 
sijersku. 

Međutim, na kraju djela i u pogovoru je istaknuto, da 
je roman rađen velikim dijelom na osnovu nepoznate građe, 
što je sačuvana u pismima izmijenjenim između pjesnika 
i njegove žene. Čini se ipak, da i ta korespondencija ne 
proširuje znatno ovu prošlost, već je uglavnom upotpunjuje. 
Mnogi momenti teku ovdje onim tokom, kako ih je već 
škrto iznio i Trnski. Naravno, u tom izlaganju naročito 
osjećamo potrebu da jasnije i stvarnije dokučimo posljed¬ 
nje momente ove veze obiteljske. Spomenuti biograf spomi¬ 
nje, kako se Preradovićeva žena poslije poroda razboljela, 
pa je trebalo da potraži blaže podneblje u Italiji. 

»Ondje se gospođa kod mlađe svoje sestre poče liepo 
oporavljati, kad po nesreći mjeseca ožujka 1855. umre im 
iznenada srednje diete, djevojčica u trećoj godini života. To 
se tužnoj materi toliko na žao dalo, da se je još većma raz¬ 
boljela i za djetetom pošla na onaj sviet.« (str. 17). 

Pišući ovaj roman, izgleda da je autorica bila vođena 
pobudama kulturne spoznaje i porodičnog ponosa. Na jed¬ 
noj strani to je bila svijest o zaslugama Preradovićevim za 
stvaranje »našeg pjesničkog jezika i dikcije«, kako je i 
Vodnik istakao, — tragedija jednog rodoljubnog duha, oko¬ 
vanog tegobama vlastitog života. Na drugoj strani posto¬ 
jala je mogućnost, da se kao građa za roman iskoristi jedna 
velika ljubav, što je i pjesmom izražena, a našla je tako 
»zagonetan i nevjerojatan« konac, »da bi s vremenom mo¬ 
gle oko toga nastati kojekakve priče i neistinite brbljarije. 
Hoću da Pa vina djeca u svom sjećanju zadrže čistu i lijepu 
sliku svoje majke, kao što odgovara istini«, rečeno je na 
jednom mjestu u romanu (551). 

U središtu radnje ostaje ovdje jedna lijepa djevojka, 
vjerna drugarica, dobra majka, siromašna časnička žena, 
skromno, a vrlo osjećajno stvorenje, i autorica je najviše paž¬ 
nje posvetila psihološkoj analizi ovoga lika i objašnjenju nje¬ 
zinih čina. Od mladosti pa do tragične katastrofe nižu se do- 
gođaji, koji izazivaju mnogo briga, jer se javljaju mnoge 
zapreke i nedaće: U mladim danima treba svladavati pre¬ 
preke, da se dođe do ženidbe, kasnije dolaze česte selidbe, 
materijalne tegobe, patnje njezina ponosnog muža, bolesti i 
drugo. 

Sudbina jedne ljubavi sa svim tragičnim obratima čine 
osnovicu ovoga romana. Ovo pripovijedanje uvodi nas od¬ 
mah ai bogati dalmatinski pejzaš, pa se susrećemo s mae¬ 
stralom, galebovima, jedrenjem, a nedaleko Zadra stoji mali 
otočić sa lijepom kućom i vrtom. »Vječno šume vode oko 
Lukobrana«, a tu ljepotu oživijuju veseli glasovi mladih 
zaručnika. Dalnje poglavlje događa se jednu godinu kas¬ 
nije, 1847., pa je prikazan susret mladog pjesnika s ilirskim 
preporoditeljima u Zagrebu. 

Zatim nas autorica prenosi u Dubrovnik, gdje one burne 
1848. živi mlada vjerenica. 

Ovi fragmenti dolaze kao priprava za glavnu radnju. 
Ali već ovdje prikazu ljudi i kraja smeta nastojanje da se 
izlaže^ visokim pozama, pa otuda mnogo tražene blještavosti 
i zvučnih rečenica. Mjesto da se služi mirnoćom kazivanja, 
autorica nastoji da nametne svoje dojmove. »Postoji li na 
svijetu mnogo ulica tako lijepih, kao što je Stradum u Du¬ 
brovniku ?... Reci mi iskreno, zar postoji negdje ljepša 
ulica?...« i t. d. Ovim putem mogu se izvabiti mnogo jači 
časoviti efekti, ali ovom pripovijedanju nedostaje plastič¬ 
nost slike i uvjerljivost događaja. 

Slijedeća poglavlja djeluju cjelovitije, način pripovije¬ 
danja je staloženiji, a glavna pažnja je posvećena slikanju 





obiteljskog života i postojane ljubavi. Autorica nas prenosi 
sada u Beč i sretno uspijeva da ispuni vremensku prazninu 
od nekoliko godina. Iznosi nevolje radi čestih seoba, materi¬ 
jalne neprilike jedne časničke obitelji, težinu vojničkog 
zvanja, što tišti Peru, i sreću, što je nalazi u krugu doma. 
Ovo se događa 1854., i kasnije 1855., a to je vrijeme vrlo 
značajno za duhovno formiranje Preradovićeva. Grehota 
ipak, da građa ovdje nije proširena. To su godine teških 
političkih prilika u zemlji, i od toga je pjesnikova duša bez 
sumnje morala također trpjeti. Ovo je razdoblje vrlo zna¬ 
čajno i zbog toga, jer se Preradović sada razvija i u svoju 
poeziju unosi nove, bogate koncepcije. 

Bila je vrlo zahvalna tema, da je šire zahvaćen proces, 
što se u jednoj rodoljubnoj duši tada događao. Istina, ovo 
stanje djelomice karakterizira i ona analiza pjesme »Car 
Dušan«, lijepo i dobro vođena, ali ne obilježuje nov put u 
Preradovićevu stvaralaštvu. Ne mislim time tražiti razma¬ 
tranje književnog djela, jer to spada u krug jedne književne 
monografije, već ističem potrebu, da doživimo veličinu 
glavnog junaka stvarnije i potpunije. Međutim, upletene 
su većinom situacije, koje ne očituju dovoljno duševnu đis- 
oziciju čovjeka, pa se najviše govori o neugodnostima, 
oje ima s generalom, o težini i neizdržljivosti života. Istina, 
glavna lica su stavljena u jednom momentu u odnošaj prema 
nacionalnoj i austrijskoj državnoj ideji, i to je bilo potrebno 
da je učinjeno — samo što ovim dijalozima nedostaje kat¬ 
kada smisao za rečeničnu sažetost i bogatu sadržajnost, kao 
što je to slučaj i kod nekih drugih poglavlja. 

Glavno je nastojanje bilo da se načini roman jedne velike 
i vjerne ljubavi, i to naročito odsada postaje težištem djela, 
dogođaji teku dosta napeto, a radnja je zaokružena. 

Kao što je ono i Trnski iznio, vidimo mladu ženu, koja 
se osjeća osamljena i nevoljko u tuđem, dalekom svijetu, 
muče je lutanja od mjesta u mjesto, a sada se i razboljela 
poslije poroda. Muž je šalje s djecom na liječenje u Italiju 
k njezinoj sestri, da se u blažem podneblju oporavi. Vrlo 
je zanimljivo i lijepo izneseno putovanje od Beča do mle¬ 
tačkoga gradića Motta, i ima tu vrlo uspjelih odlomaka, 
ma da se to ne može reći za neuvjerljiv srdačan susret 
s nepoznatom obitelji na putu i naročito za veliki zamah 
strasti, što je potpunoma zavladala popularnim talijanskim 
' tenorom već iz prvog viđenja ove žene. Ova je pojava bila 
potrebna, da se istakne primamljivost ljepote ove žene, nje¬ 
zina vjernost i duševnost, pa joj Lorencovi afektirano, po 
običaju, retorski govori: »Konačno sam bio uvjeren, da vas 
je božica Diana uzdigla među oblake, jer mi je zavidjela 
na sreći, da vas gledam«. 

U radnju ulaze momenti, koji unose u roman izvjesnu 
cjelovitost i dramatičnost. Sve jača čežnja raste među dvoje 
rastavljenih velikim daljinama, i u tim časovima izmjenjuju 
se pisma pažljiva, a misao je česta na Peru, koji i suviše 
trpi i kome se ne smije još povećavati »jad u neizmjernost«. 
To će ženu navesti na laž, i to iz prevelike ljubavi, da svoga 
muža ne muči strašnim udesom, što im je obitelj zatekao. 
Za ovog boravka u Italiji razboljela se njihova mezinica, pi¬ 
toma i draga Colia, a Pave nema snage da mužu javi smrt, 
pa mu u pismima sve to taji i jača ga povoljnim vijestima. 
Pave razabire svoj grijeh, i ovo vrlo osjećjno stvorenje 
povodi se za mučnim glasovima srca, pa u vodi nalazi 
smrt i konačno rješenje svojih nemira, dok muž dolazi, da 
se nađe u krugu svoje obitelji. 

»Da li si ti bio spreman umrijeti, da bi je poštedio od 
bola?« »Imaš li pravo osuditi nju, koja je bila slaba i bez 
hrabrosti, ali čista i puna plamene ljubavi?« — u ovim mi¬ 
slima, što se javljaju u Perinu ran javu srcu, najbolje je 
karakterizirana koncepcija lica i označen odnošaj prema 
događaju. 

Građena od ovakvih sadržajnih poteza, puna privrže¬ 
nosti i samozataje, Pava je u romanu ilustracija jedne pjes¬ 
ničke koncepcije mnogim svojim crtama, i njezin idealni 
lik može privući čitaoca. Ona osjeća na sebi krivnju, što je 
njezin Pero za boravka u Zagrebu »odlazio k lijepoj i ve¬ 
seloj Lini Schauff«, a razabire dobro, kolika je sreća biti 
njegovom drugaricom. 

Njezin lik upotpunjen je pojavom njezine djece u ro¬ 
manu. Međutim, na mnogim mjestima se i ovdje osjeća na- 
mještenost i patetični dah, pa dijalozi djece izlaze iz kruga 
njihovih duševnih mogućnosti. 

U svakom slučaju zanimljiva je pojava, da nam se u ro- 
mansijerskoj koncepciji pruži nekoliko poglavlja iz života 


jednog uglednog našeg književnog predstavnika, iako djelo 
ima i tehničkih i pripovjedačkih i psiholoških nedostataka. 

Zaplet romana djeluje neobično, i autoričinu motivaciju 
možemo primiti kao iznimni slučaj, jer je sasvim neobično, 
da ugledni časnik ostaje bez vijesti i izraza saučešća bar od 
svoje rodbine, kad žena već nije imala smionosti da mu javi 
težak udarac. U ovom času zaboravljen je i njezin brat, 
što kao austrijski časnik služi u Sjevernoj Italiji. 

Jedna sentimentalna ljubavna povijest, koju je trebalo 
izdići i učiniti, da nas osvaja vjernošću i velikodušnošću, 
tražila je naročito psihološko osvjetljenje, ma da u ovom 
pogledu ima manje nedostataka, pa je idealno lice u nekim 
momentima gledano i s njegova naličja. »Ma da sam nespo¬ 
sobna, bojažljiva, malodušna i slaba, izgledam okretna i 
ljupka, znam to!« — analizira Pave sama sebe, i u mnogim 
momentima nam se u djelovanju takvom i pokazuje. 

Toplini i lakoći pripovijedanja nedostaje, što nam pisac 
ne pruža više puta staložen uvid u pojave, pa mjesto da 
dobijemo plastiku slike, služi se često deklamatorskom ver- 
balistikom i patetičnim kazivanjem. Na taj način mjesto 
jednog neposrednog dojma pruža nam se — skoro bi se mo¬ 
glo reći — senzacija. To se osobito razabire u opisu pejzaša 
dalmatinskog, pa se tu nižu pitanja jedna za drugim. Isto 
tako u ovoj obilnoj građi ima mnogo razvučenih i nekarak- 
terističnih mjesta, pa bi roman znatno dobio na vrijednosti, 
da je i ovdje provedena punija koncentracija. Mjesto repor- 
terskih razgovora i scena, dobili bismo sažete i umjetnički 
konđenzovane prizore. 

Gosp. I. Esih u korisnom pogovoru iznio je vrijedne napo¬ 
mene o našoj zemlji u njemačkoj literaturi, pa se napose 
osvrnuo na rad pjesnikinje Paule Preradović i upozorio na 
punu povezanost njezina djela s našim krajem. 

Viče B. Z aninooić. 


DRAMSKA KRONIKA 

Senečićev »Spis broj 516 « 

Ambiciozni pisac kazališnih komada g. Geno Senečić 
predstavio se posjetiocima zagrebačkog kazališta svojim 
šestim scenskim djelom. Pisac očito bijaše u neprilici, u 
koju bi ga vrstu dramske književnosti stavio, i zato ga je 
nazvao »komadom«, dakle neutralnim imenom, koje znači 
sve i ništa. Nakon čitavog niza reportaža g. Senečić je po¬ 
kušao da odgoneta ljudske sudbine i da ih poveže u jednu 
cjelinu. Njegov reporterski instinkt pomogao mu je, da se 
dotakne naše sredine i da svojemu djelu mjestimično dade 
živo obilježje aktuelnosti. U tome je uostalom jedna od 
tajna dosadašnjih Senečićevih uspjeha: tajna, koja to za¬ 
pravo i nije, jer se radi o poznatim i starim sredstvima, 
kojima se hvata kontakt s publikom, pobuđuje aplauz uz 
dobru reklamu i puni kuća. Netko reče, da Senečić ima 
svoju posebnu, trešnjevačku publiku. Prilikom prikaziva¬ 
nja njegovih reportaža, a i »Spisa broj 516«, vidjelo se me¬ 
đutim, da je to netočno. Senečić doduše ima svoju publiku, 
ali ona nije ograničena na Trešnjevku. Sva je publika, izu¬ 
zevši krug ljudi s istančanim umjetničkim ukusom, »treš- 
njevačka«. Balkon i parter jednako aplaudiraju prilikom 
jevtinih eksklamacija o »vezama« i »jakim laktovima«. 
Školske kvalifikacije same po sebi ni najmanje ne utječu 
na kriticizam gledalaca. Senečić uspijeva posjetioce svojih 
kazališnih komada preobratiti u masu, koja masovno rea¬ 
gira. Pojedince, koji sačuvaju svoju individualnost i koji 
njegovu djelu pristupaju s umjetničkim kriterijem, on ne 
može ni oduševiti ni zadovoljiti. Ako bismo pravili analo¬ 
giju između književne vrijednosti njegovih scenskih ostva¬ 
renja, koja mu donesoše priličnu popularnost, i lirskih 
ostvarenja osrednjih i slabije poznatih pjesnika, našli bi¬ 
smo, da ga potonji nađmašuju i pjesničkom invencijom i 
sažetošću izraza i jačinom osjećaja. Zato Senečić može dje¬ 
lovati samo sa scene: njegov »Spis broj 516«, čitan, ostao 
bi nedočitan. 

Svakako zabrinjuje, što i nas počinje sve više zahvaćati 
dramska industrija ili, da se blaže izrazim, dramski obrt. 
G. Krleža je zapravo jedini naš suvremeni dramski pisac, 
koji je ostao čisti umjetnik. Njegove drame ne djeluju sa¬ 
mo sa scene: nošene umjetničkom strašću, one imaju svoj 
život i kada se čitaju. Ali već niz godina zagrebačko kaza- 





liste nije moglo donijeti nijedno novo Krležino djelo. Kod 
nas dominiraju tri kazališna pisca: g. Begović, g. Feldman 
i g. Senečić. Dok Begović, premda rutiner scene, ipak čuva 
svoju umjetničku liniju kao i Feldman, koji se također tru¬ 
di, da umjetnost ne žrtvuje inače živoj aktuelnosti, dotle 
Geno Senečić ustrajno koketira s publikom i traži jevtine 
efekte. Šest godina čini on to uzastopce. Ni njegovo najno¬ 
vije kazališno djelo, koje je imalo značiti raskrsnicu u Se¬ 
nečićevu dramskom djelovanju, ne znači ni raskrsnicu ni 
umjetnički uspon. Senečić je ostao bez osjećaja za cjelo¬ 
vitost. On i sada zabavlja pojedinim scenama, koje povje¬ 
rava prvacima naše drame. Kao da želi reći: evo vam pro¬ 
teza, a vi pomoću njih hodajte, kako znate! I u »Spisu 
broj 516« cijela jedna scena s plitkim vicevima o kazalištu 
i persiflažom Ofelije ima svoj uspjeh zahvaliti samo sjajnoj 
igri Nine Vavre. No pitanje je, da li ta literatura, na razini 
improvizacija u kupalištima i »pučkih igrokaza«, što marši¬ 
raju preko pokrajinskih pozornica, zaslužuje napore naših 
velikih glumaca. 

Fabula je ovoga komada inače sretno izabrana. U času, 
kad seljački okret preuzimlje vlast u banovini Hrvatskoj, 
jedan čestiti seljak muku muči sa svojom djecom, koja ga 
žele staviti pod kuratelu, da sama preuzmu upravu očeve 
imovine. U tome se osobito ističe njegov sin Ivo, koji se 
nakon lutanja po svijetu, gdje nije ništa naučio, bez di¬ 
plome vraća kući kao hohštapler. On je glavni inicijator 
akcije protiv svoga oca: podmukao, sebičan, bez skrupula, 
dakle sav rađen u crnoj boji. Kad mu se pomoću veza pruži 
mogućnost da zauzme visok položaj u činovničkoj hijerar¬ 
hiji, on za svaki slučaj angažira i svoga oca, koji navlači 
kožuh, da kao seljak i stari borac pođe intervenirati za 
svoga sina. Uspjeh je kratkotrajan. Sin, premda bez kvali¬ 
fikacija, postaje savjetnikom, da nakon četiri dana radi 
svoje nesposobnosti bude likvidiran. Da komad ipak ne 
bude »žalostan«, brat Valent nalazi mu mjesto u jednoj 
tvornici, dok otac dobiva proces protiv svoje djece. Ipak 
zločesita djeca trebaju biti kažnjena i djed na kraju dik¬ 
tira unuci oporuku, kojom nju postavlja svojom nasljed¬ 
nicom. 

Ispripovijedao sam okosnicu ovoga komada, da se vidi, 
kako bi se iz ovoga materijala dala napraviti snažna dra¬ 
ma ili, još točnije, izvrsna satira. No Senečić nam ne 
daje niti uvjerljivo obrazloženje, zašto djeca ustaju protiv 
svoga oca, niti uspijeva učiniti vjerojatnim makar i časo- 
viti uspjeh njegova sina Ive. Kad se naime znade, da se za 
naslov banskog savjetnika traži sveučilišna kvalifikacija, 
onda Senečićeva konstrukcija gubi snagu uvjerljivosti. Nu- 
šić je mogao igrati se karijerama, jer su njegovi ljudi imali 
ministarske ambicije, a da netko postane ministrom, za to 
nisu potrebne školske svjedodžbe. No kao što je neuvjer¬ 
ljiv ovakav uspon jednog nesvršenog đaka, isto tako nije 
opravdana dobrodušnost, kojom autor preko svega prelazi 
i zločestog Ivicu šalje na rad kao činovnika u jednoj tvor¬ 
nici. G. Senečić niti dovoljno oštro šiba poroke niti se una¬ 
toč prilično dosadnom moraliziranju uzdiže do neke etike, 
kada oprašta ljudske slabosti: on samo »pravi teatar«, igra 
dobroćudna čovjeka, a dalje ga se ništa ne tiče. Kad bi Ivo 
Stanić bio izrađen kao tip lakoumna i neozbiljna, ali u srži 
ipak nepokvarena mladića, rasplet bi bio uvjerljiviji, a dali 
bi se postići dublji, čovječniji, pa i komični efekti. A Se¬ 
nečić je upravo Ivi, koji bi uz staroga Janka Stanića tre¬ 
bao predstavljati centralnu ličnost, dao najmanje krvi pu¬ 


stivši ga na scenu kao automata, koji se kreće po autoro¬ 
voj komandi. Mnogo, vrlo mnogo zdravog sočnog humora 
mogao je autor unijeti upravo s ovim vrtirepom. Scena 
s diktiranjem oporuke ne samo što je razvučena, nego je i 
neživotna. Jer zamislite: stari Janko Stanić diktira svojoj 
maloj unuci »razredbu posljednje volje«, imenujući je na¬ 
sljednicom, dok će — veli — oporuku praviiti kasnije pred 
svjedocima. A što je oporuka, ako ne razredba posljednje 
volje, u kojoj se postavlja nasljednik? Osim toga Janko 
Stanić, koji tako sjajno kazuje svoju oporuku, kao da ju 
je prepisao iz Rušnovljevih formulara, čini to u formi dik¬ 
tata samoj nasljednici, iako je bez vrijednosti oporuka, koju 
piše sam nasljednik. Naši zagorski seljaci dobro poznaju 
formalnosti oko sastavljanja oporuke; ovako, kako postupa 
bistri i lukavi Janko Stanić, ne bi postupao nijedan zagor¬ 
ski seljak. Ako je već htio postići efekt s diktiranjem opo¬ 
ruke, g. Senečić je trebao to učiniti tako, da stari diktira 
unuci koncept oporuke, koji će odnijeti sudu ili javnom bi¬ 
lježniku, da mu prema njemu naprave oporuku. Potanja 
analiza ovog Senečićeva komada donijela bi i više drugih 
nedostataka. 

Nije ovo kod nas prvi slučaj, da glumci spašavaju au¬ 
tora. Velika igra Dubravka Dujšina, majstorska kreacija 
Mate Grkovića i virtuozna gluma Nine Vavre dale su nam 
prilike da uživamo u njihovu umijeću, ali oni tekst nisu 
mogli promijeniti. Taj nas tekst uvjerava, da g. Geno Se¬ 
nečić još nije uspio čitati u ljudskim dušama, radi čega 
ni njegovi kazališni komadi nisu živi organizmi nego kon¬ 
strukcije pisca, koji se nije afirmirao kao umjetnik. To 
svakako treba požaliti, jer je inače koncepcija njegova ko¬ 
mada u svojoj jezgri frapantna, i da je autor manje pro- 
dikao, no zato više dao života, mi bismo bili dobili jedno 
djelo, koje bi preživjelo sezonu i koje bi ušlo i u našu 
dramsku književnost. Osim časovitih, površnih uspjeha, 
postoje i drugi, trajniji uspjesi, koji također pune kuću, ali 
istodobno afirmiraju i naše književne vrijednosti. Krležina 
»Agonija« i »Gospoda Glembajevi« također pune kuću, ali 
ta djela pružaju i umjetnički doživljaj. Naše kazalište, 
ako želi biti dom umjetnosti, moralo bi nastojati, da se ne 
pretvori u lagano zabavište. Postava Senečićeva komada 
na scenu otkrila je, čini se, granice njegovih stvaralačkih 
mogućnosti. On se dosta vježbao i u buduće bi trebalo 
na nj primjenjivati umjetnički kriterij. Ne može on nepre¬ 
stano tući rodoljubnu i sentimentalnu žicu naše školovane 
i neškolovane purgerije. Kazališni pisac treba platiti dug 
i umjetnosti: on ne smije biti samo konstruktor nego i stva¬ 
ralac. Režija, koja je u Senečićevu komadu dosta interve¬ 
nirala, svakako bi bila dobro učinila, da je u igru unijela 
življi tempo i ublažila njegovu sentimentalnu liniju: uloga 
Ive, možda u rukama Deana Dubajića, dala bi djelu više 
poleta *i vedrine, čime bi se postigao mnogo čišći efekt. U 
Senečićevu konceptu sadržani su mnogi elementi, koji bi 
ovo njegovo djelo učinili pristupačnijim i efektnijim kao 
komeđju nego kao socijalnu dramu. Svakako je legitimna 
naša želja, da nakon »opisa broj 516« vidimo i djela, koja 
ne će za koju godinu ostati samo broj u kazališnoj regi- 
straturi i pasti u zaborav. Nakon koncesija »široj« publici, 
koje zapravo i nisu koncesije, jer ta ista publika rado 
gleda i životnija dramska ostvarenja, bilo bi dobro, kada 
bi se pravile koncesije također umjetnosti. Jer i umjet¬ 
nost ima pravo na mjesto u glavnom hrvatskom kazalištu. 

7. Jakovljević 

predsjednik DHK, Frankopanska ul. 2. - Uredništvo „Savremenika*: Frankopanska ul. 2 . - Uprava „Savremenika": Frankopanska ul. 8. - „Savremenik" izlazi svakog 1. i I5. 
u mjesecu. Godišnja pretplata 16 o din. Pojedini broj 7 din. Čekovni račun br. 31.624. - Rukopisi se ne vraćaju. - Tisak Zaklade tiskare .Narodnih Novina", Frankopanska 

ul. 26. Za tiskaru odgovara Anđelko Delak, Frankopanska 26 . 



ZA VAŠ ULOŽAK JAMČI 

BANOVINA HRVATSKA 

ČITAVOM IMOVINOM I SVIM PRIHODIMA 



ŠTEDIONICA 

BANOVINE HRVATSKE 

SREDIŠNJICA: ZAGREB - GAJEVA UL. 2a 

Podružnice: Crikvenica, Daruvar, Gospić, Karlovac, N. Gradiška, SI. Brod, Split 







GRADSKA 

ŠTEDIONICA 


OPĆINE SLOB. IKR. GLAV. GRADA ZAGREBA 

U ZAGREBU 


Središnjica: Ispostava: 

JELAČIĆEV TRG 10a OZALJSKA UL. 20 


★ 


Građani! 

Služite se svojom štedionicom, koja Vam pruža 
najveću sigurnost. 


★ 


Za sve uloške jamči općina grada Zagreba 










